
<סדר היום:>
<הצעת חוק התכנון והבנייה (תיקון מס' 102), התשע"ג-2013 >
נכחו:

<חברי הוועדה:> 
מירי רגב – היו"ר
תמר זנדברג

<מוזמנים:> 
	שירה ברנד
	–
	לשכה משפטית, משרד הפנים

	בנימין ארביב
	–
	לשכה משפטית, משרד הפנים

	אפרת דון יחיא
	–
	לשכה משפטית, משרד הפנים

	איילת צור
	–
	עו"ד, מינהל התכנון, משרד הפנים

	חוה מנדרוביץ
	–
	צוערת מינהל התכנון, משרד הפנים

	פלד נחום
	–
	ממונה תכנון ארצי ואזורי, משרד הבינוי והשיכון

	כרמית יוליס
	–
	עו"ד, משרד המשפטים

	רן אברהם
	–
	אגף תכנון ובניה, המשרד להגנת הסביבה

	איריס האן
	–
	אגף תכנון ובניה, המשרד להגנת הסביבה

	עמיר יצחקי
	–
	מחלקה לבריאות הסביבה, משרד הבריאות

	דור בלוך
	–
	רפרנט אגף תקציבים, משרד האוצר

	רס"ן טובי הארט
	–
	יועץ משפטי, פרקליטות צבאית, צה"ל

	אל"מ בני שיק
	–
	ר' מחלקת מיגון, פיקוד העורף, צה"ל

	סרן בנימין שיינדל
	–
	ס' יועץ משפטי, פיקוד העורף, צה"ל

	פאדיה זידאן
	–
	עו"ד, משרד התקשורת

	דוד ביטן
	–
	סגן ראש עיריית ראשון לציון

	נתן מאיר
	–
	יועץ משפטי, מרכז השלטון המקומי ופורום ה-15

	עודד גבולי
	–
	מהנדס עיריית תל אביב-יפו, יו"ר פורום ה-15 של מה"ע

	שחר פוני
	–
	אדריכל, רשות העתיקות

	נירית אהרון
	–
	מנהלת אגף פלילי, רשות הטבע והגנים הלאומיים

	שאול אדם
	–
	יועץ לוועדה

	טלי ענבר גולן
	–
	יועצת משפטית, "רכבת ישראל"

	אורית קיטה-דרור
	–
	עו"ד, יועצת משפטית, חברת החשמל

	מיכאל טירר
	–
	עו"ד, "נ.ת.ע." (נתיבי תחבורה עירוניים)

	אורה לילינטל
	–
	אחראית סטטוטוריקה, "נ.ת.ע." (נתיבי תחבורה עירוניים)

	תמר מגדל
	–
	חברת "כביש חוצה ישראל"

	אמיר הלר
	–
	סמנכ"ל התאחדות בוני הארץ

	מירי כהן
	–
	יועצת משפטית, התאחדות בוני הארץ

	דני מורן
	–
	אדריכל, עמותת האדריכלים המאוחדים בישראל

	הדס ברוה
	–
	יועצת משפטית, הסתדרות ההנדסאים בישראל

	אסף רוזנבלום
	–
	מנהל מחלקה משפטית, "אדם טבע ודין"

	נילי ברוך
	–
	מתכננת ערים, עמותת "במקום – מתכננים למען זכויות תכנון"

	נטלי בן דוד יוסף
	–
	עו"ד, "רותם אמפרט נגב בע"מ"

	רוית ברעם-מזור
	–
	"רותם אמפרט נגב בע"מ"

	שמואל מרדכי קסלר
	–
	הנדסאי

	גידי זאגא
	–
	לוביסט, מייצג את המועצות האזוריות


<ייעוץ משפטי:>
תומר רוזנר
גלעד קרן

רוני טיסר-זלוטניק
<רכזת בוועדה:>
איה נחום
<רישום פרלמנטרי:>
ירון קוונשטוק; איה לינצ'בסקי
<הצעת חוק התכנון והבנייה (תיקון מס' 102), התשע"ג-2013>
<היו"ר מירי רגב:>
בוקר טוב לכולם, אני פותחת את ועדת הפנים והגנת הסביבה של הכנסת. אנחנו ממשיכים לדון בחוק התכנון והבנייה (תיקון מס' 102). סיימנו את סוגיית התכנון, נשאר לנו בפרק התכנון רק את סוגיית דיור בר-השגה. ואנחנו נדון בסוגיה הזאת של דיור בר-השגה מיד אחרי הרישוי, ונראה איך בעצם כל סוגיית דיור בר-השגה באה לידי ביטוי במסגרת החוק הזה.

ביום ראשון בינת הציגה את כל פרק הרישוי, הקראנו את כל סעיפי הרישוי, ומרגע זה אנחנו עוברים להתייחסויות לפרק הרישוי בין סעיף 40 ל-47. ראשון המתייחסים, ניר נמצא פה?

<נירית אהרון:>
רשות הטבע והגנים?

<היו"ר מירי רגב:>
כן.

<נירית אהרון:>
כן.

<היו"ר מירי רגב:>
אז בבקשה, שלוש דקות לרשותך. כן.

<רוני טיסר-זלוטניק:>
אולי נחלק את הסעיפים?

<היו"ר מירי רגב:>
אז מה את מציעה?

<רוני טיסר-זלוטניק:>
40 עד 41, שיעירו את ההערות שלהם.

<גלעד קרן:>
כי הם הנספחים הגדולים.

<היו"ר מירי רגב:>
אוקיי. אז כרגע אני מקבלת את ההמלצה של היועץ המשפטי. 40 עד?

<גלעד קרן:>
40 ו-41.

<היו"ר מירי רגב:>
40, 41 כרגע. הממשלה תרשום את ההתייחסויות, אחר כך היועץ המשפטי יגיד את ההתייחסויות שלנו, וככה נמשיך סעיף סעיף. אז בבקשה, רשות הטבע והגנים, שלוש דקות.
<נירית אהרון:>
אוקיי. יש לנו הערה לגבי סעיף 41. הסעיף מאפשר לרשות הרישוי המקומית בהליך של רישוי בדרך מקוצרת לתת היתר בכפוף לכמה תנאים, ואחר מהם זה אישור של מכון בקרה. מה שאנחנו מבקשים להוסיף במסגרת הסעיף, שגם יידרש אישור של גורם מאשר כמשמעותו בחוק.

<היו"ר מירי רגב:>
רגע, לא הקשבתי, סליחה. מה אתם מבקשים?

<נירית אהרון:>
הסעיף מאפשר לרשות רישוי מקומית - - - 

<קריאה:>
איזה סעיף?

<היו"ר מירי רגב:>
סעיף 41. כן.

<נירית אהרון:>
הסעיף מאפשר לרשות רישוי מקומית לתת היתר בהליך של רישוי בדרך מקוצרת. עכשיו, אחד התנאים למתן היתר זה אישור של מכון בקרה. אנחנו חושבים שנכון להוסיף גם שיידרש אישור של גורם מאשר כמשמעותו בחוק.
<היו"ר מירי רגב:>
מה זה אומר "גורם מאשר כמשמעותו בחוק"?
<נירית אהרון:>
בחוק קבוע למשל שרשות הטבע והגנים ורשות העתיקות הם גורמים שנדרש - - -

<היו"ר מירי רגב:>
פיקוד העורף, למה אתה יושב שם?

<בני שיק:>
כי נוח לי.

<קריאה:>
הוא בעורף.

<היו"ר מירי רגב:>
לא, הוא ב"עורף" אבל העורף זה תמיד החזית.

<נירית אהרון:>
לרשות הטבע והגנים ורשות העתיקות – אני אומנם לא מייצגת אבל רק אסביר – אין נציגים במכון בקרה כי הכירו בעובדה שמדובר בגופים - - -

<היו"ר מירי רגב:>
טוב, אוקיי, הלאה. זאת הערה אחת, תתייחסו לזה אחר כך בסוף. כן, עוד משהו?

<נירית אהרון:>
זהו.
<היו"ר מירי רגב:>
אסף, "אדם טבע ודין"? בבקשה. 

<אסף רוזנבלום:>
תודה. אני רוצה להעיר קודם כול הערה עקרונית לגבי סעיף 40 סעיף קטן (1). הסעיף הזה בעצם גורם למהפכה לעומת המצב הקיים, שהיום שיקול הדעת, יש דברים מסוימים שנידונים ברשות הרישוי, זה בעצם שני אנשים, זה יושב-ראש הוועדה ומהנדס הוועדה, או לפעמים דברים נידונים בוועדה המקומית, דברים יותר עקרוניים שיש בהם יותר שיקול דעת תכנוני, במליאת הוועדה עם גורמי אופוזיציה וכו'. 

והסעיף הזה, אם אנחנו מבינים נכון, למעשה שולל את הסמכות של הוועדה המקומית לדון בהיתרי בנייה. ויש לי עוד שאלה, אם זה נכון גם לגבי שימושים חורגים והקלות, לא כל כך הבנו.
<שירה ברנד:>
לא, זה לא נכון.
<אסף רוזנבלום:>
אוקיי, אז צריך להבהיר את זה. 

<היו"ר מירי רגב:>
אוקיי.

<אסף רוזנבלום:>
ואנחנו רואים בזה בעיה. קודם כול, הפנינו לפסיקה של בית-המשפט העליון שדנה במקרים שבהם בית-המשפט אמר: נכון, ברוב המקרים אין שיקול דעת לסרב לתת את ההיתר, זה עניין טכני, אבל יש מקרים, אומנם חריגים, שבהם זה לא עניין טכני. יש איזה שינוי נסיבות, מציאות דינמית, שבה הוועדה צריכה כל מיני שיקולים רחבים. למשל חלו שינויים בשטח או אין תשתיות כדי לאפשר את הבנייה, ואז הוועדה צריכה לדון בזה וזה עניין של שיקול דעת. 
ולכן צריך לאפשר להשאיר את המצב כמו שהוא היום, ולתת איזושהי אפשרות לוועדה המקומית לדון בהיתרי בנייה כשהדבר נדרש. סתם דוגמה אחת - - -

<היו"ר מירי רגב:>
לא, זהו, בלי דוגמאות. רק תציעו את ההצעות שלכם. נתיבי תחבורה עירוניים? 

<אסף רוזנבלום:>
לא סיימתי.

<היו"ר מירי רגב:>
אז קדימה.

<אסף רוזנבלום:>
זה היה רק סעיף אחד.

<היו"ר מירי רגב:>
יש לך שלוש דקות.

<אסף רוזנבלום:>
אני רוצה גם להתייחס לסעיף (ג1) שהוסף, שבעצם אומר שאין אפשרות למוסד תכנון להתנות מתן היתר באישור של גורם חיצוני או בהתייעצות וכו', שזה אני מניח נועד לייעל את ההליכים שלא יהיו עיכובים. 
אבל יש כאן בעיה שצריך לפתור אותה. יש גופים כמו קק"ל, כמו פקיד היערות, כמו רשות הטבע והגנים, רשות העתיקות וכו', שיש להם סמכויות מכוח חוקים אחרים שקשורות בעקיפין לתכנון ובנייה. אם רוצים לבנות בשטח שיש בו ערכי טבע מוגנים חייבים לקבל את אישור רשות הטבע והגנים לבנייה הזו. אותו דבר לגבי עצים מוגנים, אותו דבר לגבי עתיקות.
לכן הבעיה היא שכל הגופים האלה לא בהכרח לוקחים חלק בהליך התכנון, בטח רשות הטבע והגנים. ואחר כך נוצר מצב שבאים אליהם רק ברגע האחרון ופתאום הם לא רוצים לתת אישור וזה מעכב את הבנייה. השאלה איך מוצאים את הדרך כן לאפשר את המעורבות שלהם בשלבים האלה, כדי שאחר כך לא יהיו מצבים של קונפליקט בין הקבלנים, בין הגופים האלה עם הסמכויות החיצוניות לתכנון. צריך לראות איך עושים את זה, הסעיף הזה בטח לא עוזר.

<היו"ר מירי רגב:>
טוב, הזמן שלך הסתיים, תודה. עורך-דין מיכאל טירר, "נתיבי תחבורה", לסעיפים 40, 41.

<מיכאל טירר:>
כן, אני אגיד בתמצית. בסעיף 40 להצעת החוק מוצע לתת לשר הפנים סמכות לפטור מהצורך בבקרת תכן של מכון בקרה, והסמכות הזאת מסויגת בכך ש"ובלבד שאינן טעונות בקרה של בקר מורשה לפי סימן ב' בפרק ה'3. 

אנחנו סבורים שההתניה הזאת מביאה לכך שלמעשה שר הפנים לא יוכל לפטור מקרים שאולי ראוי לפטור אותם. והדוגמה שאנחנו רוצים לתת, שאנחנו נתקלים בה, זה למשל מנהרות מאוד מסובכות שאנחנו סוללים אותן לראשונה בארץ, ואין למעשה מי שיכול לבצע בקרת תכן. ואם תבוצע בקרת תכן זה יהיה למעשה סוג של מן השפה ולחוץ, משום שכל המומחים בעולם לעניין הזה או מרביתם מועסקים כרגע על-ידי "נ.ת.ע." בביצוע העבודה, ובפועל ביצוע בקרת התכן שיהיה על-ידי מכון בקרה חיצוני לא יהיה יעיל. 
ולכן אנחנו רוצים להוריד את הסעיף הזה כדי לאפשר לשר הפנים לפטור גם את מקרה הקיצון הזה.

<היו"ר מירי רגב:>
טוב, אוקיי.
<מיכאל טירר:>
זו הערה אחת. הערה שנייה מתייחסת להנחיות המרחביות. בעניין הזה יש שתי הערות. 
<היו"ר מירי רגב:>
אבל 40, 41 אנחנו מדברים.

<מיכאל טירר:>
בהחלט, סעיף 41 להצעת החוק, סעיף 145ג רבתי לחוק המוצע. בסעיף 41 להצעת החוק מבוקש לקבוע שוועדה מקומית תהיה רשאית לתת הנחיות מרחביות ביחס לשורה של נושאים. אנחנו חושבים שכמו שהחוק בסעיף 62א(ה)(5) מסתכל הסתכלות פרויקטלית על פרויקט של גוף תשתית ומאפשר להגיש אותו לוועדה מחוזית וכדומה, אנחנו חושבים שצריך גם פה לשמור אפשרות להסתכלות פרויקטלית, ולאפשר גם לפרויקטים שחוצים מרחבי תכנון להיות מוחרגים מההנחיות התכנוניות האלה, ולמעשה לקבוע איזושהי הערה שלפיה ההנחיות המרחביות לא תחולנה למשל על פרויקט שהוגש לפי סעיף 62א(ה)(5). וזה בין היתר לשמור על אחידות עיצובית וכו', שחשובה גם בהסתכלות פרויקטלית ולא רק בהסתכלות מקומית.
וההערה השנייה נוגעת ל-145ג(ד) המוצע, ששם כתוב שוועדה מקומית למעשה תוכל לקבוע הנחיות מרחביות לגבי מגרשים מסוימים או סוגי מגרשים, בין היתר לאור המיקום שלהם, הצורה, הגודל או הייעוד שלהם רק במועד שלב קבלת המידע. 
ואנחנו חושבים שזה סעיף שבכלל לגבי כל יזם פוגע מאוד בוודאות התכנונית שלו, כי כל יזם, לכאורה הסעיף הזה מאפשר לוועדה מקומית לקבוע הנחיות מרחביות לכל המגרשים שייעודם הוא איקס או וואי, רק בשלב קבלת המידע. אני חושב שזה סעיף שמאוד מאוד פוגע בוודאות התכנונית של היזמים בכלל. 
<היו"ר מירי רגב:>
טוב, הזמן שלך עבר. תנסו לדבר בשלוש דקות, בסדר?

<מיכאל טירר:>
אנחנו נבקש לכן להוריד את הסמכות הזאת. זהו.
<היו"ר מירי רגב:>
מאה אחוז. אמיר הלר.

<אמיר הלר:>
שלום. יש לנו שלוש הערות קצרות לסעיפים שהוקראו. האחת לגבי "לא ייתן מוסד התכנון" לעניין סעיף קטן (ג), אנחנו דווקא סבורים שהסעיף שהציעה הממשלה טוב יותר מהסעיף שהציעה הוועדה. יש מקרים שבהם למשל ההיתר מותנה, הוצאת היתר מכוח התוכנית - - -
<גלעד קרן:>
(ג1) אתה מתכוון?
<קריאה:>
אמיר, איזה סעיף?

<אמיר הלר:>
אנחנו מדברים על סעיף (6) בעמוד 3. 
<שירה ברנד:>
(ג1).

<אמיר הלר:>
(ג1), כן. יש מקרים שלמשל מותנה היתר ל-2,000 יחידות דיור בגלל צורך במחלף או משהו כזה. ולפעמים הוועדה יכולה להגיד שעכשיו יש בקשה להיתר של 50 יחידות דיור מתוך התוכנית הגדולה, ובעצם לפי הצעת הוועדה יהיה צריך לעשות שינוי תוכנית לפני שנותנים את ההיתר הזה. 
ואנחנו חושבים שצריך להשאיר את שיקול הדעת למוסד התכנון, לקבוע גם במקרה הזה שהיא נותנת את ההיתר על אף ההתניה של המחלף. באותו עניין אנחנו סבורים שצריך לתת את הסמכות הזאת גם לוועדה מקומית עצמאית ולא רק למוסד תכנון מחוזי. 
שתי הערות נוספות נוגעות לסעיף 145ג(א), שקשורות להנחיות המרחביות. הדבר הראשון, שאת ההנחיות המרחביות פוגש היזם כשהוא בא להוציא היתר בנייה. הוא לא עוקב אחרי הקרקע ואחרי ההנחיות המרחביות שמוציאה הוועדה המקומית לאורך כל התקופה הזאת. ולכן אנחנו סבורים שקודם כול לא נכון שייקבעו הנחיות מרחביות, שהן צריכות להיקבע בתוך התוכנית עצמה. אם יש הנחיות שהרשות המקומית מעוניינת לקבוע שתקבע את זה בתוך התוכנית. 
והדבר השני, אם אתם לא מקבלים את ההערה הזאת, אז לפחות שיהיה אפשר לערער על ההנחיות המרחביות האלה בזמן הוצאת היתר, כי כיום אתה יכול לערער תוך 30 יום מיום הוצאת ההנחיות המרחביות. ויכול להיות שהמגרש שלך הוא חלק מהתב"ע שאליה הוציאו הנחיות מרחביות, אבל אתה בכלל לא נתקלת בהנחיות האלה, כי אתה עסוק בכלל באלף דברים אחרים ולא שמת לב שהוצאו הנחיות מרחביות.

ולכן, כמו שאמרתי, ראשית אנחנו חושבים שהנחיות מרחביות צריכות להיות חלק מהתב"ע, ושנית ככל שלא מתקבלת עמדתנו, שניתן יהיה לערור על זה במסגרת הוצאת ההיתר.
<היו"ר מירי רגב:>
אוקיי. נילי ברוך, בבקשה. שלוש דקות.
<נילי ברוך:>
אתחיל עם ההנחיות המרחביות. גם אנחנו סבורים, כמו שהוזכר כאן כרגע, שהנחיות מרחביות צריכות להיקבע במסגרת תוכנית. המהלך שבא לידי ביטוי בהצעת החוק מצמצם מאוד את האפשרות של הציבור להשתתף בתהליכי קבלת ההחלטות. זה צריך להיות במסגרת תוכנית. 

הערה נוספת היא הערה שמתייחסת לסעיף 40, והיא הסמכת רשות רישוי לתת היתר בנייה לעבודה או לשימוש, אף שלא מולאו תנאים שנקבעו בתוכנית שחלה על הקרקע לעניין הקמת תשתיות או סלילת דרכים. לדעתנו מדובר בהצעה שצריך לדחות אותה, והיא למעשה באה על רקע של מחדלים של המדינה בביצוע תשתיות ודרכים, שבשל העיכוב בהקמתם לא ניתן למעשה לממש תוכניות מפורטות כחוק לאלפי יחידות דיור. גם היועץ המשפטי לוועדה המליץ לדחות את הסעיף הזה, משום שזה למעשה עוקף תכנון. אלה שתי ההערות.
<היו"ר מירי רגב:>
אנחנו לא המלצנו לדחות את זה.

<תומר רוזנר:>
זה טעות.
<היו"ר מירי רגב:>
זה טעות.

<נילי ברוך:>
זה לא טעות, זה מופיע ב - - -

<קריאה:>
בהערות.

<היו"ר מירי רגב:>
זה מופיע וזה טעות.

<תומר רוזנר:>
זה מופיע בטעות. המחיקה מופיעה בטעות. 

<היו"ר מירי רגב:>
אוקיי. תמר מחברת "כביש חוצה ישראל".

<תמר מגדל:>
אנחנו רוצים להציע תיקון להגדרה של גורם מאשר שזה רלוונטי לסעיפים 40, שזה לא יהיה רק אישור או התייעצות עמו נדרשים לפי חוק אלא שזה יהיה גם לפי חיקוק, שכן לפעמים התייעצות עם גורם מסוים נדרשת מכוח תוכנית ולאו דווקא מכוח חוק או פקודה, ולכן צריך לתקן את הגדרת גורם מאשר.
אני רוצה להתייחס להערה של הוועדה לסעיף 40(9) להצעת החוק, שמקום שבו תוכנית קובעת חלופות תכנוניות מסוימות ומאפשרת לבחור את זה בחלופה התכנונית בשלב הרישוי, מציעה הוועדה שבמקרה כזה יחזרו למוסד התכנון שאישר את התוכנית ויקיימו זכות טיעון לציבור במקרה כזה. 

אנחנו חושבים שזו כפילות להליך התכנוני. מקום שתוכנית מבקשת לתת גמישות ליזם או לגוף תשתית, זה לא כל כך משנה, וקובעת חלופות - - - 

<היו"ר מירי רגב:>
ואז מה יעשו עמק חפר בדיון שיש לנו מחר עם עמק חפר?
<תמר מגדל:>
בזמן הגשת התוכנית יש זכות לציבור להתנגד לכל אחת מהחלופות. אנחנו מדברים על תוכנית שהיא תוכנית ברמה מפורטת, שהתכנון המפורט כבר קבע את שתי החלופות, כלומר הציבור כבר התנגד. 

<היו"ר מירי רגב:>
אוקיי.

<תמר מגדל:>
המשמעות היא שזה בדיוק נוגד את הרפורמה, כי בבקשה להיתר בנייה שאני הולכת לרשות הרישוי המקומית, אני אצטרך לחזור למוסד התכנון, שזה לרוב יהיה ועדה מחוזית או לפעמים אפילו המועצה הארצית במקרה של "חוצה ישראל", לקיים שוב סוג של שימוע ציבור כדי לבחור את החלופה התכנונית שהתוכנית ברמה מפורטת כבר נתנה לי וניתנה זכות טיעון לציבור.
<היו"ר מירי רגב:>
אז מה את מציעה לעשות אם לא?
<תמר מגדל:>
לדעתי הסעיף הזה הוא מיותר, כי זכות ההתנגדות ניתנת בשלב התכנון, לא צריך להגיע עוד הפעם ברישוי חזרה למוסד התכנון שמאשר.
<תמר זנדברג:>
מה זאת אומרת, אבל הרישוי זה הליך סטטוטורי, זה חלק מההליך.
<תמר מגדל:>
נכון. אבל רישוי כבר התוכנית קבעה וניתנה זכות. במקרה כזה אפשר לקבוע שבמקום שרשות הרישוי תיתן את ההיתר אולי הוועדה המקומית תיתן את ההיתר בנייה.

<תמר זנדברג:>
אז למה צריך היתר בכלל?
<תמר מגדל:>
אבל אי-אפשר להחזיר אותי למוסד התכנון שקבע את התוכנית, שזה יכול להיות המועצה הארצית. במקרה של "חוצה ישראל" אלה תוכניות ברמה מפורטת שמי שמאשר אותן זו המועצה הארצית. וכאשר רוצים לקבוע חלופות מסוימות ניתנת זכות לציבור להתנגד לכל אחת מן החלופות ברמה המפורטת.
<היו"ר מירי רגב:>
טוב, צריך למצוא לזה פתרון, אני לא יודעת איך. אתם תבדקו את זה. תרשום את זה, היועץ המשפטי. אני מקבלת את זה, צריך למצוא לזה פתרון, אבל לא לבטל את – עוד משהו?
<תמר מגדל:>
כן, יש לי עוד משהו. לגבי סעיף 40(6). בסעיף 40(6) שהוועדה מציעה לבטל אותו - - -
<היו"ר מירי רגב:>
אבל אמרנו שזה טעות. אנחנו לא רוצים לבטל אותו. הלאה.
<תמר מגדל:>
מה שאנחנו מבקשים, שבמקרה כזה שמבקשים לדלג על שלבים שקבעה תוכנית, שלפחות יתייעצו עם נציג השר במוסד התכנון הנוגע בדבר. כי למשל אם צריך לעשות כביש כדי לאפשר גישה לשכונה, ובשלב ההיתר מבקשים לוותר על זה, שלפחות יתייעצו עם נציג שר התחבורה שנמצא בוועדה כדי לראות שמתקיימים התנאים שם בסעיף.
<היו"ר מירי רגב:>
אוקיי.

<תמר מגדל:>
הערה נוספת זה לגבי סעיף 40(3). בסעיף 40(3) כתוב - - -
<כרמית יוליס:>
מדברים על 40, 41 עכשיו.

<תמר מגדל:>
40 סעיף קטן (3).

<היו"ר מירי רגב:>
ובזה את מסיימת את ההתייחסות שלך.

<תמר מגדל:>
לגבי סעיף 40(3) נאמר שמתי שלא מתקבל ההיתר רואים את הבקשה כנקלטת. רק צריך להבהיר, כדי למנוע תקלות תכנוניות, שבמקרה כזה עדיין לרשות הרישוי יש את הסמכות להתייעץ עם אותם גורמים מאשרים שנקבע על-פי חוק. זאת אומרת, שעצם קליטת הבקשה לא תגרום לזה שהבקשה מאושרת אוטומטית מבלי שבסוף נעשתה בקרה תכנונית.
<היו"ר מירי רגב:>
טוב. מאה אחוז. נתי.

<נתן מאיר:>
יש כמה סעיפים בחוק שבהם אם יש איזשהו מחדל אדמיניסטרטיבי יש תוצאה מסוימת, ועם כל הרצון ליעילות לפעמים אנחנו עושים דבר שיכול להיות לא ראוי. למשל במסגרת פסקה (ד) לסעיף 145 לחוק תיקון לסעיף 40, נקבע שאם רשות הרישוי לא שלחה למבקש את פירוט החיובים אז הוא יקבל היתר גם בלי תשלומים כספיים אבל זה לא גורע מהחובה שלו לשלם את התשלומים, ובכל אופן לא יקבל טופס 4 אם הוא לא ישלם אותם.
האמת היא שאנחנו משמיטים בקלות גדולה מדי מתחת לידיים מכשיר גבייה אפקטיבי כמו ההיתר. גם אם אני מקבל כגזירה את ההוראה הזאת, עדיין צריך לחשוב על כמה דברים: קודם כול, לא תמיד האשמה היא ברשות הרישוי. חלק מסוגי התשלומים שבלעדיהם לא מוצא היתר הם היטלי פיתוח שאת זאת לא גובה ומטילה הוועדה המקומית אלא הרשות המקומית. 
בוועדה מקומית של רשות אחת זו אותה קופה ואותו תקציב, בוועדה מקומית מרחבית זה עניין של הרשויות המקומיות, ואז אם הם לא שולחים לרשות הרישוי את פירוט החיובים בזמן, יוצא שאנחנו מענישים את רשות הרישוי ואת הוועדה המקומית על דברים שהם לא בשליטתה. זה בצד הפורמלי. אבל בצד המהותי, אם לא משולמים היטלי פיתוח, אין מכשיר לפיתוח תשתיות. אז אנחנו בעצם מענישים את הציבור כאן. 
לכן נראה לי שעדיין צריך לחזור לנוהל הישן והטוב – אין תשלומים, אין היתר. אם לא תתקבל דעתי, אז לפחות לא ללכת לקיצוניות של לחכות שנתיים עד לסיום הבנייה כדי שאפשר יהיה לאכוף עליו.
<היו"ר מירי רגב:>
מאה אחוז.

<נתן מאיר:>
אפשר לקבוע את זה כתנאי בהיתר. דהיינו להוציא לו את ההיתר, אבל אם תוך 30 יום מיום שהוא קיבל את הפירוט הוא לא ישלם, אז זה תנאי שיגרום לפקיעת ההיתר. למשל את זה ולא להמתין עד לסיום הבנייה. זו הערה אחת.

הערה שנייה לסעיף 41. פה יש הוראה יותר קיצונית שאומרת שאי תגובה במועד של רשות הרישוי תיחשב שהבקשה להיתר תיראה כהיתר. אז נכון שמדובר בהיתר שכבר עבר את הבקרה הבסיסית, אבל עדיין אנחנו מדברים על בקשה להיתר ששודרגה למעמד של היתר בנייה בגלל מחדלים אדמיניסטרטיביים. 
המציאות היא מגוונת, עצם הרעיון מבחינה ציבורית שיהיה היתר בנייה שלא עבר את כל השלבים ולא הגיע למעמד של היתר בנייה רק בגלל מחדל אדמיניסטרטיבי זו תפיסה שגויה. אסור להגיע למצב שיהיה היתר בנייה בלי שעברו כל השלבים, בוודאי שלא בגלל מחדל אדמיניסטרטיבי.
<היו"ר מירי רגב:>
אז אין דרך מקוצרת?
<נתן מאיר:>
אני מציע לבטל את ההוראה הזאת. בשום מצב לא יהיה שבקשה להיתר תיראה כהיתר בגלל מחדל אדמיניסטרטיבי.
<היו"ר מירי רגב:>
אוקיי. תודה. נטלי. רותם – מה זה?

<נטלי בן דוד יוסף:>
"רותם אמפרט".

<היו"ר מירי רגב:>
כן. ביקשתם להתייחס לסעיף 41.

<נטלי בן דוד יוסף:>
נכון. לגבי סעיף 145א – רישוי בדרך מקוצרת – יש סעיפים קטנים. לגבי סעיף קטן (1) תוספת המילים "בעת ביצועם" לדעתנו הופכת את הסעיף כולו לבלתי ישים, במיוחד לגבי תעשייה, כאשר כל עבודה וגם עבודה פשוטה כרוכה באיזשהו סיכון או הפרעה בעת הביצוע. אבל לזה יש פתרון או פיקוח בתקנות בטיחות וכללים חיצוניים לחוק התכנון והבנייה.
יש פה גם אחרי זה סעיף עם מינוס. אני מניחה שזה איזה שתי חלופות, זה לא כל כך ברור, לגבי סעיף קטן (1).
<רוני טיסר-זלוטניק:>
זה מיותר.
<נטלי בן דוד יוסף:>
בסדר. לגבי סעיף קטן (2): השפעתם על הסביבה ועל החזות של הבניין ואופיין ומאפייניהן מעטה. אז דבר ראשון, זה לא מתאים לעבודות שהן לא בבניין, כגון חפירות בקרקע. ודבר שני, זה לא מתאים להצבת מתקן עצמאי שהקיום או אי הקיום שלו זה לא ממש השפעה מעטה על החזות, אבל ההשפעה על אופי האתר בו מבוצעות העבודות לא משתנה, ככה גם האופי. זה לגבי הסעיפים האלה.
לגבי סעיף הפטור, 145ב רבתי, יש לנו אותן שתי הערות למילים "בעת ביצועם" בסעיף קטן (2) ולכל סעיף קטן (3), כאשר בסעיף קטן (3) בדרך מקוצרת היה כתוב שההשפעה היא מעטה וכאן נשארו המילים "אינה ניכרת", לא ברור למה ומוצע להחליף את המילים ל"מעטה".
ולגבי סעיף קטן (3) וסעיף קטן (4), הם שוב מתייחסים לבניין אבל הם לא מתאימים לעבודות שאינן כרוכות בבניין.
ועוד הערה חשובה לגבי סעיף קטן (2). מחקתם את המילה "ממשיים" וכתבתם "של ממש". יש חשש שהביטוי "של ממש" יובן בטעות כמתייחס רק למפגע סביבתי ולא רק לסיכון, הפרעה, מטרד והדברים שכתובים שם.
<תומר רוזנר:>
למה?

<היו"ר מירי רגב:>
תן לה, זה מה שהיא רוצה. דני מורן, עמותת אדריכלים, בבקשה.
<דני מורן:>
יש לי קצת הרבה, אני מקווה ששלוש דקות יספיקו, מכיוון שאנחנו חושבים והבענו את דעתנו לאורך הדרך שפרק הרישוי לא מקצר תהליכים. יכול להיות שנעשה הרבה מאוד בתוכניות והן יאושרו מהר – פרק הרישוי יתארך, יתייקר. זה קשור בכך שפתאום אפשר לעשות תוכניות, להוסיף זכויות, שזה יהיה החלק הראשון וכל הנושא של מכון הבקרה שהוא מאריך את ה – אנחנו חושבים שזה לא דבר נכון, הבענו את התנגדותנו, בכל אופן אעיר עכשיו לעניין הסעיפים האלה.
אנחנו גורסים שתיק המידע הוא חובה, אין פטור מתיק מידע. תיק המידע הוא חוזה בין הרשות לבין המתכנן, ואני לא רואה שיש פטור מחוזה כזה. תיק המידע בעצם אומר למתכנן איך הרשות מפרשת את התוכנית. יש בעיות קשות לפרשנות תוכנית, זה שאושרה תוכנית לא אומר שמפרשים אותה כולם אותם דבר. ולכן לא יכול להיות שיהיה פטור מתיק מידע, אלא אם מדובר על תיקון להיתר בהמשך אבל לא באופן עקרוני.
<היו"ר מירי רגב:>
אוקיי, הלאה.

<דני מורן:>
לגבי התנאים המקדמיים, אנחנו חושבים שהתנאים המקדמיים צריכים להיות ברורים, אחידים לכל הרשויות בארץ, וכתובים בחוק. לא שאחר כך יהיה תקנות, ובמקום זה יהיה אחרת, במקום זה יהיה ככה. תנאים מקדמיים צריכים להיות אחידים, ברורים ועל-פי חוק. לא יכול להיות שאחר כך אתה ניגש לכל ועדה ובכל ועדה יש את התנאים המקדמיים שלה – לא הבאת את זה, אתה לא יכול להתקבל. זה היה סעיף (ב2).

<היו"ר מירי רגב:>
תנו לו להגיד את דבריו, אחר כך אתם תענו.

<דני מורן:>
בהתייחס לסעיף (ב3) ו-(ב4) – בקרת התכן, שוב אנחנו אומרים: אנחנו חושבים שבקרת התכן כחלק מהאישור החיצוני, כחלק מהרשות הוא לא נכון. אנחנו חושבים שאפשר לחייב בקרת תכן כחלק מיועצי הפרויקט, ושהיא תלווה את הפרויקט כחלק מהיועצים ושתדאג באמת לאיכות. ברגע שהיא מחוץ, ברגע שהיא בתוך המערכת המאשרת, זה רק עולה כסף ומאריך את המועדים.
אבל אם יש כזה דבר, אם אנחנו לא מצליחים לבטל את רוע הגזרה הזאת, אז לא ייתכן שיבוא גוף ויגיד: עלי אין בקרת תכן, כמו שנאמר פה קודם. יש בקרת תכן על כולם. לפי מה שכתוב ולפי הכוונה, מבקרים התאמה לתקנות ולחוק. אז התאמה לתקנות ולחוק צריכים כולם לעמוד בה. אף אחד לא בודק את הברזלים, בודקים התאמה לתקנות ולחוק. ולכן אין פטורים מהדבר הזה.
לגבי תנאים למתן היתר בנייה. מה שקורה, שהתנאים האלה הולכים ומתארכים ללא תלות במתכנן, ללא תלות בחברה, ביזם, ולפעמים גם ללא תלות בוועדה. סתם בתור דוגמה: מובל תשתיות מזרחי בצפון, חיכיתי לו משהו כמו שמונה שנים עם תוכנית של 500 יחידות דיור שהייתה מאושרת. ואי-אפשר היה להתקדם איתה, כי אחד מראשי הערים שם לא רצה.
<היו"ר מירי רגב:>
אתה תיכף צריך לסיים.

<דני מורן:>
אוקיי. לכן אני אומר: התנאים למתן היתר בנייה, אני חושב שצריכים להקל על זה. לא צריך לחזור לוועדה, אפשר שאולי הוועדה שקבעה את התנאים תקבע בישיבה את ההקלה בתנאים. לא צריך לעשות תב"ע ולפרסם וכל הדברים האלה, אלא החלטה של ועדה ללא תב"ע.

<היו"ר מירי רגב:>
זהו. העברת את זה אלינו. 

<דני מורן:>
כן, אבל תראי, אנחנו פה היחידים שמגישים בקשות להיתר. תני לי עוד דקה-שתיים, יש לי בכל זאת דברים.

<היו"ר מירי רגב:>
אבל העברת אלינו את עמדותיך, קראנו אותם.

<דני מורן:>
בכל החדר הזה, אנחנו היחידים שמגישים את הבקשה, שחותמים עליה, כל האחרים מדברים באוויר. יש לי כמה הערות.

<היו"ר מירי רגב:>
בבקשה, נו. אבל לא לפרט, להגיד את ההערה וזהו. לא להתחיל סיפורים – עברתי, אמרתי, שמעתי, עשיתי. תפרט את ההערה, בבקשה.
<דני מורן:>
זה מה שאני עושה.
לגבי ההנחיות המרחביות. שוב, ההנחיות המרחביות, אני מסכים עם מה שנאמר פה על-ידי התאחדות בוני הארץ, צריכות להיות בתוך התב"ע. טענו שהן צריכות להיות בתב"ע, אנחנו לא חושבים שהן צריכות להיות מחוץ לתב"ע. אין דבר כזה. אם אתה רוצה להגיד משהו, תגיד בתב"ע, אין שום בעיה שתגיד את זה בתב"ע. כשאתה אומר את זה בתב"ע יש התנגדויות, יש הליך מסודר, וזה חלק מהתוכנית. כשמישהו קונה אחר כך קרקע, כשמישהו מוכר קרקע, אז הוא יודע בדיוק מה עושים שם. 
ולא משנים הנחיות מרחביות. זה כאילו לקחת חלק מהתב"ע ולהגיד: עם זה אנחנו חופשיים לעשות מה שאנחנו רוצים. זה לא סביר. ואני מסכים עם מה שנאמר פה על-ידי התאחדות בוני הארץ, שבמקרה כזה שאפשר יהיה להגיש התנגדויות עם ההיתר עצמו, מכיוון שזה הזמן שהיזם ובעל הקרקע מגיעים לקרקע ולהנחיות המרחביות האלה. 

וחוץ מזה, אני חושב שההנחיות המרחביות צריכות להיות מפורסמות ומועברות לכל אנשי המקצוע שמתעסקים במקצוע, כלומר לעמותת האדריכלים, להתאחדות בוני הארץ וכו'. תודה רבה.
<היו"ר מירי רגב:>
חברת חשמל?

<קריאה:>
אין לנו - - -

<היו"ר מירי רגב:>
אין לכם. טלי, "רכבת ישראל" ו"נתיבי ישראל" – אבל דיברו, לא?

<טלי ענבר גולן:>
לא, דיברו "חוצה ישראל".

<היו"ר מירי רגב:>
אבל זה אותן הערות כמו תחבורה עירונית?
<טלי ענבר גולן:>
יש לי כמה נקודות שכן רציתי להגיד, שהן לא טענות, אני מעודכנת עם הטיעונים שלהם, לא אחזור על הדברים. הערה אחת עקרונית לסעיף 40 ו-41 – ההתייחסות שלכם כל הזמן זה לרשות רישוי מקומית. רשות רישוי שלנו הרבה פעמים זה הוועדה לתשתיות לאומיות, לכן נבקש שזה יהיה רשות רישוי מקומית או ועדת הרישוי הרלוונטית. זה דבר אחד שהוא יותר טכני.

הדבר השני שרצינו להתייחס אליו, בסעיף 145ב(ד) שדן בהנחיות למגרש ספציפי. האפשרות של ועדה מקומית לקבוע מגרשים ספציפיים, שלגביהם יהיו הנחיות מרחביות שיינתנו רק בעת הגשת הבקשה למידע. מבחינתנו, אני חושבת שמבחינת כל יזם שעובד עם רשות מקומית, זה סעיף אי הוודאות הגדול. זה דבר שלא מפורסם מראש באינטרנט, זה דבר שלא ניתן להיערך אליו. 
ההשלכות הכספיות מבחינתנו, למשל אם איזושהי רשות מקומית תחליט שדווקא המגרשים שלנו הם מיוחדים, ואני רוצה לתת דוגמה, דווקא אצלנו החיפויים של תחנות הרכבת יהיו מאיזשהו חיפוי מאוד מאוד יקר, אם זה לא משהו שאנחנו יודעים מראש, אפילו כלכלית אנחנו לא מסוגלים להיערך אליו. ולכן אנחנו מבקשים שכל ההנחיות המרחביות, גם ביחס למגרשים מיוחדים, אלה הנחיות שיינתנו מלכתחילה על מנת שנוכל לדעת איפה אנחנו נמצאים, גם מבחינת לוחות זמנים, גם מבחינת עלות.

טענה נוספת שלי, ראיתי כאן טענה מטעם היועץ המשפטי של הוועדה שהוא ביקש דרך הסעיפים האלה לתקן את 261(ד). סעיף הפטור לתשתיות ולדרכים מדבר כבר היום בחוק באופן מאוד מאוד מפורש על ביצוע 261(ד) מכוח תוכנית מפורטת או מכוח תוכנית מתאר הכוללת הוראות כמפורטת. 
אם הסיפא הזאת זה מה שהפריע, כי בסעיף כתוב "תוכנית מפורטת", אז ברגע שכותבים תוכנית מתאר עם הוראות כמפורטת השוני זה רק בכותרת, כי תוכנית מתאר, גם אם לא כתוב בכותרת, אם היא כוללת הוראות ספציפיות מכוחן מותר לתת היתר בנייה היא תוכנית מפורטת. כמו שנותנים לכל יזם, צריכים גם לאפשר לנו. לכן לדעתנו הסעיף מנוסח בדיוק בצורה הזאת וההערה לא נחוצה ולא רלוונטית לעניין. 

דבר אחרון שרצינו להדגיש לעניין ההנחיות המרחביות ביחס לתשתיות ארציות שעוברות במספר מוסדות תכנון, אני יודעת שדיברו על זה ארוכות, אני רק רוצה להגיד מילה, לא אחזור על מה שנאמר. לנו זה חשוב במיוחד, אני רוצה לתת את הדוגמה למשל את האיילון דרום. יש לנו תחנות רכבת על האיילון דרום. התוכנית עצמה קבעה שפה עיצובית אחת, כי זה היה חשוב מאוד למתכננת המחוז. לדעתי זו זכותה, זו פררוגטיבה שלה.
<תמר זנדברג:>
אם היא קבעה, אין בעיה.

<טלי ענבר גולן:>
אם הנחיות מרחביות היו שונות מכל מתחם עירוני התחנה בחולון למשל שסמוכה לתחנה בדרום תל-אביב ולבת-ים יכולות להיראות מאוד אחרת.

<היו"ר מירי רגב:>
את תדברי אחרי. כן, אין בעיה.
<טלי ענבר גולן:>
אז זה דוגמה לזה שהנחיות מרחביות יכולות לפגוע בפררוגטיבה של הוועדה. סיימתי, תודה.
<היו"ר מירי רגב:>
טוב, מאה אחוז. תודה. הדס, הסתדרות ההנדסאים.
<הדס ברוה:>
ההערות שלנו לסעיף 48.
<היו"ר מירי רגב:>
אוקיי, אין בעיה, אני רושמת אותך ל-48. רשות העתיקות.

<שחר פוני:>
כן, יש לנו שלוש הערות. שתיים הן יותר טכניות ואחת מהותית. הערה טכנית לגבי סעיף 40(3)(א3). אנחנו סבורים שההתניה שמופיעה בהמשך לגבי בקרת תכן בעניין הגורמים המאשרים, כדאי שתופיע גם במקום הזה, מאחר שהסעיף הזה הוא הסעיף שמגדיר בצורה ברורה מהם התנאים המקדימים. המקום שבו ההתניה לגבי הגורמים המאשרים נמצאת כיום זה במקום שהוא קצת מובלע בתוך סעיף של המכונים.
הערה טכנית שנייה לגבי הנושא של פטור מהיתר. אנחנו סבורים שלגבי פטור מהיתר בסעיף קטן (ד) יש להדגיש גם כן שהדברים יהיו מותנים גם בגורמים המאשרים ולא רק בתוכנית או בהנחיות המרחביות. 

הערה קצת יותר מהותית לעניין פטור מהיתר. בתוך כל אתרי העתיקות יש ערים עתיקות, שזה שטח שהוא יחסית מצומצם. בערים העתיקות הנושאים שמוגדרים כנושאים יחסית שוליים במקומות אחרים, כמו מנועי מזגנים, כמו סגירת מרפסת, ברגע שהדברים האלה יהיו פטורים מהיתר אנחנו צפויים לפגיעה גדולה מאוד במבנים, על אף שאותם דברים, כמו שאני אומר, במקומות אחרים יהיו לא מהותיים. 
אפילו כיום אפשר לצאת לעיר העתיקה של ירושלים, כשאנחנו נתקלים במנוע כזה אנחנו פונים לפיקוח העירוני שפועל על בסיס זה שזה נעשה ללא היתר. השאלה איך הדברים האלה יטופלו ברגע שהדברים האלה לא יחויבו בהיתר בערים עתיקות. 

עוד דבר קטן אחרון שוב לגבי סעיף (3), הנושא של פטור מהגשת בקשה לקבלת מידע. אם התגובה של הגורמים המאשרים תחת הכותרת של קבלת מידע זה לא רק מידע טכני אלא זה גם תנאי רשות העתיקות – אני לא יכול לדבר בשם רט"ג, אבל אולי גם תנאי רט"ג – ברגע שיהיה פטור מקבלת המידע, ממילא לא כל כך ברור לנו איפה התחנה שבה ניתן את התנאים שלנו אם יש פגיעה בעתיקות. תודה.
<היו"ר מירי רגב:>
אוקיי, תודה. תמי.

<עודד גבולי:>
לא, רגע, אני רוצה גם להעיר.

<היו"ר מירי רגב:>
רגע, אבל אתה לא רשום, שנייה.

<עודד גבולי:>
אבל את יודעת שאני לא נרשם. את יודעת שאני מגיע פה לכל ישיבה ומעיר הערות.
<היו"ר מירי רגב:>
בבקשה, עודד.

<עודד גבולי:>
לא, אבל אני בכוונה לא מעיר הערות. את ביקשת שאבוא לפה לכל ישיבה כדי שאשמע את כולם ואעיר הערות. חוץ מזה שהערתי הערות כבר מזמן ושלחתי אותן. אני רוצה להגיד משהו מאוד חשוב לפי דעתי. בדיון הראשון שפגשת אותי הערתי הערות כלליות. בין ההערות הכי חשובות שלי שבגינן ביקשת ממני גם לבוא לכל ישיבה היו על הנושא הזה של הרישוי. ואני עזבתי הכול במשרד כדי לעלות לדבר על הרישוי, זה שמונה עמודים הכי חשובים והכי מנותקים שראיתי עד עכשיו.
<היו"ר מירי רגב:>
בסדר, תדבר כל פרק, על כל סעיף. 

<עודד גבולי:>
אני מדבר. אני מדבר על 40, 41.

<היו"ר מירי רגב:>
יפה.

<עודד גבולי:>
אני רק אומר לך: שמונת העמודים האלה מנותקים מהמציאות לגמרי. ואסביר בכמה מילים למה. קודם כול, הנושא של המידע, הרעיון שאתם בכלל עושים סנקציות ולוחות זמנים שאין להם אחיזה במציאות הוא לא ראוי, אני אסביר, רק מסיבה אחת פשוטה. אתם מייצרים אנטגוניזם לאנשי המקצוע. ולא רק שאתם מייצרים אנטגוניזם, ברגע שאם נניח אתם כותבים: לא נמסר מידע, אז בן-אדם רשאי להגיש היתר. אז הוא הגיש היתר, אז מה? לפי מה? אם אין לו מידע, מי יטפל בזה? אחת.
שתיים, אתם רוצים שאם בן-אדם לא ישלם אגרות יראו כאילו לא שילם, יוציאו לו היתר. אתם לא מבינים שאני תוך שבוע יכול לעשות צו הפסקת עבודה אם יתחשק לי?

<קריאה:>
למה?

<עודד גבולי:>
הדברים לא עובדים ככה, תבינו את זה פעם אחת ולתמיד. אתם רוצים לעשות מהפכה, לקצר תהליכים. לבטל את הרעיון שהתנגדויות מגיעות לוועדה מקומית אלא נעשות ברשות רישוי זו מהפכה. 

<תומר רוזנר:>
אין דבר כזה.
<היו"ר מירי רגב:>
רגע. הלאה.

<עודד גבולי:>
זו מהפכה בגלל שזה נושאים מקצועיים, וזה נכון שהם לא יהיו בוועדה. הוועדה צריכה לטפל בתכנון ולא בנושאים מקצועיים per se. לכן זו מהפכה וזה יקצר תהליכים.
עכשיו, אתם רוצים למשל שבקרת תכן לבקשה להיתר תהיה סנקציה למכון בקרה. אם מכון הבקרה הזה יהיה חיצוני – תבינו, למהנדס עיר לא תהיה שליטה על ההיתרים. בן-אדם במכון הבקרה שאחראי על המכון יגיד: לא, לא רוצה שתוציאו היתר. למהנדס העיר לא תהיה סנקציה להחליט שהוא כן מוציא היתר למרות שמכון הבקרה לא אישר את זה. וחבל שזה יקרה בגלל שזה לא יקצר תהליכים.
כל הנושא הזה של התניית מוסד תכנון שאסור לו להתנות היתרים, סעיפים שלא כתובים בחוק, הוא לא נכון. תבינו שהחיים הרבה יותר חזקים, תבינו את זה. יש מצבים שמהנדס עיר חייב להטיל סנקציה להיתר בסיטואציה מסוימת, ותמי יודעת על מה אני מדבר. סתם אפילו בנושא של ביטוח, שזה לא כתוב בחוק, או בנושא של שיפוי, לא כתוב בחוק, אפילו בתי-משפט מאשרים את זה. 

עכשיו לנושא האגרות וההיטלים. מדברים על מהפכה. מירי, תקשיבי טוב. כשאני מגיש בקשה להיתר יש לי אגרות לשטחים עיקריים, לשטחי שירות, לכל מיני דברים. אתם לא יודעים כמה זמן זה לוקח. יש לי היטלים לכל מיני דברים, אתם פשוט לא מבינים כמה חישובים צריך לעשות. אחר כך כשאני מגיש בקשה לארנונה אז החישובים הם שונים. 

מה זו מהפכה? מהפכה למשל זה שבמקום שיפרידו את השטחים העיקריים ושטחי השירות לוקחים נפח ואגרות מתאימים לכולם, ולא עושים ארבע פעמים חישובים עם 80 אנשי מקצוע. זו מהפכה. ואפשר לעשות את זה בקלות, אפשר לעשות את זה בקלות. 

עכשיו, כל הנושא הזה של לוחות זמנים שכתובים פה, אני אומר לכם: אני לא רוצה לפרט את הסעיפים, אין פה שום דבר שהוא קשור למציאות. במקום שנשב עם מיהל התכנון ונחליט על מסלולים להיתר, כי זה הדבר הנכון, שבמסלול אחד למשל לא יגישו תיק מידע ובמסלול אחר לא יצטרכו כיבוי אש, סתם אני אומר, ובמסלול אחר לא יצטרכו את איכות הסביבה – הצעתי את זה ואמרתי את זה וזה יקצר תהליכים. 
זה לא נכון להגיד: לא צריך תיק מידע גורף, וזה לא נכון להגיד: צריך תיק מידע גורף, כי אנחנו בעצמנו עכשיו שחררנו מרישוי מקוצר את תיקי המידע, קבענו מסלולים לכל היתר וקבענו שכל היתר יוצא באיקס זמן ואנחנו עומדים בזה. אז תבינו שלא צריך לרדת לפרטים כדי לשנות דברים עקרוניים של תהליכים. אפשר לעשות את זה בצורה הרבה יותר פשוטה. תודה רבה.
<היו"ר מירי רגב:>
תמי, לגבי 40, 41. אחר כך התייחסות של יועץ משפטי וממשלה ונעבור לסעיפים הבאים.
<תמר זנדברג:>
רציתי רק שני דברים. השני דווקא נוגע למה שגבולי אמר. הראשון נוגע להנחיות המרחביות, רק לחזק את הוועדה, כי הרבה פעמים הנחיות מרחביות, מה שכתוב פה, וכביכול זה כאילו כפילות וכבר ניתן בתוכנית וכו', מתעלמת מהעובדה שבשלב ההיתר יש הרבה דברים שהם קבועים בתוכנית אבל באים לידי ביטוי רק בשלב הרישוי, בשלב ההיתר, שכן מצריכים התייחסות של הציבור - - -

<עודד גבולי:>
את צודקת מאה אחוז.

<תמר זנדברג:>
אני מחזקת את דברי הוועדה. לי קרה המון פעמים לשבת בוועדה, ישבנו בשלב היתר, אפילו על דברים של עיצוב, כמו שאתם אומרים, של בניינים, אמרו לנו: לא, את זה הייתם צריכים בתב"ע. ואני הייתי חברת מועצה חדשה, ואמרתי: איך פספסתי את התב"ע. אחר כך באה תב"ע אחרת, אמרו לנו: לא, זה שטויות, זה עיצוב, את זה בהיתר, את זה בשלב העיצוב. 
ואז דברים ככה חומקים, החורים לא תופסים הרבה מאוד דברים שהם כביכול בשלב ההיתר, אבל לציבור, לסביבה, לאזרחי העיר במקרה של תל-אביב, גם אזרחים אחרים, נושא תחנות רכבת או לא יודעת מה, הם מהותיים. לכן חייבים, אם יש שלב של היתר אחרי שלב התוכנית, חייב להיות גם שלב בקרה בשלב התוכנית ואי-אפשר להתעלם מזה.
<היו"ר מירי רגב:>
מאה אחוז.

<תמר זנדברג:>
עכשיו, לגבי הדברים של גבולי, אני חושבת שהם מאוד חשובים, ואולי לא ניתנה הדעת מספיק, הרי כל רעיון הרפורמה הזאת, התיקון היה לייעל ולקצר. וכאן זה המקום בנושא הרישוי. אין פה דברים, זה דברים שהם יותר טכניים, אנחנו לא בונים פה תוכניות מתאר, לא מוסיפים יחידות דיור וכביכול היה אפשר לרוץ עם זה הרבה יותר מהר. 

אבל יש לי איזה חשש שיהיה כאן איזה פספוס בין מה באמת אפשר לרוץ מהר ואין בעיה ואפשר לשחרר אפילו יותר, ולא צריך מידע – רפורמת המרפסות, לבין דברים שדווקא במסלול המהיר הזה יכולים להתפספס ודווקא ללכת למכון בקרה שהוא מנותק. בעצם התנגדנו לכל הרעיון הזה של מכוני הבקרה כי בעינינו מדובר בהפרטה של דבר שטמון ביחסים בין הרשות לבין האזרח.
אז אני מציעה שאולי הוועדה באמצעות היועץ המשפטי תיתן לזה איזושהי חשיבה נוספת, מה אפשר אפילו עוד יותר להקל ואפילו לא צריך מכון בקרה, אולי רק באמצעות הצוות המקצועי או משהו כזה לתת היתר, ומה הוא דבר שכן צריך בכל זאת את העין הציבורית, ואז אפשר אולי באמצעות איזושהי ועדת משנה קטנה יותר או משהו כזה. אבל שלא יהיה מצב שהרשות, הוועדה, רשויות התכנון, לא שומעות את הציבור בכלל ורק מקבלות דרך מכון בקרה איזושהי המלצה כתובה ואובד בכלל הקשר בין מי שנותן את הרישוי לבין הציבור. תודה.
<היו"ר מירי רגב:>
טוב, אוקיי. רגע, ביטן, יועץ משפטי, לאחר מכן ממשלה. בבקשה.

<תומר רוזנר:>
תודה, גברתי היושבת-ראש. אנחנו עוסקים כרגע בעצם בארבעה נושאים, ונתייחס אליהם לפי סדרם, אבל אני רק רוצה למקד את הדיון שאנחנו עוסקים בארבעה נושאים. יש לנו שני מסלולי היתר – היתר המסלול המלא, היתר המסלול המקוצר, יש לנו פטור מהיתר ויש לנו - - -
<היו"ר מירי רגב:>
בוא תתייחס לסעיפים.

<תומר רוזנר:>
אבל אני אתייחס לסעיפים עכשיו לגופם. לסעיף קטן (2). אולי תציגי ואני אוסיף.
<היו"ר מירי רגב:>
תציגי את ההערות ומקסימום תומר יוסיף. בבקשה, רוני. 

<רוני טיסר-זלוטניק:>
אוקיי. בפסקה (2) לסעיף 40. יש לנו מספר הערות שהן יותר טכניות במהותן, והן מקובלות, לפי מה שהבנתי, על הממשלה. אנחנו רוצים להבהיר בפסקה (1) ש"סוגי המידע" הכוונה היא לסוגי המידע שמהנדס הוועדה - - - 

<היו"ר מירי רגב:>
אני מציעה שמה שמקובל על הממשלה, ורואים כאן כולם את ההערות שלנו - -

<תומר רוזנר:>
אז רק להקריא.

<היו"ר מירי רגב:>
- - פשוט רק תקריאי את זה, בדיוק.
<רוני טיסר-זלוטניק:>
אוקיי. אז (1) זה "סוגי המידע שימסור מהנדס הוועדה המקומית במסגרת בקשה לקבלת מידע, לרבות הנחיות מטעם גורמים מאשרים וגופים נוספים (בסעיף קטן זה – מידע) והמועדים למסירת המידע;
(2) אופן הגשת בקשה לקבלת מידע ופרטיה;
(3) מסירת מידע למהנדס הוועדה מאת גורמים מאשרים וגופים נוספים אשר בידם מידע לעניין תשתיות, מגבלות ותנאים הנוגעים לתכנית, לצורך מתן מענה לבקשה לקבלת מידע, והמועדים למסירת המידע כאמור;"

עכשיו, בפסקה (4) יש לנו מחלוקת. לפי הצעת הממשלה הם מבקשים שייקבעו בתקנות הוצאות עם מסירת המידע במועדים. אנחנו סבורים שיש לקבוע בחוק במפורש את תוצאות אי מסירת המידע, יש לזה השלכה גם על עניינים נוספים, ולפי מה שהבנו יש כרגע איזושהי עמימות, ואנחנו חושבים שהדבר הזה צריך להיקבע בחקיקה ראשית.
<היו"ר מירי רגב:>
אוקיי. הלאה, זה ייקבע בחקיקה ראשית. 

<רוני טיסר-זלוטניק:>
אוקיי. אז ההצעה שלנו כרגע היא ש"אם לא נמסר מידע לפי סעיף זה במועדים אותם קבע השר רשאי מבקש המידע להגיש בקשה להיתר אף ללא קבלת המידע כאמור".
<נתן מאיר:>
את מי אנחנו מענישים בזה? הוא יגיש בקשה להיתר ובסוף לא יקבל את ההיתר, כי הוא לא יהיה עם הפירוט הדרוש כי הוא לא קיבל את המידע.
<רוני טיסר-זלוטניק:>
רשאי. אני מדגישה שזה רשאי. הוא יכול לבחור לחכות ולהמתין לקבלת המידע.
<נתן מאיר:>
זה לא פרס, זה עונש.
<היו"ר מירי רגב:>
טוב. הלאה.

<כרמית יוליס:>
יש פה נוסח שלכם מוצג במקום זה?
<תומר רוזנר:>
זה מה שהיא הקריאה עכשיו.

<היו"ר מירי רגב:>
כן, מה שהקראנו.

<כרמית יוליס:>
אה, אוקיי, זה זה, סליחה.

<היו"ר מירי רגב:>
את רואה את זה?

<רוני טיסר-זלוטניק:>
הערה כללית היא שבכל מקום שיש הפניה לתקנות להכפפה של ההיתר להנחיות מרחביות ולתקנות, אנחנו רוצים להבהיר שזה - - - גם להוראות אחרות לפי חוק. זאת אומרת, לא רק לפי תקנות לחוק זה.
עכשיו, שאלה כללית שעולה ואנחנו מבקשים לקבל מהממשלה הבהרה לגביה, ההתייחסות לאורך כל הסעיפים היא לימים. עכשיו, לא ברור אם הכוונה היא לימים קלנדריים או לימי עבודה. וההבהרה הזאת חשובה כי היא משפיעה על האפשרות לעמוד במועדים שקצובים כאן. 
<נתן מאיר:>
יש דין כללי לגבי מועדים. יש הוראות לגבי מועדים בחקיקה הכללית, חוק הפרשנות או משהו בדומה.
<רוני טיסר-זלוטניק:>
נכון. ועדיין כששאלנו את השאלה הזאת, אז - - -
<היו"ר מירי רגב:>
הם לא ידעו להגיד לנו - - -

<רוני טיסר-זלוטניק:>
אז אנחנו שאלנו את שאלת ההבהרה, כי אכן ימים זה ימים קלנדריים.

<נתן מאיר:>
חבל שלא שאלת אותי. התשובה שהחוק נותן היא בחישוב מועדים כוללים שבתות וחגים, אלא אם כן היום האחרון נופל על יום מועד - - -
<גלעד קרן:>
אבל זאת לא הכוונה של הממשלה.
<רוני טיסר-זלוטניק:>
אבל זאת לא הכוונה. ומכיוון שאנחנו עוסקים בעניין הזה - - -

<היו"ר מירי רגב:>
רגע, אבל אנחנו לא רוצים לדון בכוונות, אנחנו רוצים להבין מהממשלה למה הם מתכוונים. למה כל פעם צריך ללכת ליועץ המשפטי שיפרש לנו את החוק?
<נתן מאיר:>
הם לא צריכים להגיד למה הם מתכוונים. כשהם לא אומרים משהו מיוחד הם מתכוונים לברירת המחדל החוקית. מה יש פה בכלל לפרט?
<היו"ר מירי רגב:>
אבל הם לא באמת מתכוונים לברירת המחדל, זה העניין. הלאה, המשך ההערות.
<רוני טיסר-זלוטניק:>
אוקיי, לסעיף קטן (ב2), אקריא את זה כי זה מקובל על הממשלה: הוגשה בקשה להיתר ובטרם מתן ההיתר נדרשת - - -

<תמר זנדברג:>
מה מסגרת הדיון?

<היו"ר מירי רגב:>
עד 16:00.

<תמר זנדברג:>
עד 16:00 רצוף?

<היו"ר מירי רגב:>
לא, 13:00 נצא להפסקה עד 14:00, ואחר כך ברצף מ-14:00 עד 16:00.

<תמר זנדברג:>
אוקיי.

<היו"ר מירי רגב:>
הלאה.

<רוני טיסר-זלוטניק:>
"(ב2) הוגשה בקשה להיתר ובטרם מתן ההיתר נדרשת החלטת ועדה מקומית לפי חוק זה או לפי תכנית לרבות החלטה לפי סעיף 149, יחל מניין 45 הימים לפי סעיף קטן (ב1) ממועד ההחלטה או ממועד שהוגשה בקשה מתוקנת על-פי השינויים או התנאים שנקבעו בהחלטה כאמור, לפי העניין ויראו לעניין זה את מועד ההחלטה כמועד קליטת הבקשה".

<תומר רוזנר:>
אני רק אסביר.

<היו"ר מירי רגב:>
לא צריך להסביר אם זה מקובל.

<תומר רוזנר:>
לא משנה, גם צריך להסביר קצת. הממשלה הציעה שכאשר יש בקשה להקלה או היתר לשימוש חורג אז כל המועדים לא ייספרו. כיוון שיש מקרים אחרים שבהם מוגשות התנגדויות שדורשות החלטה של הוועדה המקומית, או כמו בתיקון 100 למשל שיש צורך בהחלטה של הוועדה המקומית, אנחנו מציעים והממשלה קיבלה את הצעתנו, שהמועדים גם במקרים האלה בעצם ייספרו אחרי שמתקיים התהליך הזה.
<היו"ר מירי רגב:>
אוקיי. הלאה.

<רוני טיסר-זלוטניק:>
(ב3) זה שינוי נוסח, אקריא רק את הרישא שיש שינוי: "החליטה רשות הרישוי כי הבקשה תואמת לתכניות ולהנחיות המרחביות ולהוראות אחרות לפי חוק זה" - - -

<היו"ר מירי רגב:>
לא יינתנו.

<רוני טיסר-זלוטניק:>
כן, לא יינתן היתר.

<היו"ר מירי רגב:>
הלאה.

<רוני טיסר-זלוטניק:>
עכשיו, לגבי פסקה (ב4). גם כאן על-פי הצעת הממשלה שר הפנים יקבע הוראות לעניין העברת בקשה להיתר לבדיקת מכון הבקרה ולעניין העברת תוצאות הבקרה לרשות הרישוי המקומית. אנחנו רוצים במסגרת הזאת להבהיר שיש לאפשר למגיש הבקשה לפי בחירתו להעביר את הבקשה למכון הבקרה במקביל לבדיקתה במכון הרישוי.
שוב, אני מדגישה, זה יהיה לבחירת מגיש הבקשה, וזה על מנת לאפשר, אם הוא סבור שהבקשה שלו תואמת את ההנחיות המרחביות ואת התוכניות והוא רוצה לקצר תהליכים, אז לאפשר לו לעשות את זה במקביל.

<תומר רוזנר:>
ניהול סיכונים מה שנקרא.

<היו"ר מירי רגב:>
אוקיי. הלאה.

<רוני טיסר-זלוטניק:>
עכשיו, לגבי סעיף קטן (ג1), שזה סעיף אפשרות שינוי התנאים, כן חששנו כאן שיש איזושהי יצירת מסלול עוקף שיאפשר בנייה לפני שימולאו התנאים החיוניים שנקבעו בתוכנית. המחיקה היא לא נכונה ויש לנו הצעה חלופית.

<תומר רוזנר:>
זה סעיף מהותי ולכן זה חשוב. מדובר כאן במצב שבו יש בתוכנית הוראות שבהן הותנתה נגיד בנייתה של שכונה בכך שיהיה מכון לטיהור שפכים ובלי המכון לטיהור שפכים הזה לא ניתן לאכלס את השכונה. אז ראשית, התוכנית עצמה יכולה לקבוע הוראת גמישות ולומר שבמצב שאין את המט"ש היא יכולה להסמיך גורם כזה או אחר לקבל החלטה שלא להתנות את התנאי הזה וכו'.

אבל אנחנו מדברים במצב שבו התוכנית כבר מאושרת אבל היא לא קבעה את הוראת הגמישות. זאת אומרת שהיא חשבה שזה מאוד מאוד חשוב שזה יהיה. הממשלה מציעה שבמצב הזה מוסד התכנון שאישר את התוכנית, כלומר נגיד הוועדה המחוזית במקרה שהיא אישרה את התוכנית, יוכל לסטות מהתנאי הזה, למרות שהוא בעצמו כשהוא קבע את התנאי הוא לא חשב שצריך לאפשר סטייה ממנו.
עכשיו, נכון שיש מצבים שבאמת השתנו הנסיבות ויש עיכוב ממש בלתי סביר ואפשר להשיג את המטרה שרצו להשיג בדרך אחרת. לכן אנחנו מציעים שני תיקונים, זאת אומרת לקבל את העיקרון שתתאפשר סטייה כזאת אבל בשני תיקונים למה שמוצע כאן.

לצערי לא הספקנו להציג את ההצעה הזאת בפני הממשלה, אז אני מתנצל על כך, אבל אני בכל זאת אומר אותה. במקום לומר שמוסד התכנון שוכנע שלא ייפגעו המטרות, אלא הוא שוכנע שניתן להשיג את המטרות גם ללא מילוי התנאי. זאת אומרת שאם מוותרים על המכון לטיהור השפכים יש פתרון אחר שנותן מענה כזה או אחר לבעיה.

והדבר השני היה - - -
<רוני טיסר-זלוטניק:>
שתהיה אפשרות להערות הציבור בטרם תתקבל ההחלטה על אי מילוי התנאים וקביעת - - -
<תומר רוזנר:>
כן, שוב, אנחנו מציעים שלא תהיה כאן שוב מתכונת של התנגדויות וכו', כי אז בעצם ייתרנו את כל הסעיף וצריך עשות תוכנית חדשה.

<שירה ברנד:>
זה סוג של 149?

<תומר רוזנר:>
משהו בסגנון של פרסום, אפילו יותר רך, אפילו ברמה של מה שעשינו בתיקון 100 של שמיעת טענות הציבור אם יש כאלה. אז אלה שני התיקונים שאנחנו מציעים בעניין הזה. אנחנו חושבים שיש חשיבות לזה, כי יש היום המון פרויקטים של דיור שתקועים בשל תנאים כאלה ואחרים, ואפשר להקל בעניין הזה.
<היו"ר מירי רגב:>
שירי, אני חושבת שזה נכון, כי זה באמת - - -
<תומר רוזנר:>
אבל בתנאי שמשיגים את המטרה בדרך אחרת.

<היו"ר מירי רגב:>
אוקיי. קדימה.

<רוני טיסר-זלוטניק:>
עכשיו, לגבי הסעיף הנוסף שמוצע כאן, הכוונה היא על מנת ליצור ודאות בהליך הרישוי ושלא ייקבעו תנאים נוספים שאין סמכות לקבעם. אז להגביל את סמכות רשות הרישוי לקבוע תנאים, אלא אם כן הם מעוגנים לפי חיקוק או לפי תוכנית או לפי הנחיות.
עכשיו, אקריא את הנוסח המוצע, שיש בו שינויים קטנים ממה שהצענו: לא תתנה רשות הרישוי תנאים להיתר, לרבות הקלה או היתר לשימוש חורג, באישורו של מי שאינו מוסד תכנון, תיאום או התייעצות עמו, והכול אלא אם כן נדרש הדבר לפי חיקוק או שנדרש או הותר במפורש בהוראות שנקבעו לפי חוק זה, בתכנית, בהנחיות מרחביות או בתכן הבניה. 

<היו"ר מירי רגב:>
אוקיי.
<תומר רוזנר:>
זה סעיף מהותי. זאת אומרת, היום יש איזשהו נוהג, שלדעתנו הוא נפסד, ברשויות רישוי מסוימות, להסיר מעצמן אחריות ולומר: תביא לי אישור של זה ותביא לי אישור של זה, למרות שזה לא נדרש לפי חיקוק. ואנחנו חושבים שצריך לא לאפשר את זה. 
זאת אומרת, שרשות הרישוי, אם היא חושבת שצריך לקבוע בתוך ההיתר תנאים מסוימים, בהחלט לאפשר לה לעשות את זה, אבל תנאים למתן ההיתר, רק תנאים שנקבעו לפי חיקוק יכולים להיות מותנים. זאת אומרת, גם אם בתוכנית נקבעו תנאים וכו'. כמובן יש את תנאי התשלום וכו', כל התנאים שנקבעו בחוק, לא משנים אותם. אבל אי-אפשר שרשות הרישוי תוסיף תנאים שאין להם עיגון סטטוטורי.
<עודד גבולי:>
למה?
<תומר רוזנר:>
למה? כדי שלא לטרטר את האזרחים ושתהיה ודאות.

<עודד גבולי:>
השיקול של מהנדס עיר בסיטואציה מסוימת לא חשוב?

<תומר רוזנר:>
לא, אין לו שיקול דעת.
<עודד גבולי:>
טוב. לך על זה.

<היו"ר מירי רגב:>
הלאה. כן. 

<רוני טיסר-זלוטניק:>
ההערות שלנו לגבי פסקה (7) להחלפה של סעיף קטן (ד) מקובלות על הממשלה. אנחנו רק רוצים להבהיר שהאישור של מכון הבקרה יידרש רק אם הוא נדרש והתאמות טכניות.
<שירה ברנד:>
אנחנו מתנגדים להערה האחרונה אבל.
<רוני טיסר-זלוטניק:>
לא, אמרתי, ההתחלה.

<תומר רוזנר:>
אז תקריאי את מה שמקובל.

<רוני טיסר-זלוטניק:>
(ד)(1) החליטה רשות רישוי מקומית כי בקשה להיתר תואמת לתכניות ולהנחיות המרחביות ולהוראות לפי החוק כאמור בסעיף קטן (ב1), וניתן אישור מאת מכון בקרה כאמור בסעיף קטן (ב3) ככל שהוא נדרש, תיתן רשות הרישוי את ההיתר בתוך 15 ימים מיום קבלת אישור מכון הבקרה או מיום ההחלטה כאמור, לפי העניין. 
עכשיו, המשך הסעיף נמצא במחלוקת. הסעיף עצמו מתנה את ההחלטה בכך שמולאו על-ידי הבקשה להיתר כל דרישות החוק והתקנות לרבות החיובים, או שניתנו הערבויות המתאימות. אנחנו מציעים שמכיוון שלפעמים הדבר נתון במחלוקת, ויש שהתשלומים הנדרשים הם גבוהים מדי וזה מטיל נטל גדול על האזרח והוא בעצם בן ערובה, אנחנו מציעים שהערובות המתאימות שיהוו בעצם תחליף לתשלום עצמו יהיו מסוג שקבע השר באישור הוועדה. ומדובר בערובות ולא בערבויות, כך בדומה למנגנון שנקבע בהיטל השבחה.

<דוד ביטן:>
על מה הערבויות? אם צריכים לשלם לנו היטלים, אנחנו ניקח ערבות?
<תומר רוזנר:>
אם הוא חולק והוא רוצה בכל זאת את ההיתר.

<דוד ביטן:>
חולק על מה?

<תומר רוזנר:>
הוא חולק על הסכום.
<דוד ביטן:>
על היטלים אפשר לחלוק?

<תומר רוזנר:>
כן, הוא חולק על הסכום.

<דוד ביטן:>
אבל החלוקה היא על היטל השבחה בדרגה.

<תומר רוזנר:>
לא, הוא חולק על הסכום שבהיטל. הוא חולק, הוא חושב שמגיע לו יותר. למרות שאתה חושב שהוא צריך לשלם לך 200,000 שקל - - -

<שאול אדם:>
על אגרות?
<תומר רוזנר:>
לא על אגרות, על היטלים.

<שאול אדם:>
גם היטלים.

<תומר רוזנר:>
הוא חולק. הוא חושב שחוק העזר לא נקבע - - -

<דוד ביטן:>
אז שישלם ויתבע.

<תומר רוזנר:>
אז הוא רוצה להגיש ערבות. למה הוא צריך לשים את הכסף?
<דוד ביטן:>
כי העיריות מתבססות על הדברים האלה.

<תומר רוזנר:>
גם בהיטל השבחה הן מתבססות.

<דוד ביטן:>
כל אחד יכתוב מכתב ואחר כך ייתן לנו ערבות?
<תומר רוזנר:>
הוא שם לך ערובה, מה אתה רוצה?

<דוד ביטן:>
מה אעשה בערבות?

<נתן מאיר:>
לא, זו השקפה נאיבית. מתן הערובה זו התנהלות יותר זולה מאשר לשים כסף. לא יהיה מכשיר פיקוח לרשות. 
<דוד ביטן:>
מה זה הדבר הזה? הרי הכלים זה לפי חוק עזר.
<תומר רוזנר:>
אם הוא חולק - - -

<דוד ביטן:>
איזה ויכוחים - - -

<שאול אדם:>
בסדר גמור. הוא יכול לחלוק.

<דוד ביטן:>
היטל השבחה זה סיפור אחר לגמרי.
<היו"ר מירי רגב:>
רגע, זו ההצעה של היועץ המשפטי, זה לא אומר שזה מקובל עלינו.
<דוד ביטן:>
לא, לגבי היטלים, חוץ מהיטל השבחה שזה ברור - - -

<היו"ר מירי רגב:>
אני מקבלת את ההמלצה שהמצב הוא כמו היום, להשאיר את המצב כמו היום. הלאה.

<דוד ביטן:>
מה זה ההמצאה הזאת בכלל?

<תומר רוזנר:>
אני רק רוצה להבהיר לפני שאת מקבלת החלטה, שהדברים האלה מעכבים היתרי בנייה בזמנים ארוכים ביותר.
<דוד ביטן:>
זה לא מעכב, לא נכון.
<היו"ר מירי רגב:>
אוקיי.

<תומר רוזנר:>
בסדר.

<דוד ביטן:>
זה לא מעכב.

<היו"ר מירי רגב:>
טוב, חבר'ה, הבנו, המצב נשאר כמו היום. זו ההחלטה שלי.

<שאול אדם:>
רק ברגע שהגיעו למצב של מחלוקת אז כבר הכול מוכן.
<היו"ר מירי רגב:>
טוב. הלאה. שאול, קיבלתי את ההערה הזאת, הלאה. תורידו אותה, בבקשה, את ההערה הזאת של היועץ המשפטי. בבקשה. 

<דוד ביטן:>
לא, ההיפך, אפשר לכתוב מכתב, יעשה מחלוקת שאיננה. בהיטל השבחה יש מחלוקת, זה נכון.
<היו"ר מירי רגב:>
הלאה.

<תומר רוזנר:>
אנחנו משאירים את זה כמו שזה.
<רוני טיסר-זלוטניק:>
כן, אנחנו משאירים את זה כערבויות, כמו שנקבע בהצעת הממשלה.

<היו"ר מירי רגב:>
תמשיכו.

<רוני טיסר-זלוטניק:>
דבר נוסף, בהצעת החוק מציעים שהשר יקבע את המועדים בו ישלחו את החיובים. אנחנו מציעים שזה יישלח בתוך עשרה ימים ממועד החלטה או ממועד אישור מכון הבקרה, לפי העניין. גם התאמה של המועדים וגם שיהיה ברור מתי החיוב - - -
פסקה 8 זה התאמה טכנית לאור תיקון 100, זה מקובל: (8) בסעיף קטן (ח) במקום "לתת היתר" יבוא "להחליט על מתן היתר". 
הסעיף המחוק פשוט כבר עבר במסגרת תיקון 100.
אקריא את ההצעה שלנו בפסקה (9).
<תומר רוזנר:>
בפסקה (9) אני חייב להסביר יותר. מתגבש לאחרונה נוהג במוסדות התכנון - - - 

<היו"ר מירי רגב:>
בבקשה.

<תומר רוזנר:>
הייתה התייחסות לזה קודם אבל חשוב שיושבת-ראש הוועדה תשמע. מתגבש לאחרונה נוהג – אולי לא לאחרונה, בשנים האחרונות – שעניינו קביעת חלופות בתוכנית מפורטת ומתן האפשרות לרשות הרישוי לבחור את החלופה שתבוצע בסופו של דבר, כאשר בעצם הבחירה נעשית על-ידי היזם לפי שיקולים שהם שיקולים לגיטימיים כמובן.

אבל הדוגמה הבולטת ביותר שעלתה בוועדה הזאת אין-ספור פעמים בעת האחרונה היא הנושא של מערכות הקליטה של הגז הטבעי. כאשר בתוכנית המוצעת כרגע, מונחת על שולחן המועצה הארצית להשגות והערות הציבור, מוצע לקבוע שתי חלופות, כאשר הבחירה ביניהן תהיה בסופו של דבר על-ידי רשות הרישוי ללא שיתוף הציבור ולפי שיקולי היזם. זאת דוגמה אחת כמובן, דוגמה נוספת שניתנה פה במהלך הדיון הקודם הייתה על תוואי כבישים וכו'.
אנחנו חושבים שכלל היסוד הוא שמוסד התכנון לא יכול להתפרק מסמכותו, וכשהוא מתכנן הוא צריך לבחור את החלופה שתבוצע. יש מצבים אולי חריגים, ופה אנחנו לא נכנסים לשיקולים של מוסדות התכנון, שאולי באמת יש מקום לדחות את ההחלטה הזאת למועד אחר.

אבל ההחלטה בסופו של דבר על איזה תוואי הולכים, איפה ייכנס הגז לישראל בפועל, צריכה להיות של מוסד התכנון ולא של רשות רישוי בלא שיתוף ציבור ובלא בחינת החלופות בצורה שתבהיר – הרי אין שתי חלופות שהן זהות לחלוטין, ברור שיש הבדל ביניהן כזה או אחר וההשפעות שלהן יכולות להיות שונות. ובשלב שבוחרים את החלופה הנבחרת, וזה תפקידו של מוסד תכנון, התפקיד הקלאסי של מוסד תכנון הוא לבחור חלופה שמבצעים.
לא מתקבל על הדעת שסמכות כזאת תעבור למוסד תכנון מצומצם של רשות רישוי שמורכב משני אנשים, וחייבים להחזיר את הנושא לדיון במוסד התכנון. לכן אנחנו מציעים להוסיף לסעיף הנושא של ההיתרים סעיף שיבהיר את העניין הזה ורואה את הקריאות פה.
<רוני טיסר-זלוטניק:>
(9) אחרי סעיף קטן (ט) יבוא:
"(י) על אף האמור בסעיף זה, כללה התוכנית הוראות כאמור בסעיף קטן (ז), אך הותירה בחירה בין מספר חלופות לשלב מתן ההיתר, לא יינתן היתר אלא לאחר שמוסד תכנון שאישר את התכנית החליט על מתן ההיתר ובלבד שהבקשה להיתר פורסמה וניתנה הזדמנות להשמיע טענות בעניין זה לפניו."

עכשיו הגענו לסעיפים - - - 

<תומר רוזנר:>
עכשיו אנחנו עוברים לרישוי בדרך מקוצרת. ראשית אני רוצה להעיר הערה כללית. אני לא יודע אם במצגת שהוצגה, אבל לדעתי לא הוצגו בפני הוועדה כרגע בשלב הזה, ואני חושב שזה מאוד חשוב שיוצגו, הנושאים שלגביהם רוצים לתת רישוי בדרך מקוצרת לפטור.
<שירה ברנד:>
במצגת הראינו דוגמאות.
<תומר רוזנר:>
לא דוגמאות.

<שירה ברנד:>
זה כרגע בדוגמאות.

<תומר רוזנר:>
אז זה בעיה.

<היו"ר מירי רגב:>
לא, דיברנו על תחומים. 

<תומר רוזנר:>
את רצית את זה עוד בתוספת לחוק הרי.

<היו"ר מירי רגב:>
נכון. 

<תומר רוזנר:>
לא, אני חושב שהנושא הזה הוא חיוני להחלטה של הוועדה, ולא מתקבל על הדעת שהדברים לא יוצגו.
<אפרת דון יחיא:>
העברנו לגבי הפטור - - -
<תומר רוזנר:>
לגבי פטור העברתם, ואכן ראינו שם דברים שלפחות לפי מה שהבנתי מיושבת-ראש הוועדה לא מקובלים עליה. למשל הנושא של צוברי גז, ראינו את האסון ש - - -

<היו"ר מירי רגב:>
לא יהיה מצב שצובר גז יהיה ללא אישור. יש לי ביום ראשון דיון עם היועמ"ש על העניין הזה, שאני מבקשת שהם בכלל יאשרו לראשי ערים לדעת איפה צוברי הגז. הרי יש היום מצב שראש עיר יכול לבנות גן ילדים על צובר גז והוא לא יודע שזה צובר גז. זה הרי לא יעלה על הדעת.
<אפרת דון יחיא:>
צובר גז, בתקנות קבענו חובת יידוע.

<כרמית יוליס:>
בסדר, גם התקנות לא בנוסח סופי. גם לנו היו הערות עליהן.
<אפרת דון יחיא:>
חובת יידוע גם של הכבאות וגם של - - -

<שירה ברנד:>
אנחנו עדיין בוחנים. רשמנו את כל האופציות שעומדות לפנינו.

<תומר רוזנר:>
בסדר. מכיוון שבהערות בהמשך אנחנו נציע להגביל את הדבר הזה בצורה ברורה, שנושאים שהם מתקני תשתית שיש להם השפעות סביבתיות כאלה ואחרות, כמו אנטנות סלולריות, כמו דברים אחרים, לא יהיו בפטור מהיתר.

<אפרת דון יחיא:>
אנטנות סלולריות לא נמצאות. ראיתם.
<תומר רוזנר:>
כרגע לא נמצאות. אנחנו לא יודעים מה יהיה בעתיד.

<היו"ר מירי רגב:>
בסדר, אז תגישו רשימה. לכן אני אומרת: אנחנו לא יכולים לשחק בנדמה לי ובאולי יהיו ברשימה. ולהביא את כל עכשיו הנושאים שצפו אלינו מהציבור הרחב ועסקנו בהם, ועכשיו יגידו אולי כן זה או לא יהיה. תעשו רשימה מסודרת, מה אתם רוצים שלא יהיה, ואנחנו נראה.

<תומר רוזנר:>
מה רוצים בדרך מקוצרת.

<היו"ר מירי רגב:>
כן.

<קריאה:>
שהשר יכול להוסיף עליה בתקנות. 

<אפרת דון יחיא:>
מה שיהיה בהיתר גילינו. את מבקשת את זה גם לגבי מקוצרת.
<היו"ר מירי רגב:>
כן.

<אפרת דון יחיא:>
נבדוק - - -

<היו"ר מירי רגב:>
מאה אחוז. אם אין לכם, תמציאו.

<תומר רוזנר:>
רק השאלה היא מתי.
<היו"ר מירי רגב:>
ברור שזה יהיה לפני ההצבעות, לא? זה צריך להגיע עד שבוע הבא, כי אז יושבת בינת עם תומר אחרי כל מה שאנחנו אמרנו, לפני שאני יושבת עם גדעון על הדברים שלא הגעתם להסכמה עם היועץ המשפטי. זהו. עד אז, שהכול יגיע. קדימה.
<תומר רוזנר:>
אוקיי. על הרישוי בדרך מקוצרת, הערות פרטניות.
<היו"ר מירי רגב:>
נו, אז קדימה.

<רוני טיסר-זלוטניק:>
לגבי התנאים של רישוי בדרך מקוצרת. מכיוון שהמסלול של רישוי בדרך מקוצרת קובע היתר אוטומטי אם הרשות לא עמדה בזמנים, אנחנו רוצים להבטיח שבאמת ייעשה שימוש בסעיף הזה לעבודות ושימושים מאוד מסוימים, ולכן הצענו לצמצם ולדייק את התנאים שנקבעו כאן.
לגבי העובדה שהעבודות והשימושים אינם עשויים ליצור סיכון או הפרעה, אנחנו חושבים שצריך להבהיר שההפרעה או הסיכון לא ייגרמו גם בעת ביצוען של העבודות והשימושים וגם לאחר ביצוען של העבודות והשימושים. ואקריא: (1) הם אינם עשויים ליצור בעת ביצועם ולאחר ביצועם סיכון או הפרעה של ממש.

לגבי פסקה (2), וזה במענה להערה שעלתה כאן על-ידי "רותם אמפרט", השינוי של העובדה שהשפעתן של העבודות והשימושים על הסביבה ועל החזות של הבניין ועל אופיין ומאפייניהן היא מעטה זה בכוונה וזה להבחין את הדבר מעבודות שפטורות מהיתר, כאשר יש מדרג שבעבודות הפטורות מהיתר נדרשת השפעה פחות גדולה על הסביבה ועל חזות הבניין מבמקרה של היתר ברישוי בדרך מקוצרת.

פסקה (3): בדיקתם מבחינה הנדסית אינה מורכבת. לטעמנו צריך להבהיר שהכוונה בהליך שכזה היא רק למבנים שאינם מורכבים. לא ייתכן שיבנו כאן מבני ענק שמורכבים מבחינה הנדסית.

ו-(4) יש להתייחס לגודל ולהיקף. לכן אנחנו מציעים ש"היקפם אינו משמעותי ביחס לבנייה הקיימת במגרש".
<כרמית יוליס:>
מה זה "הקיימת במגרש"? ואם אין כלום במגרש?
<גלעד קרן:>
הבהרתם שזה יחול רק על דברים - - -

<תומר רוזנר:>
שהם תוספתיים.
<דוד ביטן:>
אם אין כלום אז אין בעיה.

<אפרת דון יחיא:>
אם תהיה גדר למגרש שומם או מבנה חקלאי פשוט, אם אין שום מבנה במקום.
<גלעד קרן:>
אבל הבהרתם על זה - - -

<דוד ביטן:>
לא, אם אני יכול - - -

<שירה ברנד:>
לא, למה, אם אתה רוצה לשים - - -

<גלעד קרן:>
זה מה שאמרת בישיבה.
<שירה ברנד:>
לא, אבל חשבנו על זה והגענו למסקנה שזה לא נכון.
<אפרת דון יחיא:>
גם בתקנות שהעברנו לכם של הפטור, יש גם מתקנים שהם במגרשים ריקים, כמו מבנים חקלאיים פשוטים וגדר.
<שירה ברנד:>
מנהרה חקלאית.

<אפרת דון יחיא:>
ואנחנו רוצים לפטור אותם.

<רוני טיסר-זלוטניק:>
אנחנו חושבים שצריך להתייחס להיקף.
<אפרת דון יחיא:>
אבל זה לא ביחס למגרש.
<תומר רוזנר:>
לא, בסדר, תציעו הצעה של היקף.

<היו"ר מירי רגב:>
אז אתם תציעו פתרון, תציעו הצעה של היקף ואז נגיע להסכמה. 

<כרמית יוליס:>
אז היקף זה תבחין אחר.
<היו"ר מירי רגב:>
מה, אתם רוצים עכשיו לבנות את כל הרכבת בהיתר מ - - - עד אילת, זה נראה הגיוני? 

<תומר רוזנר:>
האפשרות האחרת היא שנחזור להצעה המקורית של יושבת-ראש הוועדה והדברים יהיו בתוספת לחוק. אני חושב שזה לא נכון כדי לתת את האפשרות לשר, אבל לפחות שהתנאים יהיו ברורים.
<אפרת דון יחיא:>
קיבלנו. נעביר את הרשימה.
<היו"ר מירי רגב:>
טוב. אז יעבירו את הרשימה ונריב על ההיקף.

<תומר רוזנר:>
נקבע את התנאים לפי הרשימה שהם יגישו, אם היא תהיה מקובלת על יושבת-ראש הוועדה.
<עודד גבולי:>
מירי, אחרי שהבנו שמכון הבקרה יהיה עוד מהנדס קטן, אפשר להבין למה כוונת המשורר "פטור מהיתר"? תן לי דוגמה.
<תומר רוזנר:>
קודם כול, אני רק רוצה לחזור בי ממה שאמרתי לך קודם, בתשובה להערה שנשמעה טיפה צינית שלך, אבל סמכויותיו של מהנדס העיר לא נשללות. מה שאנחנו מציעים זה רק שלא יותנה באישור של גורם אחר שאיננו מהנדס העיר. זאת אומרת, שלא יגידו עכשיו שצריך להביא אישור ממשרד הבריאות.
<עודד גבולי:>
אוקיי, קיבלתי.

<תומר רוזנר:>
זאת הכוונה. מהנדס העיר, הסמכות שלו נשמרת.

<עודד גבולי:>
בסדר גמור. אבל על מה חשבתם פה, רק תן לי דוגמה.
<תומר רוזנר:>
קודם כול, לא אנחנו חשבנו אלא הממשלה חשבה.
<היו"ר מירי רגב:>
רגע. שנייה. הלאה.

<תומר רוזנר:>
אז הממשלה תענה לך.

<היו"ר מירי רגב:>
שנייה רגע. תיכף הממשלה תענה על הדברים האלה. הלאה, התייחסויות שלנו עוד. סיימנו?

<רוני טיסר-זלוטניק:>
לא.

<היו"ר מירי רגב:>
נו, אז קדימה. 

<רוני טיסר-זלוטניק:>
אוקיי. יש - - - לגבי המועדים שנקצבו, אז בהסכמת הממשלה תוקנו המועדים: בסעיף 145(ב1) ו-(ב2), במקום "45 ימים" יקראו "25 ימים".
<שירה ברנד:>
במקום 30.

<תומר רוזנר:>
במקום 30.

<רוני טיסר-זלוטניק:>
לא.

<גלעד קרן:>
לא. התיקון הוא מ-30 ל-25, אבל היא הקריאה את הסעיף כמו שצריך להיות.

<רוני טיסר-זלוטניק:>
אוקיי. לפסקה (5)(ג) המוצע, זה בעמוד 8 אצלכם: מגיש הבקשה הגיש לרשות הרישוי המקומית הצהרה מאת עורך הבקשה לפי חוק זה ובמתכונת שקבע שר הפנים, על כל אלה. אנחנו פשוט סברנו שנכון שהגורם ייקבע בחקיקה, וזה מקובל על הממשלה.
<בנימין ארביב:>
לא.

<רוני טיסר-זלוטניק:>
לא מקובל?

<בנימין ארביב:>
זה לא מקובל, אבל הגורם, השר יקבע. 

<תומר רוזנר:>
לא, אז אסביר. זה נושא מהותי. אנחנו מדברים פה על מצב שבו רשות הרישוי לא בדקה את הבקשה ונותנים פה היתר אוטומטי. הממשלה מבקשת שבעצם במקום האישור של רשות הרישוי יינתן אישור של גורם עלום - - 
<אפרת דון יחיא:>
שקבע שר הפנים.

<תומר רוזנר:>
- - שקבע שר הפנים.

<היו"ר מירי רגב:>
מה זה "גורם עלום"?

<תומר רוזנר:>
לא כתוב מי.
<היו"ר מירי רגב:>
אז הוא יגיד מי.

<תומר רוזנר:>
כן, אבל הוא בא במקום רשות הרישוי. לכן אנחנו חושבים שזה חשוב שזה יהיה.
<דוד ביטן:>
מה זה היתר אוטומטי? אבל אם צריך אישור כיבוי אש, אישור הג"א.
<תומר רוזנר:>
- - - היתר אוטומטי.

<היו"ר מירי רגב:>
אז יקבעו מי זה הגורם.
<דוד ביטן:>
אבל ההיתר מותנה בתנאים, מירי. אם למשל בהיתר צריך אישור הג"א ואישור כיבוי אש, אז איך אפשר לתת היתר אם מישהו לא נתן תשובה בזמן? איך אפשר? זה משהו לא נורמלי.

<נתן מאיר:>
את מי אנחנו מענישים כשנותנים היתר כזה?

<דוד ביטן:>
הרי מהנדס הרישוי לא נתן תשובה. אז הוא יקבל אישור בלי אישור כיבוי אש, בלי אישור הג"א, בלי אישור זה, בלי אישור זה. איך יכול להיות דבר כזה?
<היו"ר מירי רגב:>
תיכף הממשלה תסביר.

<דוד ביטן:>
צריך למצוא פתרון לדבר הזה.

<תומר רוזנר:>
בכל מקרה, כיוון שמדובר פה במצב שבו, בהנחה שתנוח דעתך כי יש מצב כזה, הממשלה מציעה שתהיה אפשרות שהוא יקבל היתר אוטומטי בלי שהוא נבדק ברשות הרישוי בעצם - - -
<דוד ביטן:>
אבל יש תנאים להיתר. מה עם כיבוי אש?
<תומר רוזנר:>
הם לא מתבטלים.

<דוד ביטן:>
לא מתבטל? אז איך הוא יקבל היתר בלי אישור כיבוי אש?

<תומר רוזנר:>
אם הוא יעמוד בתנאים - - -
<דוד ביטן:>
אני לא מבין את זה. אתם לא יודעים את התהליך, אני מאוד מצטער.

<שאול אדם:>
גם אם הממשלה מציעה, אין דבר כזה היתר אוטומטי. אין בשום מקום.

<תומר רוזנר:>
אבל עכשיו יהיה.
<שאול אדם:>
איך? איך יהיה?

<היו"ר מירי רגב:>
שנייה רגע, הממשלה תסביר.

<דוד ביטן:>
אבל, מירי, רגע.

<היו"ר מירי רגב:>
לא, אני רוצה רגע שהממשלה תסביר.

<דוד ביטן:>
לא, שנייה רגע. יש החלטה, זה בא לוועדה, הוועדה מחליטה שאין מניעה לתת היתר עם המון תנאים. ואחרי שזה נבדק על-ידי הגורמים המקצועיים.
<תומר רוזנר:>
לא על זה מדובר. מדובר בדיוק על השלב הזה, שהוועדה צריכה להחליט תוך 30 יום אם היא רוצה לתת היתר או לא, והיא לא מחליטה. אותם התנאים שאתה מדבר עליהם, צריכים להמשיך לקיים אותם.
<דוד ביטן:>
אז זה לא היתר, זה החלטה שאפשר לתת היתר.

<תומר רוזנר:>
אבל היא לא קיבלה אותה.

<שירה ברנד:>
הוא רוצה פה החלטה לאשר.

<דוד ביטן:>
לאשר. זה משהו אחר. תגידו את זה ככה.
<היו"ר מירי רגב:>
אוקיי, אבל על זה מדובר. אתם לא הבנתם את התהליך שהסבירה בינת שוורץ?

<דוד ביטן:>
לא, פה כתוב בחוק: יראו את זה כאילו ניתן היתר. יש הבדל.
<נתן מאיר:>
הוא מדבר על משהו אחר עכשיו. נניח שהוועדה חטאה בכל החטאים - - - 

<דוד ביטן:>
כאילו ניתן היתר. שאין מניעה לתת היתר.

<נתן מאיר:>
עצם התופעה שנותנים למישהו היתר שלא מגיע לו, אנחנו יוצרים תקלה לציבור. היתר הבנייה בא בין השאר על מנת שהציבור יידע שהבנייה נעשית לפי היתר שעבר את כל המבחנים. לתת היתר חצי אפוי בגלל מחדל אדמיניסטרטיבי - -
<שירה ברנד:>
הוא לא חצי אפוי.

<נתן מאיר:>
- - מחר תהיה פגיעה של מישהו, יגידו: איך הוא נפגע? יגידו: ראו את הבקשה להיתר כהיתר.

<היו"ר מירי רגב:>
שנייה, תיכף שירי תסביר.

<נתן מאיר:>
איזה מין רעיון זה?

<היו"ר מירי רגב:>
אתה יכול להמשיך את ההערות שלנו?

<נתן מאיר:>
אם המחדלים זה חטא, אז העונש - - -
<דוד ביטן:>
מה יקרה אם לא אענה בכוונה?

<היו"ר מירי רגב:>
שנייה. תיכף תענה הממשלה.

<דוד ביטן:>
אם לא אענה בכוונה, אתן היתר איפה שלא צריך לתת היתר.

<קריאה:>
לפטור את בעל ההיתר מאגרות.

<תומר רוזנר:>
לכן אנחנו חושבים שצריך להבהיר - - -
<נתן מאיר:>
נניח שאין לי רעיון איך להעניש את האדמיניסטרציה, על עונש - - - 
<היו"ר מירי רגב:>
נתי. יתוקן ניסוח ויובהר ניסוח. הלאה.

<תומר רוזנר:>
לכן אנחנו חושבים, כיוון שאנחנו מחליפים פה את הרשות המינהלית בגורם חיצוני שבעצם יאשר שהתנאים יתקיימו, חשוב מאוד ואפילו קריטי שהדברים האלה ייקבעו בחוק, כי זה מטיל אחריות פלילית וכו'. ולכן אנחנו מציעים שזה יהיה עורך הבקשה. אני לא מבין למה הממשלה מתנגדת. אם יש כוונה לגורם אחר, נשמח לשמוע מי יאשר, איזה גורם אחר עלום שאנחנו לא יודעים מי הו, יכול לאשר שהתקיימו התנאים.
<היו"ר מירי רגב:>
אוקיי. הלאה.

<תומר רוזנר:>
הלאה.

<רוני טיסר-זלוטניק:>
בפסקה (1), אחד מהתנאים הוא שיש דרישה שהבקשה עמדה בתנאים המוקדמים. אנחנו פשוט רוצים להבהיר שלא תידרש הצהרה כזאת, אם נקלטה הבקשה - - -

<תומר רוזנר:>
זה טכני.

<היו"ר מירי רגב:>
כן, הלאה.

<רוני טיסר-זלוטניק:>
לגבי פטור מהיתר. אנחנו חושבים שצריך למחוק את המילים "להקמתם של סוגי בניינים" על מנת להבהיר שהכוונה בסעיף הזה היא לא לאפשר הקמה של בניינים.
<דוד ביטן:>
ודאי, זוטי דברים הכוונה.

<תומר רוזנר:>
כן, נכון, בדיוק.

<דוד ביטן:>
צריך לכתוב את זה פשוט. לכתוב איזה זוטי דברים וזהו.

<היו"ר מירי רגב:>
נכון.

<דוד ביטן:>
ולהגיד שהשר מוסמך להוסיף בתקנות - - -

<היו"ר מירי רגב:>
מצוין. נכון. זו בדיוק הכוונה וזה נכון. הלאה. יפה.

<רוני טיסר-זלוטניק:>
אוקיי. לגבי התנאים, בדומה להליך ברישוי בדרך מקוצרת, להבהיר שהכוונה לכך שהעבודות והשימושים לא ייצרו סיכון, הפרעה ומטרד, גם בעת ביצועם וגם לאחר ביצועם. אקריא את הסעיפים ונסביר אם יש צורך.

(2) אין בהם כדי ליצור סיכון, הפרעה, מטרד או מפגע סביבתי של ממש בעת ביצועם ולאחר ביצועם. 
(3) השפעתם על הסביבה ועל החזות של הבניין ועל אופיין ומאפייניהן, אינה ניכרת.

לא הגיוני שזה יהיה ברישוי בדרך מקוצרת וכאן זה לא יהיה. בסופו של דבר הכוונה כאן לדברים שהם יותר פשוטים.
<תומר רוזנר:>
עוד יותר קלים.

<היו"ר מירי רגב:>
כן, הלאה.

<רוני טיסר-זלוטניק:>
(4) הם אינם פוגעים בשלד הבניין וביציבותו או במערכות הבניין ובתפקודיו.
<כרמית יוליס:>
ומה אם זה לא קשור לבניין?

<היו"ר מירי רגב:>
רגע.

<תומר רוזנר:>
אז התנאי לא רלוונטי.

<היו"ר מירי רגב:>
לא, אני לא מוכנה לזה כרגע. כן.

<רוני טיסר-זלוטניק:>
ו-(5), יש כאן את ההתייחסות שוב להיקף, שבדומה – יוצא שאנחנו מחכים להתייחסות של הממשלה.
<אפרת דון יחיא:>
זה לא ביחס לבנייה - - -

<תומר רוזנר:>
בסדר, מאה אחוז.
<אפרת דון יחיא:>
בסדר. נבדוק אחרי שתיראו את הרשימה. 

<היו"ר מירי רגב:>
אוקיי. הלאה.

<רוני טיסר-זלוטניק:>
בסעיף (ב) אקריא את הסעיף ולפי מה שהבנתי זה מקובל על הממשלה: קבע שר הפנים פטור כאמור בסעיף קטן (א), רשאי לקבוע הוראות לעניין עבודות ושימושים פטורים מהיתר, לרבות סייגים ותנאים לתחולת הפטור, ובכלל זה בעניינים אלה –
(1) חובת מסירת הודעה לרשות הרישוי המקומית על הקמת הבניינים, על ביצוע העבודות או על השימושים כאמור באותו סעיף קטן - -
<קריאה:>
פה יש "הקמת בניינים"?

<תומר רוזנר:>
צריך להוריד את "הקמת הבניינים".

<רוני טיסר-זלוטניק:>
סליחה. - - אופן מסירתה ופרטיה, בין לפני תחילת ביצועם ובין לאחר מכן.
<שירה ברנד:>
לסיפא אנחנו מתנגדים.

<רוני טיסר-זלוטניק:>
שזה במחלוקת של הממשלה.

ו-(2) זה עניין ניסוחי, לא אקריא.
ו-(ד) אין בהוראות סעיף זה כדי לאפשר בנייה שלא בהתאם לתכנית להנחיות מרחביות או להוראות שלא לפי חוק. 
<תומר רוזנר:>
הסעיף של צוברי הגז שביקשת זה הסעיף שבעצם קובע במפורש שהדברים האלה לא יכולים להיות בדרך של פטור מהיתר, ולכן נקריא את הסעיף שניסחנו לבקשת יושבת-ראש הוועדה.
<רוני טיסר-זלוטניק:>
"על אף האמור בסעיף זה לא יינתן פטור לפי סעיף זה לעבודות או שימושים שעניינם מתקני שידור אלחוטיים, מתקנים לייצור או להפקה, לאספקה, לאגירה וטיפול ולהולכה".
<קריאה:>
איפה זה?

<היו"ר מירי רגב:>
שקט.

<רוני טיסר-זלוטניק:>
זה לא מופיע.

<היו"ר מירי רגב:>
אנחנו מקריאים את התוספת.

<רוני טיסר-זלוטניק:>
אקריא שוב לאט.

<היו"ר מירי רגב:>
תקריאי לאט.

<רוני טיסר-זלוטניק:>
"על אף האמור בסעיף זה לא יינתן פטור לפי סעיף זה לעבודות או שימושים שעניינם מתקני שידור אלחוטיים, מתקנים לייצור, להפקה, לאספקה, לאגירה, לטיפול ולהולכה של דלק, גז, נפט, חשמל, מים, ביוב או פסולת, וכן מתקני תקשורת".
<אפרת דון יחיא:>
קצת נסחפתם.

<קריאה:>
וואי וואי, מה נשאר? 

<דוד ביטן:>
למה לא? מה אתם רוצים?
<היו"ר מירי רגב:>
מה הבעיה?

<קריאה:>
מה נשאר מזה?

<קריאה:>
מתקני מים קטנים.

<דוד ביטן:>
מה זה מתקני מים קטנים?

<קריאה:>
לא, כי יש המון דברים קטנים.

<היו"ר מירי רגב:>
בסדר, אני לא יודעת מה זה משהו קטן. צובר גז זה משהו קטן, מאוד קטן שיכול להרים גן שלם עם 30 ילדים בתוכו. כל הבלגן של צוברי הגז, אני כבר כמעט שנה מתעסקת עם זה, עכשיו בעקבות הפיצוץ כולם התעוררו. שנה אני מבקשת שהיועץ המשפטי לממשלה יאשר, שנדע איפה יש צוברי גז – שנה.
<עודד גבולי:>
פיצוץ זה אכן דבר מעורר.
<היו"ר מירי רגב:>
נכון.
<תומר רוזנר:>
תראי, יכול להיות שהניסוח כרגע הוא קצת רחב מדי.
<היו"ר מירי רגב:>
אתם תעברו על הניסוח.

<דוד ביטן:>
אולי מתקני מים קטנים.

<תומר רוזנר:>
יכול להיות שהוא רחב מדי.

<היו"ר מירי רגב:>
המסר הובהר.

<אפרת דון יחיא:>
אז בואו נסכם: אנחנו מעבירים את הרשימות, ונראה לי שנהיה יותר חכמים.
<היו"ר מירי רגב:>
מאה אחוז. הלאה. רוני.

<רוני טיסר-זלוטניק:>
אקריא את סעיף קטן (ו) שאנחנו מציעים: ביצוע עבודה או שימוש הפטורים מהיתר יראו אותם כאילו נעשו לפי היתר לפי חוק זה ובלבד שקוימו לגביהם ההוראות הקבועות בסעיף זה.
<תומר רוזנר:>
אסביר את החשיבות של הסעיף הזה. יש הוראות דין רבות שמתנות את כך שהעבודות נעשות כדין בתנאי שהן נעשות לפי היתר. וצריך להבהיר שאנחנו עכשיו נכנסים למשטר חדש שלא היה מוכר קודם, שבו יש עבודות שנעשות ללא היתר, הן פטורות. וצריך להבהיר שלגבי אותם דינים שקובעים שהעבודות חייבות להיות לפי היתר, אם אנחנו כאן פוטרים אותן מהיתר, אז יראו אותן כאילו נעשו לפי היתר לצורך הדינים האחרים. אנחנו חושבים שזו הוראה חיונית כדי להבטיח את התקינות של המשטר המשפטי החדש שאנחנו יוצרים פה.
<כרמית יוליס:>
המטרה של זה היא בוודאי מבורכת, כיוון שאם יש מקומות שקובעים שיש חובה בהיתר והיום זה יהיה פטור מהיתר, אז ברור שצריך לסדר את הקוהרנטיות הזאת. אבל בדקנו את זה ביחס לפחות לחוק המקרקעין, ואנחנו חושבים שקביעת החזקה כמו שזה מופיע עכשיו דווקא יכולה לעורר קושי. אנחנו מעדיפים להציע תיקונים עקיפים לפחות חוק המקרקעין שבאחריות שר המשפטים. הקשר בין למשל דיני בתים משותפים לדיני תכנון הוא מאוד חזק. אנחנו רוצים לעשות את זה בדרך יותר מפורטת מאשר לקבוע את החזקה.
<היו"ר מירי רגב:>
בסדר. מאה אחוז.

<תומר רוזנר:>
השאלה היא רק מתי.
<היו"ר מירי רגב:>
תעשו את זה, כדי שהחוק הזה - - -
<כרמית יוליס:>
ולכן - - -

<היו"ר מירי רגב:>
בסדר. מאה אחוז.

<תומר רוזנר:>
מתי?

<היו"ר מירי רגב:>
הלאה. ההערות שלנו. כן.

<רוני טיסר-זלוטניק:>
אוקיי, לגבי התוספת השנייה, אנחנו לא עומדים עליה לאור - - -

<תומר רוזנר:>
ההערות שהתקבלו.

<היו"ר מירי רגב:>
אוקיי. זהו, סיימנו?

<קריאה:>
(ו) השני.

<אפרת דון יחיא:>
לא הקראתם.

<כרמית יוליס:>
אה, פטור מתוכנית? אתם יורדים מזה?

<רוני טיסר-זלוטניק:>
כן.

<כרמית יוליס:>
אה, מעולה. 

<רוני טיסר-זלוטניק:>
אוקיי. הנחיות מרחביות. על מנת לא לסכל את הרעיון של פטור מהיתר בכך שיידרש אישור על כל עניין שהוא פטור מהיתר ו/או רישיון, אנחנו רוצים להוסיף בסיפא של סעיף קטן (א), ואקריא את כל הסעיף על מנת שיהיה מובן: ועדה מקומית רשאית לתת הנחיות מרחביות למרחב התכנון שלה בעניינים המפורטים בסעיף קטן (ב), ובלבד שאין בהם סתירה להוראות תכנית או להוראות לפי חוק זה ואין בהם כדי לדרוש היתר, רישיון או אישור מראש של הוועדה המקומית לעניין עבודות או שימושים הפטורים מהיתר לפי סעיף 145ב. 
בנוסף, בהליך של הנחיות מרחביות אנחנו חושבים שחשוב להבטיח שיתוף ציבור. זה דבר שמשפיע מאוד על - - -

<תומר רוזנר:>
כפי שנאמר בהערות.

<רוני טיסר-זלוטניק:>
כן, כפי שנאמר בהערות על צביון. 

<תומר רוזנר:>
תקריאי.

<רוני טיסר-זלוטניק:>
ואקריא את הסעיף: בטרם תקבע את ההנחיות המרחביות, תפרסם הוועדה המקומית באתר האינטרנט שלה את ההנחיות המרחביות שבכוונתה לקבוע להערות הציבור במשך זמן סביר.
<אמיר הלר:>
לא התייחסתם להערות של שלושה גורמים כאן שהעירו על ההערות המרחביות. שלושה גורמים שונים מאסכולות שונות. 

<דוד ביטן:>
בגלל שיש מכון בקרה, עדיף שיהיה הנחיות מרחביות.
<אמיר הלר:>
כן, אבל בתוך התב"ע, למה צריך את זה בנפרד?

<דוד ביטן:>
כי אחר כך אתה נותן הנחיות.

<אמיר הלר:>
מה זה אחר כך נותן הנחיות? למה? 

<דוד ביטן:>
זה לא סותר את התב"ע, ההנחיות. 

<אמיר הלר:>
זה סותר את האפשרות לערער על ההנחיות המרחביות.
<רוני טיסר-זלוטניק:>
בסעיף קטן (ה) אני מוסיפה את הסיפא: או במועד מאוחר יותר שתקבע הוועדה המקומית.

<שירה ברנד:>
איפה את?

<רוני טיסר-זלוטניק:>
בסעיף קטן (ה), בהנחיות מרחביות. ועל מנת להגביר את הוודאות - - -

<תומר רוזנר:>
לא רק להגביר את הוודאות אלא גם לאפשר לוועדה המקומית גמישות במובן הזה שהיא יכולה להודיע לציבור שרק בעוד חצי שנה יחולו ההנחיות האלה המפורטות להלן.
<שירה ברנד:>
אז שהיא לא תפרסם, מה הבעיה?
<תומר רוזנר:>
אבל הציבור צריך להיערך. אז היא רוצה לתת לציבור לדעת, שהציבור יידע מהן ההנחיות.

<אמיר הלר:>
אבל הציבור הזה שאתה מדבר יכול גם לא לדעת שהיא פרסמה את ההנחיות האלה.
<תומר רוזנר:>
הציבור גם יכול לדעת שאין תוכנית.

<אמיר הלר:>
לא, זה לא קשור. זה לא אותו דבר, כי בתוכנית גם הציבור מעורב. 

<תומר רוזנר:>
בסדר. אני לא מקבל את ההערה שלך, מה לעשות?

<שמואל מרדכי קסלר:>
אבל מה זה זמן סביר? כמה זמן סביר? 

<תומר רוזנר:>
מה אתה שואל?

<שמואל מרדכי קסלר:>
מה זה זמן סביר? למה לא לכמת את זה בזמן?
<תומר רוזנר:>
להגיד בזמן? תראה, לא רצינו לקבוע זמן כי זה תלוי בסוג ההנחיות, אם זה משהו נקודתי או שאלה הנחיות מאוד מפורטות שרוצים לתת זמן יותר ארוך לציבור. וחשבנו שצריך לאפשר גמישות לרשות המקומית לתת אם היא רוצה 30 יום, אם זה משהו מאוד מסובך לתת יותר. בוא נגיד, ההנחה שלנו שהרשות המקומית לא רוצה להתעמר בתושבים שלה ולכן היא תיתן להם זמן סביר נכון.
<שמואל מרדכי קסלר:>
אז תקבע זמן עם אפשרות להארכה.
<אמיר הלר:>
רגע, אני רוצה - - -

<רוני טיסר-זלוטניק:>
טוב, אעיר את ההערות ואחרי זה.
<אמיר הלר:>
גברתי היושבת-ראש - - -

<תומר רוזנר:>
תמשיכי לדבר.

<רוני טיסר-זלוטניק:>
אוקיי. התוספת – אנחנו רוצים לקבוע מועד - - -
<היו"ר מירי רגב:>
מה פספסתי?

<אמיר הלר:>
גברתי היושבת-ראש, עלתה כאן נקודה עקרונית על-ידי שלושה גורמים שונים מאסכולות שונות לגמרי שדיברו על זה שהנחיות מרחביות צריכות להיקבע בתוך תוכנית.
<היו"ר מירי רגב:>
תיכף הממשלה תענה אבל.
<דוד ביטן:>
לא נכון, הן לא צריכות להיקבע. ההיפך.

<היו"ר מירי רגב:>
בבקשה. כן.

<רוני טיסר-זלוטניק:>
אמשיך: והן יעמדו בתוקפן לתקופה של לפחות שלוש שנים ממועד קביעתן.
<תומר רוזנר:>
וזה להבטיח את הוודאות - - - 

<היו"ר מירי רגב:>
כן.

<רוני טיסר-זלוטניק:>
(ו) הרואה עצמו נפגע מהנחיות מרחביות שקבעה הוועדה המקומית רשאי לערור לוועדת הערר בתוך 30 ימים מיום כניסת ההנחיות המרחביות לתוקף.
<תומר רוזנר:>
זהו?

<רוני טיסר-זלוטניק:>
לא.

<תומר רוזנר:>
אז תמשיכי.

<רוני טיסר-זלוטניק:>
(ז) – מה שהוא במחלוקת עם הממשלה. אנחנו חושבים שההנחיות המרחביות שצריכות לחול על בקשה להיתר הן כאלה שהן בתוקף במועד הגשת בקשת המידע ולא במועד הגשתה של הבקשה להיתר. 
אקריא את הנוסח: על בקשה להיתר יחולו ההנחיות המרחביות שבתוקף במועד הגשת בקשת המידע, ורשות הרישוי המקומית לא תהיה רשאית להוסיף הנחיות נוספות לגבי אותה בקשה או לקבוע תנאים למתן היתר בעניינים האמורים בסעיף קטן (ב).
<תומר רוזנר:>
אני רוצה להזכיר, שכל המטרה של ההנחיות המרחביות היא ליצור ודאות ליזם, למגיש הבקשה. והוודאות הזאת נוצרת בזמן שהוא מקבל את תיק המידע. ולא מתקבל על הדעת שבעצם בזמן שעבר בין הגשת תיק המידע להגשת הבקשה חל שינוי, ואז עוד פעם צריך לשנות את הבקשה שלו ולהגיש אותה מחדש וכו' וכו'. לכן המועד הקובע לדעתנו צריך להיות מועד מסירת תיק המידע מה שנקרא.
<דוד ביטן:>
לא, אבל אם הוא קיבל מידע לפי חצי שנה והגיש את הבקשה אחרי חצי שנה?

<תומר רוזנר:>
לא, יש הגבלת תוקף לזמן שהמידע תקף.

<דוד ביטן:>
אז זהו, צריך לברר את זה.

<תומר רוזנר:>
ברור.

<דוד ביטן:>
- - - והוא ישן ואני לא יכול לזוז.

<היו"ר מירי רגב:>
מאה אחוז. הלאה.

<רוני טיסר-זלוטניק:>
זהו.

<היו"ר מירי רגב:>
יופי. כן, ביטן.

<דוד ביטן:>
לגבי הנושא הזה של ערבויות או ערובות לנושא של היטלים, אני מתנגד לזה באופן טוטלי.
<היו"ר מירי רגב:>
נשאר המצב הקיים.
<דוד ביטן:>
בסדר, רק להדגיש. זה אחד.

שניים, יש שתי בעיות שאתם לא מתייחסים אליהם. בעיה אחת מעכבת תמיד את ההיתרים, אני מבקש אם אפשר להכניס את זה לחוק, זה הנושא של אישור המינהל. הרי אנחנו יכולים לעבוד מהר כמה שאנחנו רוצים, אבל תנאי להיתר זה חתימת הבעלים, ובסופו של דבר המינהל עד שהוא חותם לוקח לו חצי שנה עד שנה. 

ואני מבקש שאם כבר מדברים על מועדים שיהיה כתוב שהמינהל מחויב לתת חתימה תוך 60 יום נגיד. אחרת לא עשינו כלום בכל הנושא של ההיתרים. אנחנו יכולים לעבוד מהר, אבל המינהל בשלו מה שנקרא. ו-90% מהקרקעות הן אדמת מינהל. איפה שיש בעלים פרטיים אין בעיה, הכול רץ מהר והדברים זזים.
<היו"ר מירי רגב:>
אז מה אתה מציע?

<דוד ביטן:>
אני מציע שיהיה כתוב בחוק שאיפה שהבעלות היא של המינהל או קק"ל הם יהיו מחויבים לתת תוך 60 יום חתימה על התוכניות.
<תומר רוזנר:>
או לא לתת.

<דוד ביטן:>
90 יום. לא לתת, כן לתת, שייגמר מהר.

<תומר רוזנר:>
לתת החלטה מה שנקרא.

<היו"ר מירי רגב:>
הלאה. נכון.

<דוד ביטן:>
עם ההתייחסות, עם ההערות.

<היו"ר מירי רגב:>
נכון. מקובל. הלאה.

<דוד ביטן:>
דבר שני - -
<היו"ר מירי רגב:>
זה כבר דבר שלישי.

<דוד ביטן:>
- - אחת הבעיות שנוצרות בדרך כלל זה שאין לנו סמכות לתת את התשלום ליזמים בתשלומים, במיוחד היטל השבחה. היטל השבחה לפעמים זה סכומים גדולים, ובפקודת העיריות בעצם אנחנו לא מוסמכים לתת להם את זה בתשלומים, חייבים לשלם את זה במזומן. וזה יוצר לפעמים עיכוב במתן ההיתר. 

<תומר רוזנר:>
אבל זה חוקי העזר שאתם קבעתם. אתם צריכים לשנות אותם.

<לדוד ביטן:>
לא, זה פקודת העיריות, לא חוק העזר. שים לב. פקודת העיריות לא מאפשרת לי בהיתר השבחה לתת את זה בתשלומים.

<תומר רוזנר:>
פקודת העיריות לא קובעת שום הוראה - - -
<דוד ביטן:>
קובעת.

<תומר רוזנר:>
לא קובעת.

<דוד ביטן:>
קובעת, אראה לך אותה אחר כך. קובעת.

<היו"ר מירי רגב:>
אז אחר כך תראה לו אותה.

<דוד ביטן:>
לכן אני אומר: אם כבר, שיהיה כתוב משהו על העניין הזה, ואז אנחנו נתקן ככה את פקודת העיריות.
<היו"ר מירי רגב:>
השאלה אם אפשר לתקן את פקודת העיריות באמצעות החוק הזה.

<תומר רוזנר:>
אני חושב שזה נושא - - -
<דוד ביטן:>
דבר שלישי, עוד לא הגיע הסעיף הזה, אבל אני עכשיו מייצג פה את העיריות בעצם בהערה הזאת.
<היו"ר מירי רגב:>
למה אי-אפשר בעצם לעשות את התיקון ואז לתקן, בדיוק כמו שהיא עושה עם חוקים אחרים?

<דוד ביטן:>
אנחנו נתנגד שאת ההתנגדויות ישמעו ברשות הרישוי ולא בוועדה עצמה, גם לנושא ההיתרים. יש הרבה התנגדויות בנושא ההיתרים שחשוב שאנשי הציבור ישמעו ויחליטו לגביהן. למשל כל ההתנגדויות לגבי תמ"א 38 הן התנגדויות בהיתר, הן לא התנגדויות על תב"ע. ויש המון התנגדויות שאנחנו שומעים, מקבלים החלטות. על העניין הזה אני רוצה שיישמר העניין שההתנגדויות עצמן יישמעו בוועדה.
<תומר רוזנר:>
ודאי. אני שומע פעם ראשונה - - -
<היו"ר מירי רגב:>
בסדר. אני שומעת פעם ראשונה שיש עם זה בעיה וזה מקובל עלי.
<דוד ביטן:>
לא יודע, אמרו לי שהציגו את זה. גם מהנדס עיריית תל-אביב אמר את זה. אני לא יודע. אז אני מתייחס לזה.
<היו"ר מירי רגב:>
זה נכון וזה מקובל עלי.

<תומר רוזנר:>
אנחנו משנים את המצב שהיום - - -

<היו"ר מירי רגב:>
שנייה, תומר.

<דוד ביטן:>
אנחנו רוצים שלא ישתנה המצב.
<היו"ר מירי רגב:>
המצב שלהם לא משתנה.

<דוד ביטן:>
בסדר. אז למה מהנדס העיר אמר משהו אחר?

<היו"ר מירי רגב:>
אז תיכף נשמע. התייחסויות ממשלה, בבקשה.

<שירה ברנד:>
טוב, אז נתחיל מהתחלה, להתייחסויות הכלליות.

<היו"ר מירי רגב:>
ל-40, 41. תעני, בעיקר תתייחסי להערות שלנו, וכמובן להערות שהגישו כאן - - -
<שירה ברנד:>
בגדול ביקשו פה לברר למה אין גורם מאשר בהליך המקוצר. יש את הגורמים המאשרים בהליך המקוצר, לא שינינו, רק שינינו את לוחות הזמנים. התהליך הוא אותו תהליך, רק לוחות הזמנים השתנו. ולא שללנו את סמכות הוועדה המקומית למתן היתרים, שללנו אותם רק לשלב ההיתר עצמו. כל התהליך של ההקלה, של השימוש החורג, לשמיעת התנגדויות בדברים האלה נשאר בידי הוועדה המקומית, הוא לא עבר לרשות הרישוי.
<עודד גבולי:>
לא טוב. חשבתי שהעברתם את זה לרשות רישוי.
<היו"ר מירי רגב:>
לא.

<דוד ביטן:>
אתה אמרת את זה, ולכן התייחסו.

<היו"ר מירי רגב:>
בלי ציניות.

<עודד גבולי:>
לא ציני, אני רציני. 

<תומר רוזנר:>
הוא רוצה שזה יהיה ברשות רישוי.
<דוד ביטן:>
הוא רוצה. המהנדסים רוצים שהכול יהיה אצלם.
<היו"ר מירי רגב:>
שקט, תנו לה רגע לענות.
<שירה ברנד:>
המקום היחיד שרשות רישוי מחליטה זה לא בהתנגדויות שיתפרסמו אלא כשיש - -

<תומר רוזנר:>
התנגדויות שכנים.
<שירה ברנד:>
- - התנגדויות של אותם בעלי זכויות בקרקע לאותה בקשה להיתר, שזה לא טעון פרסום אלא של היתר תואם תוכנית. את הנושאים האלה שומעת כן רשות רישוי.

<תומר רוזנר:>
וזה גם המצב היום, תבהירי.

<עודד גבולי:>
בדיוק. זה המצב היום.

<שירה ברנד:>
וזה גם המצב היום. גם היום אין חובה של הוועדה המקומית לשמוע את ההתנגדויות האלה. לכן אנחנו לא מדברים על ההתנגדויות האלה.

<דוד ביטן:>
אבל שומעים, בפועל שומעים כולם.

<שירה ברנד:>
לא, ממש לא כולם. יש כאלה שבכלל לא שומעים אותם.
<תומר רוזנר:>
לא התנגדויות של שכנים.

<דוד ביטן:>
גם התנגדויות שכנים.

<היו"ר מירי רגב:>
אבל אנחנו לא משנים את המצב הקיים. הלאה.

<שירה ברנד:>
יש ועדות מקומיות שרצו לשמוע גם התנגדויות שכנים, אז הן יוותרו על זה.

<היו"ר מירי רגב:>
שישמעו.

<שירה ברנד:>
לא, הם לא ישמעו.

<דוד ביטן:>
לא, אבל זה בדיוק העניין, שאני לא יכול לשמוע.

<תומר רוזנר:>
איפה אתם מציעים את זה?

<היו"ר מירי רגב:>
למה שלא ישמעו אם הם רוצים לשמוע?

<דוד ביטן:>
אני נגד לבטל. מה שהיום, הוועדה המקומית רשאית - - -

<היו"ר מירי רגב:>
רגע.

<תומר רוזנר:>
איפה אתם מציעים לשנות את זה?

<שירה ברנד:>
אנחנו לא מציעים לשנות. אנחנו רק אומרים שהוועדה המקומית לא שומעת את ההתנגדויות.

<תומר רוזנר:>
מה שאומר מר ביטן, שוועדות מקומיות מסוימות מבקשות - - -

<היו"ר מירי רגב:>
נכון, מה הבעיה?

<שירה ברנד:>
ביקשנו לעצור את זה.

<היו"ר מירי רגב:>
למה?

<תומר רוזנר:>
איפה אתם - - -

<דוד ביטן:>
למה אבל? זה התפקיד של אנשי ציבור.
<היו"ר מירי רגב:>
רגע. כן.

<שירה ברנד:>
בזה שאמרנו שהיתר יידון ברשות הרישוי והקלה ושימושים חורגים ופרסומים אחרים יידונו בוועדה, בעצם אמרנו שכל התהליך שלא טעון פרסום, הרי חתימת שכנים אינה טעונה פרסום, זה נידון ברשות הרישוי. זה מה שאמרנו.
<תומר רוזנר:>
אז יש פה שינוי עקיף.
<שירה ברנד:>
יש פה שינוי לעניין הזה. חלק מהוועדות המקומיות מבקשות כדבר שבשגרה להכריע בדברים האלה.

<היו"ר מירי רגב:>
לא מקבלת את זה.

<שירה ברנד:>
אנחנו חושבים שהמקום הנכון לזה הוא כן ברשות רישוי. זה נושא תכנוני. 

<עודד גבולי:>
למה לא, מירי? את לא יודעת כמה זה נכון.
<היו"ר מירי רגב:>
למה?

<נתן מאיר:>
אני רוצה לתמוך ברעיון.
<היו"ר מירי רגב:>
רגע, שנייה.

<דוד ביטן:>
זה התפקיד של אנשי הציבור, עם כל הכבוד.

<היו"ר מירי רגב:>
תנו לי רגע, תשכנעו אותי.

<נתן מאיר:>
המילה התנגדות היא מילה כוללת. התנגדות לבקשה להיתר בהקשר הזה היא תחת הכותרת חתימת בעל הזכות בנכס. לפי שיטתנו המשפטית כל אחד יכול לבקש היתר ובלבד שיביא את חתימת בעל הזכות בנכס. כשיש ריבוי בעלים ולא כולם חותמים, אז אומרות התקנות: צריך להזמין את אלה שלא חתמו ודנים בהתנגדות שלהם מטעמים תכנוניים בלבד. זאת אומרת, אם בא אחד הבעלים ואומר: קו הבניין הוא פחות - - - שומעים את הטענה.
<דוד ביטן:>
אביא לך דוגמה.

<נתן מאיר:>
אם בא אחד הבעלים ואומר: פה בונים על גג שהוא רכוש משותף – דוחים את הטענה, מחכים 30 יום להוצאת ההיתר על מנת שיפנה לבית-המשפט.

<היו"ר מירי רגב:>
יש פה נציג של המינהל?
<נתן מאיר:>
לכן אלה התנגדויות בהיבט טכני. 

<דוד ביטן:>
לא, אנחנו נגד. אנחנו רוצים שכל ההתנגדויות ידונו בוועדה.

<היו"ר מירי רגב:>
רגע, שנייה.

<נתן מאיר:>
אין בהם שיקול דעת כמעט ציבורי.
<דוד ביטן:>
זה לא מדויק מה שאתה אומר. אביא לך דוגמה הפוכה שבדיוק התנגדות של בעלי נכס גרמה המון בעיות, ותראה את ההתנגדות ותראה את ההחלטות, ששמענו אותן בוועדה אצלנו מספר ישיבות. ועל זה הוגש ערר וגם הערר הצדיק אותנו.
<עודד גבולי:>
אבל בשביל מה צריך ועדה לזה? 

<דוד ביטן:>
אתה חושב שלא, אני חושב שזה התפקיד של אנשי ציבור.

<נתן מאיר:>
הגישה של המחוקק היא שוועדה זה לא בית-משפט. ולכן אומר המחוקק: כל אחד המקצוע שלו. הוועדה תדון בנושאים תכנוניים.
<תומר רוזנר:>
ההתנגדות היא התנגדות תכנונית.

<נתן מאיר:>
היום בא אליך מישהו ומראה שהשכן שלו עושה מעשה בריונות, יש ביניהם הסכם על חלוקת הזכויות והוא מתעלם ממנו, וזה מאוד מפתה לדון בהתנגדות שלו.

<היו"ר מירי רגב:>
טוב.

<נתן מאיר:>
עוד מילה, כי זה נושא חשוב. מי שבא לקומה העליונה בבית משותף, לפעמים מבקש בקשה לבנות חדר על רכוש משותף, שזה באמת גובל במעשה בריונות – אל"ף, הרכוש הוא לא שלו. 

<דוד ביטן:>
אלא אם כן הוא מחתים.

<נתן מאיר:>
בי"ת, גם אם גג מוצמד לו, זכויות הבנייה הן לא שלו. זה מפתה מאוד בוועדה לקבל את ההתנגדות שלו, עדיין זו התנגדות קניינית ולא תכנונית.
<דוד ביטן:>
זה לא מדויק. אם הוא מחתים 75%, יש לו זכות לבנות. אבל לא ניכנס לזה. 

<נתן מאיר:>
היום זה מקרה פשוט, מחר זה יהיה מקרה מסובך. ולכן אומרות התקנות: הוועדה תדון מנימוקים תכנוניים. 

<היו"ר מירי רגב:>
אוקיי, הבנתי את מה שאתה אומר. אני כרגע רוצה להשאיר את המצב כפי שהוא, שכן יוכלו לערער ולשמוע התנגדויות.
<תומר רוזנר:>
בוועדה המקומית ולא ברשות הרישוי?
<היו"ר מירי רגב:>
כן.

<שירה ברנד:>
אני עדיין חוזרת ואומרת שלעמדת הממשלה - - -

<עודד גבולי:>
הוספת עוד חודשיים להוצאת היתר.

<שירה ברנד:>
בדיוק.

<היו"ר מירי רגב:>
מה אתה אומר?

<עודד גבולי:>
הוספת עכשיו עוד שלושה חודשים להוצאת היתר.
<שירה ברנד:>
בדיוק. הארכנו את התהליך ברגע זה בפרק זמן - - -
<דוד ביטן:>
זה לא נכון.

<עודד גבולי:>
בשלושה חודשים.

<קריאה:>
לפחות.

<היו"ר מירי רגב:>
ואם אקצה לזה זמן?

<עודד גבולי:>
זה לא יעזור.

<נתן מאיר:>
אין צורך בזה. להיפך. 

<דוד ביטן:>
קודם כול, זה לא נכון. הם מוסיפים לזה חודשיים.

<נתן מאיר:>
זה דבר טכני פשוט. אם זה מסובך יותר, בית-משפט מכריע. לכן מחכים עם ההיתר 30 יום. הגישה היא כזאת: ההתנגדות צריכה להיות פשוטה, משהו בנוסח: ההיתר הוא לא בסדר. אם זו התנגדות קניינית, תכנונית, בשביל זה יש בתי-משפט. 

<דוד ביטן:>
אל"ף, זה לא נכון שזה לוקח חודשיים. ובי"ת, אם יש התנגדות, אז אין מה לעשות, צריך לשמוע את האנשים, עם כל הכבוד למהירות של ההיתר. מה אפשר לעשות?
<היו"ר מירי רגב:>
אוקיי. הלאה.
<שירה ברנד:>
נשאל פה למה בתהליך של פטור רק על - - - צריך בקר מורשה. מכיוון שבמכון הבקרה יושבים הגורמים המאשרים, שהם הכבאות, פיקוד העורף, משרד הבריאות, כל הגופים האלה. ברגע שאנחנו אומרים שהתהליך של הפטור בעצם פוטר גם מהם, אנחנו מגיעים למצב שבו יכולים להיבנות בפטור דברים שטעונים כן אישור של אותם גורמים מאשרים. 
ולכן אנחנו מאפשרים בתהליך הפטור רק דברים שמוסכמים, ואנחנו מתואמים בעניין הזה, עם כל אותם גורמים מאשרים, שאין צורך לעבור דרכם. אחרת זה לא יכול להיות בפטור. לכן אנחנו מציעים את זה בפטור.

<מיכאל טירר:>
לא רצינו לפטור מאישור של גורמים מאשרים, רק שאת האקסטרה של בקרת התכן, שהיא למעשה בקרה שבמקרים מאוד מאוד מיוחדים וספציפיים אי-אפשר לעשות אותה - - -

<דני מורן:>
אפשר לעשות. כל דבר צריך להיות לפי חוק, כל דבר צריך להיות לפי תקן.

<שירה ברנד:>
כאשר מכון הבקרה לא מסוגל לעשות את בקרת התכן ונדרש גורם מאשר, הגורם המאשר בעצמו עושה את בקרת התכן. זה המצב. כאשר אנחנו יודעים שמכון הבקרה אינו מוסמך מבחינת הגורם המאשר, ויש מקרים כאלה שהגורם המאשר אומר: אני לא יכול להסמיך את הבן-אדם בתוך מכון הבקרה, אז במקרה הזה הגורם המאשר בעצמו יצטרך לאשר את בקרת התכן. 

<אורה לילינטל:>
שירי, אולי להבהיר, פרויקטים של הרכבת הקלה, רק"ל בגוש דן, הפרויקט הוא הנדסי, מתכננים אותו מומחים בין-לאומיים, אין בארץ אנשים שמכירים את זה. על אותם גורמים שעובדים בתוך מי תהום, בקרקע מיוחדת, עם ניסיון רב בנושא של רכבות קלות בעולם שעשו את זה, יש checker בין-לאומי שעושה בקרה עליהם. בארץ אין חוקים ותקנות שמתאימים, יש כמה תקנות שגיירו.
<היו"ר מירי רגב:>
טוב, אוקיי.
<אורה לילינטל:>
ואז מכון הבקרה יתקשה לבצע בקרה.

<היו"ר מירי רגב:>
בסדר. וכשייפול מחלף, מה נגיד?

<שירה ברנד:>
הוא ייקח את המומחה הרלוונטי.

<היו"ר מירי רגב:>
מה נגיד על מה שקרה עכשיו? צילמו מהאוויר ולא צילמו ככה ובזבזו כל כך הרבה כספים. אני לא רוצה לשמוע את זה.
<שירה ברנד:>
לגבי הבקשה להחרגת הנחיות מרחביות מפרויקטים של תשתיות, אנחנו חושבים שזה לא נכון. הנחיות מרחביות צריכות להיות בכל מקרה. אם התוכנית קובעת אז התוכנית קובעת, הרי הנחיה מרחבית באה אחרי התוכנית ובכל מקרה התוכנית גוברת. 
אז אם התוכנית קובעת תחנה אחידה לכל אורך הקו, אז היא כבר קבעה את זה, ההנחיה המרחבית לא יכולה לסתור אותה. אבל במקום שהתוכנית לא קבעה, יש מקום ושיקול דעת מקומי לכל רשות ורשות לתת את ההערות שלה, גם מעבר למה שנקבע בתוכנית. ולכן אנחנו חושבים שזה לא נכון. 

גם לגבי מועד מסירת ההנחיה המרחבית. אנחנו חושבים שמועד מסירת המידע הוא המועד הנכון למסור את ההנחיות המרחביות. אז אפשר להתחיל לתכנן לפי המידע שנמסר, זה הזמן הנכון למסירת אותה הנחיה מרחבית, כדי שהמתכנן שהולך להגיש את הבקשה להיתר או את הבקשה להרשאה יידע בדיוק מה מצופה ממנו ולכן יגיש אותה נכון, ולא יצטרך ללכת ולחזור כמו המצב שקיים היום שאתה לא יודע.
<תומר רוזנר:>
יודעים אבל.

<דני מורן:>
אבל צריך לאפשר לו להתנגד.
<היו"ר מירי רגב:>
שנייה רגע.

<שירה ברנד:>
אנחנו אומרים שמועד מסירת המידע זה המועד הכי מאוחר שאפשר. 

<תומר רוזנר:>
אבל אתם מסכימים להערה שלנו?

<דני מורן:>
צריך לאפשר גם להתנגד במועד הזה.

<אמיר הלר:>
למה לא עושים את זה במהלך התוכנית, שירה? 

<דני מורן:>
צריך לאפשר גם להתנגד, אם מוסרים את זה במועד הזה.

<אמיר הלר:>
שירה, למה אתם לא רוצים שזה יהיה במהלך התוכנית? אני לא מצליח להבין את זה. 

<שירה ברנד:>
אני אסביר.

<אמיר הלר:>
אני חייב להגיד לך: בכל הדיונים שהייתי כאן, כל העמדה של ההתאחדות הייתה שצריך להעצים את הרשויות המקומיות וכל אחת מהסמכויות שניתנות לה, כי אנחנו חושבים שנכון שיהיה לה כמה שיותר סמכויות כדי שלא להגיע לוועדה המחוזית. 

<שירה ברנד:>
זה לא שייך לעניין.

<אמיר הלר:>
רגע, ואסביר למה זה כן שייך. כאן מדובר בסמכות נוספת שיש לוועדה המקומית, שהיא מיותרת.
<שירה ברנד:>
לא.

<אמיר הלר:>
שהיא מיותרת, כי אפשר לקבוע אותה בתוכנית. 

<שירה ברנד:>
אז אתן לך הסבר. חבל שלא היית בהצגה האחרונה של הדברים.
<אמיר הלר:>
גברתי היושבת-ראש - - -
<היו"ר מירי רגב:>
סליחה, לא, היא עכשיו עונה.
<שירה ברנד:>
ההנחיות המרחביות באות לפתור את המצב שאנחנו מכירים אותו היום, שקוראים לו לאשר בתיאום עם מהנדס הוועדה. ואז אתה בא, וכל מהנדס ועדה בכל פגישה נוספת שלך אתו נזכר בדברים נוספים שהוא רצה להעיר לך. זה לא קשור לתוכנית, התוכנית כבר קבעה מה שקבעה, אבל לא תמיד היא מתייחסת לפרטי הפרטים. ולכן אתה בא, וכל ישיבה שלך של תיאום אתה מקבל הנחיות חדשות.
<אמיר הלר:>
אין ספק שאתם מקלים.

<היו"ר מירי רגב:>
שקט.

<שירה ברנד:>
ולכן אנחנו אומרים: לא, פעם אחת תתכבדו ותקבעו הנחיות מרחביות – פעם אחת או חמש פעמים זה לא משנה, אבל ברגע שקבעתם את ההנחיות המרחביות האלה, אלו ואין בלתן. זה מה שאנחנו באים לחדש פה.

<דני מורן:>
צריך לאפשר להתנגד.
<אמיר הלר:>
אין ספק שזה מקל.

<היו"ר מירי רגב:>
אבל נתנו אפשרות להתנגד.

<שירה ברנד:>
בוודאי שיש אפשרות.

<דני מורן:>
במועד שהם נותנים?

<אמיר הלר:>
גברתי היושבת-ראש, כל הרפורמה הזאת באה לפשט ולקצר תהליכים. מדובר כאן בעוד תהליך מיותר, בעוד תהליך שאפשר לעשות אותו בתוכנית. 

<שירה ברנד:>
אי-אפשר בתוכנית בשנת 2013 לקבוע הנחיות מרחביות שיממשו אותן בשנת 2017. 
<אמיר הלר:>
אז לפחות שבמהלך ההיתר יהיה אפשר להתנגד לאותן הנחיות מרחביות שקבע מהנדס העיר שש שנים קודם. למה? כי ככה בא לו. למה שאי-אפשר יהיה להתנגד לבקשה?
<היו"ר מירי רגב:>
שמענו, לא קיבלנו. הלאה.
<מיכאל טירר:>
יש פסיקה בעניין הקלות.
<היו"ר מירי רגב:>
לא, סליחה רגע. הלאה.

<שירה ברנד:>
לגבי הטענות לעניין מתן היתר גם בלא תשלומים. אני חייבת להבהיר: האינטרס לשלוח את התשלום הוא של רשות הרישוי או של הוועדה המקומית או של הרשות המקומית. ולכן היא אמורה לעמוד בלוחות הזמנים. ואין מניעה לעמוד בלוחות הזמנים, מכיוון שהפרמטר המרכזי לקביעת אותן אגרות ותשלומים והיטלים הוא סך הכול שטחי הבנייה. וברגע שניתנה החלטה מרחבית יודעים את התשובה לשאלה הזאת ברמת המילימטר. 
אז אין בעיה ברגע זה, ואחר כך יש עוד 45 יום נוספים, שבזמן הזה אפשר להכניס את הנתון המספרי היחיד הזה, שאנחנו מכירים אותו מהתוכנית, או שניים – עיקרי ושירות, להכניס אותו למחשב ולקבל בלחיצת כפתור אחת את התשובה. זה מאוד פשוט לעשות את זה, 45 יום זה מספיק.

הדבר היחידי שלוקח יותר זמן זה היטל השבחה, זה נכון, וגם אותו, דבר ראשון, חלק ניכר מהיטלי השבחה נובעים מהקלה, שזה עוד לפני התהליך, אז יש לך 90 יום לעשות את זה. ודבר שני, גם 45 יום מספיקים לעריכת שומה. 
<דוד ביטן:>
לא שומה, יש תרגיל אחר שעושים.
<שירה ברנד:>
אנחנו לא מדברים על כל התהליכים, על כל המחלוקות ועל בירור אצל שמאי מכריע. זה לא חלק מהעניין.

<דוד ביטן:>
מה שאנחנו עושים, מניסיון, אנחנו נותנים דף להיתר, הסכום המוערך. הם יכולים לתת על זה ערבות בנקאית, ואז אנחנו נותנים להם היתר.
<שירה ברנד:>
יפה. אז זה אפשרי בהחלט לעמוד בלוחות הזמנים.

<דוד ביטן:>
עוד לפני השומה, עוד לפני הכול. ופותרים את הבעיה הזאת מהר מאוד.

<שירה ברנד:>
וזה לא סנקציה ועונש למישהו. פשוט המטרה היא לאפשר את ייעול התהליכים.
<נתן מאיר:>
אני רוצה להעיר משהו בהקשר הזה, אם אפשר. אפשר?
<היו"ר מירי רגב:>
לא. שנייה, אתה דיברת, תן לה בבקשה לענות.
<שירה ברנד:>
הייתה טענה שאסור להגיע למצב שהיתר ניתן אוטומטית בגלל מחדל אדמיניסטרטיבי. זה נכון, גם אנחנו לא רוצים להגיע למצבים האלה. אבל גם אסור להשאיר את המצב הקיים, שהדברים נמרחים ונמתחים ללא גבול.

<דוד ביטן:>
רק תשנו את הניסוח, זה הכול.

<שירה ברנד:>
ולכן מה אנחנו אומרים? אנחנו אומרים: בשלב הראשון, בדברים שאין להם השפעה ממשית. הרי הקראנו, זה לא כל בניין, זה דברים שאין לו השפעה מאוד מאוד גדולה. בסוגי הבניינים האלה אפשר יהיה כן שאם רשות הרישוי לא נתנה החלטה, אנחנו רואים את זה כהחלטה לאשר.
<עודד גבולי:>
תגידי, מהניסיון שלך את מכירה - - -
<היו"ר מירי רגב:>
עודד, תן לה לענות. יושבת פה בשקט, שומעת את כל ההערות, תנו לה רגע להתייחס.

<עודד גבולי:>
טוב.

<שירה ברנד:>
אנחנו רואים את זה כהחלטה לאשר. עדיין אין בזה פטור מאישור מכון בקרה שיעשה בקרת תכן ויעבור את כל הגורמים המאשרים. זאת אומרת, במקרה של בקשה בדרך מקוצרת, עדיין צריך לעבור במכון הבקרה ולקבל את אישור הג"א ולקבל את אישור הכבאות. את כל אלו עדיין צריך לעבור ולקבל.
<דוד ביטן:>
אפשר לקבל החלטה כזאת גם לוועדה המחוזית? 

<שירה ברנד:>
ועדיין חוזרים בחזרה. ואם עדיין רשות הרישוי מתעלמת מהבקשה ולא מגיבה, עורך הבקשה יצהיר שהוא עומד בכל התנאים.
<היו"ר מירי רגב:>
בסדר. הבנו מה אמרת. ובכל זאת, את תשני את הנוסח.
<שירה ברנד:>
לא, אני לא מדברת על זה. אני עונה לשאלה אחרת.
<עודד גבולי:>
שירי, אני חייב לשאול משהו. את זוכרת - - - חוץ מזה שמיכאל רועה עד היום מסתובב בבתי-משפט כי הוא סרב לחתום על היתר מטעמים שאני לא יודע. 

<שירה ברנד:>
אני עונה על זה.

<עודד גבולי:>
את רואה איזה מישהו שלא חותם על היתר בכוונה? 

<אפרת דון יחיא:>
יש אי הבנה. לא קבענו את הכלל הזה לגבי היתרים. קבענו את הכלל הזה בפטור, אין צורך אפילו לפנות לרשות רישוי.

<עודד גבולי:>
פטור אסור.

<אפרת דון יחיא:>
הוא פטור. בעבודה מצומצמת, שזה דברים שסברנו שהם כמעט היו ראויים לפטור, אבל עדיין אנחנו רוצים את האפשרות לרשות הרישוי להעיר הערות, אותם המקרים זה עבודה מצומצמת. במקרים האלו תהיה פנייה. אם רשות הרישוי תבחר שלא להגיב, זה הרי דברים דומים. 
לדוגמה אם נקבע בתקנות הפטור שמזגנים הם פטורים כל עוד הם לא בחזית, ואם מישהו אין לו אפשרות והוא צריך להקים מזגן בחזית, זה יהיה חלק מהנושאים שאנחנו מעבירים אותם לתקנות האלה. אם רשות הרישוי לא תגיב, יראו בזה כהיתר.
<היו"ר מירי רגב:>
שנייה אחת. תומר.

<תומר רוזנר:>
ההערה שאמר מר ביטן היא נכונה. הנוסח כרגע בעצם יוצר מצב, וזה עניין לדעתי ניסוחי שאפשר לפתור אותו, שמונים את הזמן מעת הגשתה, ואם עובר זמן פלוני כזה או אחר רואים את זה כאילו ניתן היתר. נכון שיש באמצע את מכון הבקרה, אבל לא נאמר שאם מכון הבקרה או גורם מאשר בתוך מכון הבקרה או בקר מורשה שנדרש אישורו, כמו כיבוי אש או דברים אחרים, לא הספיק לתת את האישור, עדיין כתוב בחוק שכאילו ניתן ההיתר.
<שירה ברנד:>
לא, מה פתאום. כתוב: ובלבד שניתן אישור מכון בקרה. 

<אפרת דון יחיא:>
לא. בלי זמן.

<שירה ברנד:>
זו חובה להביא אישור מכון בקרה, זה גם כתוב בנוסח.

<תומר רוזנר:>
אז זה פטור אם ככה.

<כרמית יוליס:>
הם לא בתוך הלו"ז הזה.
<שירה ברנד:>
ולכן אנחנו אומרים: אתה חייב להביא אישור מכון בקרה, אלא אם כן זאת עבודה שפטורה ממכון בקרה, ואז אתה לא צריך.
<תומר רוזנר:>
ואם זה פטור, אז מה עושים?

<שירה ברנד:>
אם העבודה פטורה ממכון בקרה, אז לא צריך.
<דוד ביטן:>
מה לא צריך?

<שאול אדם:>
למה יש עבודה פטורה?
<כרמית יוליס:>
אז ממשיכים למנות את הימים.
<שירה ברנד:>
למשל אם מזגן פטור ממכון בקרה, אז לא צריך אותו. אם גדר פטורה ממכון בקרה, לא צריך.

<תומר רוזנר:>
את אומרת: הדברים שיהיו פטורים ממכון בקרה אלה אותם דברים שבעצם לא נדרשים אישורים של גורמים חיצוניים.
<שירה ברנד:>
נכון.

<תומר רוזנר:>
אז בסדר, זה צריך לבוא לידי ביטוי בתנאים.
<שירה ברנד:>
זה מה שאנחנו אומרים.

<תומר רוזנר:>
זה כתוב?

<שירה ברנד:>
זה כתוב.
<היו"ר מירי רגב:>
אוקיי. הלאה.

<שירה ברנד:>
הייתה פה התנגדות לאפשר פטור ממידע. אנחנו חושבים שזה נכון לאפשר פטור ממידע. בעצמך בהתנגדות אמרת שבתוכנית שינויים אולי לא צריך מידע. אז אכן יש מקרים שבהם לא צריך מידע, וחבל להעביר את הפרוצדורה וגם את התשלום המיותר הזה בכל מאה אחוז מהבקשות. צריך לבדוק בזהירות, ולכן אנחנו מבקשים שזה ייקבע בתקנות שיקבע השר ולא נגיד כבר עכשיו את כל מכלול המקרים.
<קריאה:>
גם היום זה ככה.

<שירה ברנד:>
אבל יש מקרים שבהם אין צורך במידע, וחבל להטריח את הציבור גם בהליך של מידע.

ביקשתם תנאים מוקדמים אחידים. אכן יהיו תנאי סף אחידים. הם ייקבעו בתקנות, לא כל רשות תקבע תנאי סף לעצמה. זה ייקבע בתקנות באופן אחיד ומסודר. הנחיות מרחביות הן פרטניות לכל אחת ואחת מרשויות הרישוי, אבל תנאים מוקדמים הם אחידים בכל רחבי הארץ.
ביקשו בקרת תכן בתוך הרשות. אנחנו חושבים שזה לא נכון. ממילא ברשות הרישוי לא קיימים היום כל הגורמים המאשרים שהם רלוונטיים לשלב בקרת התכן, וגם בחלק גדול מאוד, אני אגיד בצורה עדינה, אם לא בכל הוועדות המקומיות, לא מבצעים היום לצערנו הרב בקרת התכן. עמד על זה כבר זיילר בוועדת החקירה הממלכתית. לא עושים את הבדיקות האלה. ואין ברירה אלא אם אנחנו רוצים לשמור על איכות הבנייה, להקים מכון בקרה שיבצע את הבדיקות האלה ויקפיד על איכות הבנייה, מה שלצערנו לא קורה היום.
<עודד גבולי:>
מה אמרת? שזה לא יהיה בתוך הרשות?
<שירה ברנד:>
מכון הבקרה יכול להיות בתוך הרשות, אבל זו לא חובה שזה יהיה בתוך הרשות. אפשרי שהוא יהיה בתוך הרשות, אין חובה שזה יהיה, הוא יכול להיות גם פרטי.
<עודד גבולי:>
למה שהוא לא יהיה בוועדות מרחביות? את יודעת מה זה מכון בקרה פרטי? איזה פתח מטורף זה?
<שירה ברנד:>
ועדה מרחבית, אין מניעה שהיא תקים מכון בקרה. אבל אין חובה שזה יהיה רק במקום הזה. זה הכול.

<עודד גבולי:>
אתם עושים טעות אדירה.
<היו"ר מירי רגב:>
למה?

<שירה ברנד:>
חוץ מעיריית תל-אביב ואולי עוד שתי רשויות מספיק חזקות, הרשויות המקומיות לא מסוגלות להרים מכוני בקרה.
<עודד גבולי:>
לא, הן יכולות להקים כמו שמקימים - - -

<דוד ביטן:>
לא, עיריית ראשון יכולה ככה בקלות.

<שירה ברנד:>
אם הן יכולות, אין מניעה.

<דוד ביטן:>
אז בוא נכתוב: אם עירייה רוצה לעשות מכון בקרה משלה, שתעשה.
<שירה ברנד:>
זה כתוב.

<דוד ביטן:>
לא כתוב.

<שירה ברנד:>
כתוב, חד-משמעית. בוודאי שזה כתוב.

<היו"ר מירי רגב:>
אז יפה, אז זה כתוב.

<שירה ברנד:>
זה כתוב בסעיף - - -
<נתן מאיר:>
זה הפרטה של הרישוי.

<שירה ברנד:>
אתה לא חייב, אתה יכול. זה הכול. 

<דוד ביטן:>
אני אקים מכון בקרה משלי.
<עודד גבולי:>
אסור לך לתת יד להקמה של מכוני בקרה פרטיים.

<היו"ר מירי רגב:>
בדיון הבא אנחנו נדון על מכוני בקרה, ואנחנו נכתוב.
<שירה ברנד:>
זה כתוב.

<דוד ביטן:>
- - - שעירייה יכולה להקים מכון בקרה משלה.

<היו"ר מירי רגב:>
אוקיי.

<דני מורן:>
את מעלה את מחירי הדירות ב-2%.

<שירה ברנד:>
אין מניעה שרשות מקומית תקים מכון בקרה. אין שום מניעה. אבל אם רשות מקומית לא מקימה ולא מסוגלת להקים, אפשר גם להקים מכון בקרה פרטי.
<דוד ביטן:>
הקטנות לא יכולות באמת.

<היו"ר מירי רגב:>
הלאה. בסדר. הבנו.
<שאול אדם:>
אפשר לאגד רשויות. 

<היו"ר מירי רגב:>
הלאה. כן.

<שירה ברנד:>
הייתה בקשה להדגיש שרשות רישוי מקומית היא לא דווקא בוות"ל, אבל יש לכך תשובה בסעיף 6ב לחוק, אין צורך לחזור על זה כאן. 
לגבי הדרישה של העתיקות.

<דני מורן:>
זה יעלה את מחירי הדירות ב-2% ככה.

<היו"ר מירי רגב:>
הלאה.

<שירה ברנד:>
לגבי הדרישה שגורמים מאשרים נדרשים גם בפטור מהיתר. אנחנו בפטור מהיתר במיוחד מדגישים שזה דברים שאינם רלוונטיים לגורמים המאשרים. אנחנו מתואמים איתם גם בלשון התקנות, בפריטים בתקנות. ואנחנו גם מבהירים בתקנות שלא ניתן בכלל לתת פטור בתחום אתר לשימור. אז אנחנו כבר מגבילים את זה משם. אז דיברנו על החישובים, דיברנו על לוחות הזמנים.
<תומר רוזנר:>
לא, אבל הייתה לו הערה, שלדעתי היא הערה שלא נתתם עליה את הדעת, לגבי ערים עתיקות, כמו ירושלים העתיקה. 

<שירה ברנד:>
אם זה אתר עתיקות מוכרז, אם זה אתר לשימור, הפטור לא חל עליו. זה מה שאנחנו קובעים.
<תומר רוזנר:>
אוקיי. זאת התשובה.

<שירה ברנד:>
זאת התשובה.

לעניין מה שעלה פה המסלולים לתיק מידע ושלוחות הזמנים לא מתאימים, אנחנו בהחלט מציעים במסגרת התקנות לקבוע נושאים גם רלוונטיים למסירת המידע, יש דברים שהם יהיו גנריים במסירת המידע. העובדה שאנחנו מייעלים את התהליך באמצעות הליך מקוון נותנת מענה לחלק גדול מאוד מהמסלולים למסירת מידע. המערכת המקוונת עושה את זה באופן אוטומטי לחלק גדול מהמקרים ומייעלת מאוד את התהליך. לכן אין צורך בהוראה בחוק לעניין הזה אלא זה נעשה באמצעות המערכת המקוונת.
נשמעה פה טענה כאילו מכון הבקרה שומע התנגדויות ומחליף את רשות הרישוי, את הוועדה המקומית. מכון הבקרה לא מחליף את הוועדה המקומית בשום תהליך, הוא רק מוסיף תהליך שלא קיים היום לגבי בדיקת איכות הבנייה. תכן הבנייה לא נבדק היום, ולכן הוא מחליף מצד אחד את העניין הזה. 
מצד השני הוא מחליף את הבדיקות שאנחנו מכירים היום על-ידי גורמים מאשרים, לאשר בתנאי אישור משרד הבריאות, אישור פיקוד העורף, אישור כבאות. כל הדברים האלה נמצאים בתוך מכון בקרה ולכן מייעלים את התהליך וחוסכים אותו, אבל הם לא באים להחליף בשום נקודה את הוועדה המקומית או את רשות הרישוי.
לגבי הדרישה לחתימת מינהל מקרקעי ישראל. אנחנו מודעים לבעייתיות הגדולה בעניין הזה. חלק מהבעיה נפתרת באמצעות המערכת המקוונת, מכיוון שאנחנו מתממשקים עם מינהל מקרקעי ישראל, ואז באופן אוטומטי חלק גדול מאוד מהבקשות להיתרים – חבל שלא תשמעי, מירי.

<היו"ר מירי רגב:>
שנייה.

<שירה ברנד:>
באמצעות המערכת המקוונת למעשה אנחנו בהליך של התממשקות יחד עם המחשבים של מינהל מקרקעי ישראל. ואז בחלק גדול מאוד מבתי האב שנדרשים היום לעבור במינהל מקרקעי ישראל לא יהיה צורך. כל אותם מבנים או מקרקעין שהם מהוונים ונרשמו או בתהליך לרישום ויש איזשהם מניעות אחרות שמונעות את הרישום אבל בעצם מבחינת מינהל מקרקעי ישראל אין שום עניין לתת היתר, אנחנו נעשה את זה בעזרת המערכת המקוונת ותצא הודעה אוטומטית כבר עם קבלת המידע: בתיק זה אין צורך לקבל את הסכמת מינהל מקרקעי ישראל.
<שמואל מרדכי קסלר:>
תעשו את זה לכל התנאים. למה צריך לעשות מכון, להביא את הג"א ולהביא את משרד הבריאות? למה? אני לא מבין.
<היו"ר מירי רגב:>
סליחה.

<שירה ברנד:>
ככה אנחנו עשים עם כל הגופים וזאת המטרה שלנו.
<דוד ביטן:>
אבל מה זה מפריע שיהיה כתוב שהמינהל - - -

<שירה ברנד:>
רגע. אסביר שנייה לגבי מינהל מקרקעי ישראל.

<דוד ביטן:>
אם לא הסתדר מה שאת אומרת.
<שירה ברנד:>
לא, שנייה, אני רוצה להסביר. לגבי מינהל מקרקעי ישראל, עדיין יהיה צורך לגשת למינהל מקרקעי ישראל בכל אותן קרקעות שהן לא מהוונות ויש צורך לעבור דרכן למתן תשלום. לעניין הזה עדיין אין לנו פתרון. יש צורך בביצוע עבודה בתוך מינהל מקרקעי ישראל, אנחנו גם ביקשנו, כדי לקבל תשובה בתוך פרק זמן קצר כמו שאנחנו מבקשים. אנחנו עובדים על התהליך הזה יחד עם הרבה מאוד גורמים.

<דוד ביטן:>
אבל זה התהליך העיקרי שמעכב היתרים היום, אני אומר לך את זה.

<שמואל מרדכי קסלר:>
בדיוק.

<דוד ביטן:>
זה התהליך העיקרי שבגללו לא יוצאים היתרים היום. לא דברים אחרים.
<שירה ברנד:>
לגבי גופים אחרים שנדרשים בתהליך. גם כאן אנחנו בעזרת המערכת המקוונת נותנים בחלק גדול מהמקרים מענה אוטומטי. כך למשל בעזרת המערכת אפשר יהיה לקבל מענה אוטומטי אם אתה בתחום אתר עתיקות, לא בתחום אתר עתיקות, יש לך מגבלות רעש או תעופה, אין לך מגבלות רעש או תעופה. וכהנה וכהנה. האם הקרקע שאתה מבקש לבנות עליה חשודה כקרקע מזוהמת, לא חשודה כקרקע מזוהמת?

בדיוק בכל הדברים האלה אנחנו עובדים על התממשקות מול כל הגופים, שרובם נמצא כאן וגם אלו שלא נמצאים כאן. אנחנו איתם בתהליך התממשקות מקוון כדי שלא יצטרכו להמתין לתשובה של פקיד זה או אחר, אלא יקבלו את התשובה באופן מסודר ומקוון ללא צורך במגע יד אדם.
במקום שיש צורך, תקבלו תשובה, המחשב אוטומטית גם יכול לתת את התשובה הזאת: נדרש תיאום מוקדם עם – וגם אז אנחנו מצמצמים את זה רק לאותם מקרים שכבר נבחנו ונבדקו בעזרת המערכת.
לכן חלק בלתי נפרד מהעניין היא המערכת המקוונת שנותנת מענה לחלק גדול מהעיכובים הבירוקרטיים שאנחנו מכירים אותם היום.
<שמואל מרדכי קסלר:>
אבל היום זה נמצא בתוך התב"עות.
<שירה ברנד:>
וזה אי-אפשר לראות בהוראות החוק, מכיוון שזה לא כתוב בהוראות החוק. אבל כתוב בחוק שיש אפשרות להגשה מקוונת, שנותנת מענה לכל אותן בעיות בירוקרטיות שדיברנו עליהן.

עכשיו ברשותך, אתייחס להערות של הוועדה. לגבי סעיף קטן 40(4). בסעיף (ב1) הוספתם: רשות הרישוי המקומית תבדוק את התאמת הבקשה לתוכניות ולהנחיות המרחביות ולהוראות אחרות לפי חוק. אבל אנחנו מבקשים להדגיש שזה למעט הוראות לעניין תכן הבנייה, כי את ההוראות האלה - - -
<אפרת דון יחיא:>
בסעיף קטן (ב) אין לנו. וזה מה שהקראת.

<שירה ברנד:>
רק ל-(ב1).

<אפרת דון יחיא:>
ובצדק אמרת שאין לנו. ביתר המקומות שזה מופיע ומפנה ל-(ב1), הכוונה היא למעט תכן הבנייה.
<שירה ברנד:>
כיוון שרשות הרישוי לא בודקת את תכן הבנייה, אין לה - - -
<אפרת דון יחיא:>
אין לנו התנגדות שתוסיפו: הוראות לפי חוק, אבל לא את תכן הבנייה - - -

<תומר רוזנר:>
תראי, זאת שאלה לא פשוטה. האם מהנדס עיר שחותם על היתר בנייה לא אחראי לחישובים הסטטיים שנעשו בהיתר בנייה הזה? זאת שאלה לא פשוטה.
<אפרת דון יחיא:>
מבחינתנו זה פשוט מאוד. יש מכון בקרה והוא אמור - - -
<כרמית יוליס:>
מהרגע שמקימים את המכונים האלה, זה מה שהם אמורים לעשות. הם יקנו התמקצעות בזה.
<אפרת דון יחיא:>
רשות הרישוי – האחריות שלה זה לוודא שבאמת עברו מכון בקרה, באמת לוודא שבקשות מוגשות בהתאם להוראות שאנחנו נקבע בתקנות. אבל את הבדיקה של תכן הבנייה, בשביל זה בדיוק - - -

<תומר רוזנר:>
בעצם מה שאתם אומרים - - - אל"ף, פוטרים את המהנדס.
<היו"ר מירי רגב:>
אנחנו פוטרים - - -

<שמואל מרדכי קסלר:>
אבל גם היום יש לה את מכון התקנים. אז אתם עושים עוד מכון תקנים.

<היו"ר מירי רגב:>
סליחה רגע.
<תומר רוזנר:>
בי"ת, אתם יוצרים פה, כמו שאמר מהנדס עיריית תל-אביב, מה שנקרא מהנדס עיר קטן נוסף עכשיו יש לנו.
<אפרת דון יחיא:>
לא בהיבטים המרחביים. לחלוטין לא.

<שירה ברנד:>
רק בהיבט התכן. לצערנו מהנדסי ערים היום לא בודקים את החישובים הסטטיים, אין להם את הכלים לעשות את זה. מי שיבדוק את זה מכאן ולהבא, אם החוק אכן יעבור, יהיה מכון בקרה. לחזור להגיד עוד פעם לאותם מהנדסים: אתם אחראים על כך, זה ממש להציב בפניהם מכשול. 

<עודד גבולי:>
למה את לא אומרת שאני לא בודק את תוכנית החשמל? זה לא פחות חשוב.
<שירה ברנד:>
נכון, אתה גם לא בודק את תוכנית החשמל.

<עודד גבולי:>
ואת תוכנית הכבאות? לא פחות חשוב.

<שירה ברנד:>
לא, אבל הכבאות תיבדק עכשיו על-ידי - - -

<עודד גבולי:>
למה דווקא קונסטרוקציה? הרבה יותר בתים נשרפו ולא נהרסו.
<שירה ברנד:>
אתה בודק את כל ההיבטים האלה. כל ההיבטים האלה של תכן הבנייה, מכון הבקרה יבדוק. 

<תומר רוזנר:>
אבל אתה לא חושב שצריכה להיות אחריות כוללת של מהנדס העיר לעניין הזה?
<עודד גבולי:>
לא, צריכה להיות אחריות, בדיוק כמו שהציגו את זה. אם יש מכון שהמכון יהיה אחראי לזה, ושהמהנדס ידאג שיבדקו את זה.

<שירה ברנד:>
נכון.

<עודד גבולי:>
וזה הרעיון.

<שירה ברנד:>
על זה אנחנו מדברים.

<עודד גבולי:>
גם כשהבניין ברחוב הרצל 22 קרס היה היתר בנייה, אז המשטרה - - -
<היו"ר מירי רגב:>
מאה אחוז. אוקיי, מקובלת עלי התשובה של הממשלה. הלאה.

<שירה ברנד:>
אז זה לכל האורך.

<היו"ר מירי רגב:>
הלאה. 

<שירה ברנד:>
לגבי ההערה בסעיף (ב4), שמבקשים לאפשר לעבור למכון בקרה במקביל לבדיקת רשות הרישוי.

<תומר רוזנר:>
לא, לגבי תוצאות אי מסירת מידע אתם צריכים לתת תשובה עדיין. 

<שירה ברנד:>
אה, סליחה. פשוט כתבתי על זה. לגבי סעיף קטן (4), תוצאות אי מסירת מידע, אנחנו מבקשים להשאיר את העניין הזה בנוסח שהממשלה הציעה. יש פה כמה אפשרויות לתת תשובה מהן תוצאות אי מסירת המידע, ולכן זה נכון יהיה שהן ייקבעו על-ידי השר ולא בהוראה אחת.
<היו"ר מירי רגב:>
אוקיי. הלאה. מחלוקת. לא מקבלת את התשובה הזאת.
<שירה ברנד:>
אז מה הלאה יש לנו? אה, לגבי ימים.

<אפרת דון יחיא:>
ימים זה כמו שנאמר. ברירת המחדל היא אכן כמו שבכל הוראות החוק אנחנו מדברים על ימים במובן הרגיל שלהם.

<תומר רוזנר:>
קלנדריים? אוקיי.

<אפרת דון יחיא:>
עכשיו, אם נמצא שיש לנו קושי בדברים מסוימים ברמת השלושה ימים, אז אנחנו כנראה ניאלץ להוסיף ימים או לתת פתרון אחר.

<היו"ר מירי רגב:>
אז זה קלנדרי. אוקיי, אין בעיה. בסדר גמור. הלאה. ימים קלנדריים. כן.

<שירה ברנד:>
אני חייבת לציין שהמערכת המקוונת עובדת כרגע לפי ימי עבודה. היא מתוכנתת כרגע לפי ימי עבודה.
<תומר רוזנר:>
נו, אז לכן ביקשנו את ההבהרה הזאת.
<היו"ר מירי רגב:>
אז תחליטו, אז תגידו או קלנדרי או ימי עבודה. רק תגידו. 

<שירה ברנד:>
אנחנו בודקים.

<היו"ר מירי רגב:>
רק תגידו, שיהיה ברור. כמה זמן אתם בודקים? 

<בנימין ארביב:>
יש הגדרה - - -
<תומר רוזנר:>
אפשר למצוא הגדרות. יש הגדרות, כן.

<היו"ר מירי רגב:>
אז תשבו עם תומר ורק תחליטו – קלנדרי, ימי עבודה, תחליטו רק.

<תומר רוזנר:>
מה שתחליטו.

<היו"ר מירי רגב:>
רק תכתבו את זה בחוק.
<נתן מאיר:>
עכשיו אני מבין את ההערה הקודמת, קודם לא הבנתי אותה. כי אמרתי: אם הם לא הסתייגו אז למה לחשוד בהם שהם בכלל התכוונו?

<היו"ר מירי רגב:>
נו, אתה רואה שאנחנו מבינים את מה שאנחנו אומרים קצת. לפעמים אנחנו מבינים גם את מה שאנחנו אומרים.

<נתן מאיר:>
הנה, אני מתוודה לפרוטוקול.
<היו"ר מירי רגב:>
יפה. טוב, הלאה.

<שירה ברנד:>
לעניין ההצעה לאפשר למגיש הבקשה לפי בחירתו להעביר את הבקשה למכון הבקרה במקביל לבדיקה ברשות הרישוי, אנחנו חושבים שזה נכון בהליך הרישוי בדרך מקוצרת, זה לא נכון במסלול הרגיל, במסלול הארוך. 
הבעיה היא שכאשר מגישים תוכנית אחת למכון הבקרה ותוכנית אחרת – או אחרי ההערות זה הופך להיות תוכנית אחרת – ואחר כך לרשות הרישוי במקביל, בעצם יוצא שיש לנו ארבע תוכניות שונות שבודקים עליהן: תוכנית שהוגשה ותוכנית שיש עליה הערות של רשות הרישוי, תוכנית שהוגשה ותוכנית שיש עליה במכון הבקרה, והן לא תואמות אחת לשנייה. ובעצם אנחנו מחייבים לעבור את כל התהליך מהתחלה. זה לא מייעל, אם אנחנו עוברים במקביל גם וגם. ולכן זה נכון בהליך המצומצם ולא בהליך המלא.
<היו"ר מירי רגב:>
טוב. הלאה. 

<שירה ברנד:>
לגבי התיקון של סעיף (ג1), אנחנו מסכימים לתיקון הנוסח שמדבר על ניתן להשיג את המטרות גם ללא מילוי התנאי, אבל אנחנו סבורים שאין מקום לפרסם את העניין הזה בשנית. מכיוון שהמטרה נשארת אותה מטרה אין צורך בפרסום. ואנחנו לא מסכימים להצעה שגם במקרה הזה צריך עוד פעם הליך של פרסום. 
<היו"ר מירי רגב:>
אוקיי. מקבלת.
<תומר רוזנר:>
אנחנו מוחקים את ההערה שלנו?
<היו"ר מירי רגב:>
כן. קיבלו את הנוסח, רק לא את - - -

<תומר רוזנר:>
את הפרסום.

<היו"ר מירי רגב:>
הלאה. כן.

<שירה ברנד:>
זה (ג1) שמחוק. 

<תומר רוזנר:>
כן.

<שירה ברנד:>
לגבי הנוסח שלכם של (ג1), שלא יתנה - - -

<קריאה:>
(ג3).

<שירה ברנד:>
(ג3), סליחה, לגבי איסור התניית מתן היתר. אנחנו מסכימים באופן עקרוני.

<תומר רוזנר:>
אתם מסכימים, רק למעט הפרסום.

<שירה ברנד:>
אנחנו מסכימים באופן עקרוני שבאמת לא צריך להתנות מתן היתר. אנחנו מדברים בדיוק על שני תנאים כשאנחנו מדברים על מתן היתר – אישור מכון בקרה ותשלומים. אבל אני חושבת שהנוסח הזה קצת גורף מדי, ואולי אנחנו נציע נוסח אחר.

<היו"ר מירי רגב:>
תעבדו אותו.
<שירה ברנד:>
וכרגע לא יכולים להסכים לנוסח המוצע.

<היו"ר מירי רגב:>
תעבדו אותו. כרגע אנחנו נשארים בעקרונות שלנו, תעבדו את הנוסח.

<שירה ברנד:>
לגבי סעיף (ד).

<כרמית יוליס:>
שנייה, יש להגנת הסביבה הערה על זה, על הסעיף הספציפי הזה.
<שירה ברנד:>
בסדר. אמרנו שנבדוק, נתאם נוסח יחד איתם. דיברנו עם המשרד להגנת הסביבה לגבי תנאים, שאין לנו מניעה לקבוע תנאים להגשת בקשה להיתר או תנאים לתחילת ביצוע העבודות. אנחנו לא חושבים שצריכים להיות תנאים למתן היתר. אנחנו נבדוק ונציע נוסח שיהיה מקובל גם על המשרד להגנת הסביבה.
<היו"ר מירי רגב:>
אוקיי. הלאה.

<איריס האן:>
אז נציע לעניין הזה נוסח.

<היו"ר מירי רגב:>
אבל זה מה שאמרו. אבל הרגע זה מה שאמרנו, נעשה נוסח מתואם עם כל - - -

<איריס האן:>
מקובל על כל הממשלה.

<היו"ר מירי רגב:>
אה, אוקיי.

<שירה ברנד:>
נציע נוסח שמקובל על כל הממשלה, בסדר?
<תומר רוזנר:>
או שזה יהיה במחלוקת.

<היו"ר מירי רגב:>
בבקשה.

<שירה ברנד:>
לגבי התיקון של סעיף (ד), הסיפא לא מקובלת: בתוך עשרה ימים ממועד ההחלטה או ממועד אישור מכון הבקרה. אנחנו חושבים שצריך להשאיר את זה לשיקול דעת של השר לקבוע. יכול להיות שיהיו מקרים כאלה ויכול להיות שיהיו מקרים אחרים, שייקבעו לוחות זמנים אחרים. ולכן אנחנו מבקשים להשאיר את המועדים פה לקביעה בתקנות ולא בחקיקה ראשית.
<תומר רוזנר:>
עוד תקנות.

<שירה ברנד:>
נכון.

<תומר רוזנר:>
מתי יתחיל החוק? אני רוצה לדעת.

<שירה ברנד:>
יש לנו שנה שלמה. לפי ההצעה שלנו יש שנה לכניסת הסעיפים לתוקף, ואפשר יהיה לקבוע את כל התקנות.
<היו"ר מירי רגב:>
הלאה.

<שירה ברנד:>
אנחנו מבקשים לאפשר גמישות בעניין הזה.

<בנימין ארביב:>
את סעיף (8) הקראתם?
<היו"ר מירי רגב:>
איזה סעיף, (8)?

<רוני טיסר-זלוטניק:>
כן, הקראתי.
<שירה ברנד:>
זה בסדר, (8). לגבי סעיף (8) ביקשנו במקום "מוסד תכנון" לכתוב "רשות רישוי".
<אפרת דון יחיא:>
במקום לתת היתר ולהחליט על מתן היתר, להתמודד עם הקושי שאתם העליתם - - -
<תומר רוזנר:>
לא, אנחנו לא מסכימים לרשות רישוי. זאת הייתה המחלוקת בתיקון 100.
<בנימין ארביב:>
שמיעת הטענות זה ועדה מקומית. זה עניין של נוסח.
<שירה ברנד:>
רשות הרישוי לא תיתן את ההיתר, לא מוסד התכנון לא ייתן את ההיתר.

<אפרת דון יחיא:>
אנחנו מבקשים לכתוב מוסד תכנון.

<בנימין ארביב:>
הוועדה המקומית תשמע את הטענות.

<שירה ברנד:>
מוסד התכנון ישמע. מי שלא ייתן את ההיתר זאת רשות הרישוי, זה הכול.

<אפרת דון יחיא:>
בתוך תיקון 100 כתוב באופן מפורש - - -

<תומר רוזנר:>
בסדר, נמצא את הנוסח.

<שירה ברנד:>
רק לעניין הטכני.

<היו"ר מירי רגב:>
הלאה. 

<שירה ברנד:>
לגבי סעיף קטן המוצע (י) של בחירת החלופות. אני רוצה להבהיר: בעצם התוכניות עד השנה האחרונה, עד השנים האחרונות, בעיקר בתוכניות של תשתיות, סימנו שטח מאוד רחב שקבעו בו מגבלות מאוד קשות ואמרו שבתחום השטח הזה אפשר יהיה להקים את אותה תשתית ואחרי שיקימו יעשו תיקון ויבטלו את המגבלות מיתרת השטח.
אנחנו היום בעצם בהליכי התכנון המתקדמים יותר, החדשים יותר, מבקשים להקל יותר על הציבור, ומראש אומרים: לא צריך לתפוס שטח של ק"מ ולהגיד: בתחומו אפשר יהיה לעשות את המתקן, ואז אחר כך נצמצם אותו יותר, אלא אנחנו אומרים: יש בצד הזה או במרחק של 100, 200, 300 מ' ממנו עוד אפשרות - -

<תומר רוזנר:>
או בקצה השני של הארץ.
<שירה ברנד:>
זהו, לא נתנו אפשרות כזאת. - - עוד אפשרות. זה מאוד קרוב אחד לשני.

<היו"ר מירי רגב:>
מה פתאום? בגז? מה פתאום? הכול נורא צמוד אחד לשני. 

<שירה ברנד:>
זה מאוד צמוד אחד לשני.
<היו"ר מירי רגב:>
אני צינית. אני אומרת שהארץ שלנו כל כך קצרה, אז אני צינית.

<שירה ברנד:>
רוב החלופות שמציעים בתוכנית מאפשרות בעצם צמצום מגבלות כבר בשלב הזה, ולא להשאיר את המגבלות רחבות לאורך תקופה ארוכה. ולכן יש בזה תועלת לציבור, שאנחנו מציעים את שתי החלופות. ומשיוצגו שתי החלופות בתוכנית והוגשו להן התנגדויות, בעצם מה אומר מוסד התכנון? הוא אומר: כל אחת מהן נמצאת ראויה בעיני.

<היו"ר מירי רגב:>
ו - - -

<שירה ברנד:>
ולכן לא צריך עוד פעם להגיש התנגדויות.
<תומר רוזנר:>
שיחליט.
<שירה ברנד:>
זה לא משנה מהי. כל אחת מהן טובה בעיני. 
<תומר רוזנר:>
מה זה לא משנה?
<שירה ברנד:>
אם יימצאו נימוקים טובים לזו יותר מאשר זו, אז הולכים עליה.

<היו"ר מירי רגב:>
אבל שיחליט.
<שירה ברנד:>
הציבור נשמע, דעתו נשמעה.

<תמר מגדל:>
אנחנו נמצאים בתוכנית שמקיימת את הוראות סעיף קטן (ז). זה אומר שהיא תוכנית מפורטת. זה לא איזה כתמים של - - -

<תומר רוזנר:>
זה בדיוק מה שאמרה עכשיו גברת ברנד: אם יימצאו נימוקים טובים להעדיף זו מזו, בדיוק זה התפקיד של מוסדות התכנון לבחור את הנימוקים להעדיף חלופה זו מזו.

<אפרת דון יחיא:>
מינהל התכנון הגיע למסקנה ששני הפוליגונים – אנחנו לא מדברים על מתחם כמו ששירי התחילה לומר או מה שהוצע בתיקון 100. אנחנו מבקשים לקבוע במסגרת התכנון המפורט, ממש אנחנו יודעים בדיוק איך המתקן, מה מוצע בכל פוליגון. ולכן האפשרות להתנגד מוצתה. 
מה שמוצע כאן זה בעצם סרבול עצום של הליך הרישוי. בשלב הרישוי נפתח מחדש את כל השאלות. אנחנו נאפשר לאנשים שוב להגיש התנגדויות, ובמקרים רבים, כמו בדיוק בדוגמה שאתה מביא, בפני המועצה הארצית במסגרת הליך של רישוי.
<היו"ר מירי רגב:>
טוב. אוקיי. הלאה.

<אפרת דון יחיא:>
אנחנו ממש לא - - -

<היו"ר מירי רגב:>
הלאה. מחלוקת, אבל אני רוצה לחשוב על זה שוב. כן, הלאה.
<שירה ברנד:>
לגבי ההערה לעניין רישוי בדרך מקוצרת, ביקשה פה הוועדה להוסיף "בעת ביצועם ולאחר ביצועם". אנחנו מתנגדים לעניין הזה. אני לא מעלה בדעתי היום משהו שאינו עשוי ליצור סיכון בעת ביצועו או לאחר ביצועו. כל דבר, כי המילה סיכון היא כל כך כללית שאין בה - - -
<גלעד קרן:>
זה היה בנוסח שלכם – סיכון.

<שירה ברנד:>
לא, לא בעת ביצועם ולאחר ביצועם. בעת ביצוע נפל הסולם על מישהו, אז זה בעת הביצוע יצר סיכון? אז אנחנו כבר לא יכולים להיות? ברור שכאן הבנייה בסיומה היא לא עשויה ליצור סיכון.

<קריאה:>
בסופו של דבר.

<שירה ברנד:>
גדר לא עשויה ליצור סיכון. אם הפועל לא היה לבוש נכון או לא חבש קסדה, אז היא יצרה סיכון בעת ביצועה. אז עכשיו זה לא יהיה בפטור?

<היו"ר מירי רגב:>
מקובל. הלאה.
<דוד ביטן:>
לא, אבל כשיש גבהים וצריך לעשות יסודות מיוחדים, אז הגדר כן יכולה להיות - - -
<תומר רוזנר:>
או, יפה.

<היו"ר מירי רגב:>
בסדר, אז צריך לבדוק את זה. אז צריך לקבוע את זה לפני. אז מה, בעת הביצוע יקבעו את זה? לפני.
<תומר רוזנר:>
לא, לפני איזה עבודות אפשר לעבוד בדרך מקוצרת?

<שירה ברנד:>
אבל לכן אמרנו שאנחנו מגבילים - - -

<דוד ביטן:>
גם גדר יכולה ליצור סיכון. תלוי.
<שירה ברנד:>
נכון. ולכן אנחנו מגבילים את גובה הגדר.

<דוד ביטן:>
נתת דוגמה של גדר פשוט.

<שירה ברנד:>
אבל גדר בגובה מטר וחצי לדוגמה.

<דוד ביטן:>
הגובה לא קובע, מה שקובע זה איפה היא נמצאת.

<שירה ברנד:>
נכון, מפני הקרקע.
<דוד ביטן:>
למשל אם צריכים לעשות יסודות מיוחדים על מנת לאזן - - -
<שירה ברנד:>
היא לא קיר תומך.

<דוד ביטן:>
קיר תומך הוא לא יכול להיות.

<שירה ברנד:>
אנחנו אומרים שקיר תומך אינו בפטור, אבל גדר שאינה קיר תומך יכולה להיות בפטור.
<דוד ביטן:>
אומנם אני לא מהנדס, אבל - - -

<היו"ר מירי רגב:>
לא, אבל בסדר, אתה מביא דוגמאות שאני לא - - -

<עודד גבולי:>
צריך להגיד פה שלפטור גדר מהיתר זה לא עובר. את יודעת כמה אנשים יבנו את הגדר במקום הלא נכון?
<שירה ברנד:>
נו, אז מה זה קשור להיתר?

<עודד גבולי:>
אז זה לא קשור להיתר?

<שירה ברנד:>
סכסוכי השכנים ימשיכו להיות ויתבררו - - -
<עודד גבולי:>
זה לא קשור להיתר? זה בדיוק קשור להיתר. 

<דוד ביטן:>
לא סכסוכים. יכולים לבנות את זה על המדרכה גם, על שטח ציבורי. מה תעשו?

<עודד גבולי:>
אין לכם מושג, אבל אחד מהסכסוכים הכי גדולים בין שכנים זה בנייה של גדר.
<שירה ברנד:>
אנחנו לא מציעים לפטור גדר בשטח ציבורי.

<דוד ביטן:>
יש היתר, הוא מראה על מפה איפה הוא עושה את הגדר.

<שירה ברנד:>
בפטור שאנחנו מציעים, אנחנו לא מציעים גדר שגובלת עם שטח ציבורי.
<עודד גבולי:>
מה זה קשור? אחד הסכסוכים הכי גדולים זה הגדרות בין שכנים – הכי גדולים. 

<שירה ברנד:>
אז יריבו, לא בתוך רשות הרישוי. ימשיכו לריב בבתי-משפט ולא חייבים לערב את רשות הרישוי.

<עודד גבולי:>
לא, אבל לא תהיה לזה בקרה.
<דוד ביטן:>
שירה, את לא היית אף פעם בוועדה.

<שירה ברנד:>
המון שנים הייתי בוועדה.

<דוד ביטן:>
הרבה סכסוכים זה על גדרות.

<שירה ברנד:>
 ימשיכו להיות סכסוכים קנייניים. זה לא עניינה של הוועדה המקומית.
<היו"ר מירי רגב:>
אוקיי. הלאה.

<דוד ביטן:>
זה לא קנייני. הבן-אדם מגיש תוכנית על משהו אחר שהוא לא הגדר, אז מעכבים אותו בגלל שהגדר לא במקום.
<נתן מאיר:>
שירה, גדר זה דבר פעוט מבחינת - - - זה באמת מקור לסכסוכים. אם יש דבר שצריך נורמה שמתווה איפה היא תהיה זה גדר.
<שירה ברנד:>
בוודאי. התוכנית תקבע איפה תהיה הגדר. אבל אחר כך הסכסוך בין השכנים, האם הגבול עובר בנקודה הזאת או בנקודה הזאת? זה לא צריך להיות בתוך מוסדות התכנון.
<נתן מאיר:>
- - - זה בדיוק הדבר הלא מתאים לגדר. גדר צריכה להיות, אני כבר לא אומר מפת מדידה, אבל ברמה של היתר בנייה, שזאת רזולוציה - - -
<דוד ביטן:>
גדר – יש בעיה עם זה.

<תומר רוזנר:>
צריך לחשוב על זה.
<היו"ר מירי רגב:>
הבנתי. אנחנו נחשוב. אתם תביאו רשימה.

<דוד ביטן:>
אני אתן לך דוגמה אחרת. עשו את הגדר לא במקום הנכון, אחר כך בא אדם, הגיש תוכנית על השטח שלו. בגלל שהגדר לא במקום הוא לא יכול לקבל היתר. 
<היו"ר מירי רגב:>
ביטן, אנחנו נקבל את הרשימה ונחליט.
<דוד ביטן:>
רוצים לתת – עלא כיפאק, אני בעד פטורים. אין לי בעיה. כל הפטורים שיש, אני בעד.

<היו"ר מירי רגב:>
הלאה. המשך ההתייחסויות שלכם.

<שירה ברנד:>
בסעיף קטן (2) אתם הצעתם "מעטה", אנחנו חושבים שיותר נכון לכתוב אולי "אינה משמעותית".
<תומר רוזנר:>
אוקיי.

<היו"ר מירי רגב:>
אוקיי. הלאה.

<שירה ברנד:>
ואז בפטור זה יהיה "מעטה" כדי שתהיה הדרגתיות ביניהם.

<תומר רוזנר:>
בסדר גמור.
<היו"ר מירי רגב:>
הלאה.

<שירה ברנד:>
אנחנו מתנגדים לתוספות של סעיף קטן (3) ו-(4). הם כן רלוונטיים להליך של הפטור, הם לא רלוונטיים כאן. ולדוגמה, אנחנו בוחנים כרגע את האפשרות להכניס לרישוי בדרך מקוצרת בניית ממ"ד. אז אי-אפשר להגיד עליו שבדיקתו מבחינה הנדסית אינה מורכבת, ואולי כן נכון להכניס את זה בהליך רישוי בדרך מקוצרת. ולכן המגבלה הזו היא מגבלה שאי-אפשר להכניס אותה לטעמנו כאן.
לגבי ההיקף, אמרנו שנבחן על ההצעה של ההיקף, נראה איזה נוסח אפשר כן להציע בעניין הזה.
<היו"ר מירי רגב:>
אוקיי. קודם כול, זה מקובל, לגבי ההיקף תבואו עם הנוסח שלכם לגבי ההיקף. הלאה. כן.
<שירה ברנד:>
אותו דבר, ההוראות לפי חוק, זה גם פה למעט תכן הבנייה. 

<תומר רוזנר:>
אוקיי.

<שירה ברנד:>
לעניין עורך הבקשה, ניתן תשובה. נבדוק את העניין הזה לעניין עורך הבקשה. נקבל תשובות אצלנו מכל הגורמים. אז זה יהיה בבדיקה.

<תומר רוזנר:>
אוקיי.

<שירה ברנד:>
גם לגבי העניין של הקמתם של סוגי בניינים. הנימוק שלכם הוא לא נימוק משפטי. הוא אולי נימוק של הקורא הסביר, אבל בכל זאת את החוק אנחנו כותבים בשפה משפטית. ובניין לפי חוק התכנון והבנייה הוא כל דבר, כל דבר שמחובר חיבור של קבע, אפילו גדר, לא משנה ממה היא בנויה, כל דבר אחר נכנס לגדר בניין לפי ההגדרות של החוק. ולכן סברנו מלכתחילה שכן נכון לכתוב פה בניין, לא כי אנחנו חושבים שצריך להיות בניין שלם בפטור.
<היו"ר מירי רגב:>
לא, זה מאוד מטעה. זה מאוד מאוד מטעה. עם כל הכבוד, זה מטעה, תחשבו על נוסח.
<קריאה:>
מה מטעה?

<היו"ר מירי רגב:>
בניין, בניינים. אנחנו מתכוונים לאותו דבר, תשנו את הנוסח. אני רואה בניין, אני ישר אומרת: מותר לו לבנות בניין.
<תומר רוזנר:>
בדיוק.

<שירה ברנד:>
נבחן את הנוסח.
לגבי אותן ההערות שאין בהן כדי סיכון בעת הביצוע ולאחר הביצוע – אותה הערה מקודם.

<היו"ר מירי רגב:>
אוקיי, קיבלתי. הלאה.

<שירה ברנד:>
ופה אנחנו מבקשים: בגלל שהשפעתן על הסביבה היא מעטה. לא "אינה ניכרת" אלא "מעטה".

<היו"ר מירי רגב:>
אוקיי.

<שירה ברנד:>
פה אין לנו התנגדות שיהיה כתוב "אינם פוגעים בשלד הבניין", וגם להיקף כבר אמרנו שאנחנו צריכים לבחון את העניין של ההיקף.
<היו"ר מירי רגב:>
מאה אחוז.

<שירה ברנד:>
לעניין מסירת הודעה, אנחנו כן סבורים שיש צורך במסירת הודעה, אבל לא לפני הביצוע. מסירת הודעה לפני הביצוע בעצם מטילה על רשות הרישוי איזושהי משימה לתת לזה תגובה, להגיד על זה משהו. אנחנו סבורים שמרבית רשויות הרישוי לא יוכלו לעמוד בנטל הזה, ולכן זה להטיל על זה גזירה שהם לא יכולים לעמוד בה.

<תומר רוזנר:>
לא, מצד שני - - -

<שירה ברנד:>
שנייה, אסביר. מספיקה לטעמנו הודעה לאחר הביצוע. ממילא זה פטור, זה לא שיהיה לרשות איזשהו say בעניין. ולכן נכונה מסירת הודעה אבל אחרי הביצוע.

<היו"ר מירי רגב:>
מה הרשויות אמרו? 

<תומר רוזנר:>
מספר רשויות שפנו אלינו העירו ואמרו שלפעמים הן צריכות לעשות תיאומים כדי לדעת שעכשיו מגיע טרקטור, וצריך לעשות כל מיני תיאומים. ומקובל שדברים כאלה, מוסרים הודעה מראש והרשות נערכת אם צריך. 

<עודד גבולי:>
מה, זה תיאום תשתיות, המינימום של המינימום.
<היו"ר מירי רגב:>
כן? אוקיי, הלאה. עמדתכם לא מתקבלת. כן, הלאה.
<שירה ברנד:>
אני לא רואה את הרשויות מתייחסות לכל הודעה: אני מתקין מזגן.

<היו"ר מירי רגב:>
סליחה רגע.

<תומר רוזנר:>
אז זה לא תגידו שצריך הודעה מראש. אבל אם זה משהו שקשור לעבודה שיש לה איזה ממשק עם המרחב הציבורי, אז יכול להיות שכן צריך.
<היו"ר מירי רגב:>
נכון.

<אפרת דון יחיא:>
גם יש לזה פתח להטלת אחריות על הרשויות המקומיות בנושאים שאנחנו סברנו - - -
<היו"ר מירי רגב:>
לא. הלאה. חברים. כן.

<קריאה:>
הרשויות רוצות את זה, לא אני.

<שירה ברנד:>
לגבי ההצעה שנאמרה פה היום, שלא יינתן פטור למתקן שידור אלחוטי, מתקני תשתיות.

<היו"ר מירי רגב:>
הבנתי. אתם חושבים שזה רחב מדי. שבו עם תומר, תמצמצו את זה, אבל שלא יהיה מצב - - -
<שירה ברנד:>
אפשר כבר עכשיו להגיד שפנו אלינו בבקשה לפטור כל מיני מתקני ניטור ומדידה, כל מיני הגנות - - -
<היו"ר מירי רגב:>
תשבו בבקשה עם תומר, תסגרו. אבל אני נתתי דוגמה: צובר גז לא יהיה ללא היתר. הלאה.

<שירה ברנד:>
לגבי סעיף קטן (ו), מבחינה משפטית - - -
<אפרת דון יחיא:>
לא, מה שכרמית - - -

<כרמית יוליס:>
אמרנו שזה יהיה תיקונים עקיפים.

<היו"ר מירי רגב:>
אה, אוקיי. 

<כרמית יוליס:>
אנחנו לא רוצים בדרך הזאת לבטל הוראות בתוכניות שדרשו היתרים. אז יכול להיות שיש חקיקה - - -
<היו"ר מירי רגב:>
אין בעיה, מקובל עלי מה שכרמית אמרה. הלאה.

<שירה ברנד:>
לגבי ההנחיות המרחביות. התוספת של הוועדה: ואין בהם כדי לדרוש היתר, רישיון או אישור מראש של הוועדה המקומית לעניין עבודות או שימושים הפטורים מהיתר – זה לא הנחיה מרחבית. יכול להיות שזה נכון בתוכן, אבל זה לא הנחיה מרחבית, דרישה של רישיון ממישהו.
<תומר רוזנר:>
החשש הוא שזה מה שהם יעשו.
<שירה ברנד:>
זו לא הנחיה מרחבית.

<היו"ר מירי רגב:>
אז תכתבי את זה.

<רוני טיסר-זלוטניק:>
איפה את מבהירה שזו לא הנחיה מרחבית?
<היו"ר מירי רגב:>
אז תכתבי שזו לא הנחיה מרחבית.

<שירה ברנד:>
לא, המחלוקת היא לא אם זו הנחיה מרחבית או לא, המחלוקת אם אפשר לדרוש את זה.
<תומר רוזנר:>
מה מונע מהרשות המקומית לקבוע – צבע רעפים: באישור מהנדס הרשות?
<בנימין ארביב:>
אז זה בסדר, את זה נבהיר.
<היו"ר מירי רגב:>
אז תבהירו.

<שירה ברנד:>
אה, בסדר. אין בעיה להבהיר שבתיאום עם מהנדס ועדה זו לא הנחיה מרחבית. 

<תומר רוזנר:>
זה בדיוק העניין.
<שירה ברנד:>
בסדר גמור. 

<תומר רוזנר:>
זאת הכוונה.

<שירה ברנד:>
לגבי פרסום ההנחיות המרחביות באתר האינטרנט. אנחנו חושבים שאין צורך, מכיוון שממילא הנחיות מרחביות מתפרסמות אחר כך. סדר-היום של הוועדה מתפרסם ממילא מראש, ואין צורך לפרסם דווקא את ההנחיות המרחביות מתוך סדר-היום באופן מיוחד מראש. סדר-היום מתפרסם.
<רוני טיסר-זלוטניק:>
אין את שיתוף הציבור. 

<תומר רוזנר:>
כמו תוכנית. אבל יכולים לבוא לעיין בהצעה אם רוצים?
<שירה ברנד:>
סדר-היום של הוועדה פתוח לציבור?

<תומר רוזנר:>
כן.

<שירה ברנד:>
אז למה צריך לפרסם דווקא את הפרט הזה מתוך סדר-היום?

<תומר רוזנר:>
הכוונה היא לאפשר לציבור לעיין בהצעה ולהעיר את ההערות.
<היו"ר מירי רגב:>
אבל הציבור יראה.
<שאול אדם:>
איך הוא יראה?

<רוני טיסר-זלוטניק:>
שיתחשבו בהערותיו של הציבור.
<תומר רוזנר:>
או שלא, לא משנה.

<היו"ר מירי רגב:>
או שלא, לא משנה, העיקר שיקראו אותן. שיראו ויחליטו.

<שירה ברנד:>
אני לא אומרת שאנחנו מפרסמים את ההנחיות המרחביות מראש. אין לנו דרישה כזאת לפרסום מראש. 
<היו"ר מירי רגב:>
אז איך תשמעו את הציבור?

<שירה ברנד:>
בוא נעשה סדר. היום אף אחד לא יודע מהן ההנחיות המרחביות, כי הן לשיקול דעתו הבלעדי ורצונו של מהנדס הוועדה. אז אנחנו כבר פותחים את זה ומשתפים את נבחרי הציבור שמייצגים את הציבור בתוך הוועדה המקומית.

<דוד ביטן:>
אבל היום מכניסים את זה במפרט כחלק מהתב"ע. יש מחייב ויש לא מחייב.

<שירה ברנד:>
אם זה חלק מהתב"ע, אין בעיה.

<דוד ביטן:>
היום יש המון הנחיות מרחביות שהן חלק מהתב"ע.

<שירה ברנד:>
מה שנמצא בתב"ע, נמצא בתב"ע, זה לא קשור.
<היו"ר מירי רגב:>
אז זה נראה לך נכון?

<דוד ביטן:>
זה טוב שתהיה גם אפשרות - - -
<שמואל מרדכי קסלר:>
אז על מה את מדברת? איזה תב"עות? כל התב"עות הן כאלה.
<היו"ר מירי רגב:>
סליחה רגע.

<דוד ביטן:>
אפשר שיהיה, אין בעיה.

<שירה ברנד:>
סליחה, יש הרבה מאוד תוכניות שלא כתבו את זה מראש.
<היו"ר מירי רגב:>
שכן יהיה פרסום?

<דוד ביטן:>
למה לא? בדרך כלל כשזה חלק מהתב"ע יש את הפרסום.

<היו"ר מירי רגב:>
טוב, הלאה. אשקול את זה, כרגע אני עומדת בעמדתנו. 

<שירה ברנד:>
אני רק רוצה להבהיר. אם הנחיה מרחבית היא חלק מהתב"ע, אין בעיה.

<תומר רוזנר:>
זה ברור.

<דוד ביטן:>
לא, אמרתם שהיום הרבה מאוד - - -
<תומר רוזנר:>
לא בתב"ע.

<שירה ברנד:>
יש הרבה מאוד דברים שהם לא בתב"ע, ואתה מגלה אותם רק כשהגעת לתיאום עם מהנדס הוועדה המקומית. את זה אנחנו מבקשים להעביר אחר כך.
<היו"ר מירי רגב:>
קדימה, שירי.

<שירה ברנד:>
לגבי פרסום הנחיות מרחביות, אנחנו לא רואים צורך בתוספת שנדרשתם פה להוסיף, מכיוון שאם הוועדה המקומית אינה רוצה שההנחיות המרחביות יהיו בתוקף אז היא לא תפרסם אותן.
<תומר רוזנר:>
אבל היא רוצה שהציבור ייערך. היא רוצה להגיד עכשיו: מעוד חצי שנה - - -
<שירה ברנד:>
אז אין בעיה. היא יכולה להודיע את זה, אבל הפרסום של ההנחיה המרחבית - - -
<תומר רוזנר:>
איפה הציבור יראה את זה?

<שירה ברנד:>
כהודעה בעיתון.
<תומר רוזנר:>
מה היא תודיע?

<שירה ברנד:>
ניתן לסור ולפנות ולראות את ההנחיות המרחביות שייכנסו לתוקפן.
<תומר רוזנר:>
נו, אז למה שלא תפרסם?

<היו"ר מירי רגב:>
תפרסמו את זה. מה הבעיה? מה זה מפריע לכם לפרסם?

<דוד ביטן:>
באתר האינטרנט של הוועדה.

<היו"ר מירי רגב:>
 בסוף זה בא כדי לעזור לציבור, אז אתם לא רוצים לפרסם את זה?
<תומר רוזנר:>
כן, אני לא מבין מה הבעיה.

<היו"ר מירי רגב:>
בסוף תפרסמו את זה ב"הצופה". מי רואה את עיתון "הצופה"?

<דוד ביטן:>
מה אנחנו צריכים להחביא פה?
<שירה ברנד:>
לא, ההנחיות המרחביות חייבות להיות מפורסמות.
<תומר רוזנר:>
אז מה הבעיה שהם יגידו שתחילתן של הנחיות אלה בעוד חצי שנה? מה הבעיה?

<היו"ר מירי רגב:>
הלאה.

<שירה ברנד:>
כיוון שאנחנו לא נדע את זה.

<תומר רוזנר:>
מה זאת אומרת לא נדע את זה?

<שירה ברנד:>
מכיוון שהחשש הוא דווקא הפוך, מאי ודאות. אתה מפרסם בעיתון – מה? שיש הנחיות מרחביות.

<תומר רוזנר:>
כמו שאני מפרסם כל תקנות שתחילתן לא ביום פרסומן: תחילתן של תקנות אלה בעוד שישה חודשים. מה קרה?

<היו"ר מירי רגב:>
אין עם זה שום בעיה. 

<שירה ברנד:>
אז זה אולי יש עוד מקום לשקול. אבל מה שאותי מטריד יותר זה שזה חייב להיות בתוקף לשלוש שנים. אנחנו חושבים שזה לא נכון, זה מחמיר מדי. אנחנו כן רוצים לאפשר לוועדה מקומית לשנות את ההנחיות המרחביות שלה. יכול להיות שייקבע הנחיות מרחביות לרחוב שלם, ואחרי שנה מתברר שזה רלוונטי רק לחלק אחר של הרחוב. כן צריך לאפשר לה גמישות בעניין הזה.

<היו"ר מירי רגב:>
אז תכניסו בנוסח שיכול להיות שינויים במקרים חריגים. 

<שירה ברנד:>
אתם ניסיתם להגביל. אנחנו לא הגבלנו בלוחות זמנים. תאורטית יכולה להתקבל החלטה ואחרי שלושה חודשים יתברר שהיא טעות, וצריך לאפשר גמישות לשנות אותה. 

<שמואל מרדכי קסלר:>
אז תתנו הנחיות חדשות.

<היו"ר מירי רגב:>
רגע. הבנתי את מה שאת אומרת. ניתן גמישות בנוסח, תסגרו גמישות. תעברי להתייחסות הבאה. כמה דיבורים על משפט אחד שאמרנו שאני מקבלת את זה? הלאה.
<שירה ברנד:>
אנחנו חושבים שהנוסח מאפשר גמישות.
<שמואל מרדכי קסלר:>
קודם היא אמרה שהם צריכים - - -

<היו"ר מירי רגב:>
לא, לא נתתי לך זכות דיבור. כן.

<דני מורן:>
זה אי ודאות. עיקרון אי ודאות.

<שירה ברנד:>
הוצע תיקון שעל הבקשה להיתר יחולו ההנחיות המרחביות בתוקף במועד הגשת בקשת המידע. אני מבקשת לבדוק את זה. אנחנו לא פוסלים את זה על הסף, אבל אני רוצה לבדוק את זה.
<תומר רוזנר:>
זה מה שאמרת בפתח הדברים היום.
<היו"ר מירי רגב:>
הלאה.

<שירה ברנד:>
יש שם עוד הערות? זהו, זה הסעיף האחרון.
<היו"ר מירי רגב:>
רגע, זה הסעיף האחרון?

<שירה ברנד:>
כן, עכשיו סעיף 42.

<היו"ר מירי רגב:>
אוקיי. הפסקה עד השעה 14:00, ואז עוברים על 47-42.
<איריס האן:>
שתי הערות של המשרד להגנת הסביבה. יש כאן שני נושאים שלא עלו בנוסח של הממשלה ואני מבקשת להתייחס אליהם בקצרה. 
<היו"ר מירי רגב:>
נו, קדימה.

<איריס האן:>
הנקודה הראשונה היא הנושא של תוצאות אי מסירת מידע במועדים.
<שירה ברנד:>
אמרנו שאנחנו מתנגדים.

<איריס האן:>
נכון. אז אני רוצה להסביר שגם מבחינה סביבתית יש כאן בעיה.
<היו"ר מירי רגב:>
אתם תומכים בהצעה של הממשלה?

<איריס האן:>
אנחנו תומכים.

<היו"ר מירי רגב:>
אז אל תסבירי את הצעת הממשלה. רק אם יש לך התנגדות להצעת הממשלה. הלאה. לנוסח שלנו היא מתנגדת, אוקיי.
<איריס האן:>
לשלכם.

<היו"ר מירי רגב:>
אוקיי, אז הממשלה כבר מייצגת אתכם. הלאה.

<איריס האן:>
לא, אני רוצה לומר שיש לזה מבחינה סביבתית השלכות משמעותיות, מכיוון שלמעשה, וזה קשור גם לסעיף (ג1) שאמרנו שנדבר עליו בנפרד, היום תנאים סביבתיים רבים נקבעים במסגרת מתן ההיתר. לפי ההצעה זה עובר לשלב מסירת המידע. 
<תומר רוזנר:>
אני לא יודע על מה היא מדברת.

<אפרת דון יחיא:>
תוצאות מסירת מידע.

<תומר רוזנר:>
על תוצאות מסירת מידע, הממשלה לא יודעת מה היא רוצה.

<איריס האן:>
אני אסביר במשפט. היום חלק גדול מהתנאים הסביבתיים נקבעים במסגרת - - -

<היו"ר מירי רגב:>
הבנתי את מה שאת אומרת, כרגע אני מקבלת את עמדת הממשלה. הלאה.
<איריס האן:>
אוקיי. מצוין. והנקודה השנייה היא (ג1). הממשלה הסכימה לתיקון שהצעתם למעט הנושא של הערות הציבור. אני רוצה לומר שבעניין הזה חלק מהתנאים שנקבעים הם כתוצאה מהתנגדויות של ציבור. ולכן כתוצאה מהתנגדויות של ציבור נקבעים כל מיני תנאים לתוך התוכנית. ברגע שמאפשרים לרשות הרישוי או בשלב הרישוי להוריד את התנאים האלה, פגענו במשהו - - - 

<שירה ברנד:>
זה רק ועדה מחוזית מוסמכת לעשות.
<איריס האן:>
עדיין. 

<שירה ברנד:>
זאת הצעת הממשלה.

<איריס האן:>
לכן אנחנו תומכים בעניין הזה בהצעת הוועדה.

<עודד גבולי:>
אני לא יכול להיות ב-14:00, אני רוצה 20 שניות להגיד משהו. 

<היו"ר מירי רגב:>
אז קדימה, 20 שניות, כי אני רוצה להוציא את האנשים להפסקה.

<עודד גבולי:>
20 שניות. אתם הולכים לדון על הרעיון של להביא היתרים לוועדת הערר או לוועדה המחוזית. שיהיה ברור, אם אתם מעבירים את ההיתרים, שוועדת הערר תעשה פיקוח על הבנייה, תוציא טופס 4 ותעודת גמר וגם שתיחקר במשטרה, זו תהיה בעיה. שהנקודה הזאת תהיה ברורה.
<היו"ר מירי רגב:>
אבל אנחנו לא מוציאים את זה.

<דוד ביטן:>
דיברנו על זה בישיבה הקודמת.

<היו"ר מירי רגב:>
תודה, לכו לאכול וניפגש פה ב-14:00.
<(הישיבה נפסקה בשעה 13:38 ונתחדשה בשעה 14:00.)>
(בשל תקלה חסרות מספר דקות תמלול) 
<תמר מגדל:>
אנחנו חושבים שלא נדרש שוב אישור של הוועדה המקומית לתחילת ביצוע העבודות.

<היו"ר מירי רגב:>
נתן מאיר בבקשה.

<נתן מאיר:>
אני מצטרף להערות האלה. בואו נחשוב רגע על היער ולא על העצים. כולנו רוצים לייעל ומשקיעים הרבה מאמצים איך לייעל ולקצר. המצב היום, עם כל המערכת המסורבלת, שכשיש לך היתר בנייה, אתה מתחיל לבנות. זו המשוכה שחיכית לעבור.

<היו"ר מירי רגב:>
אז אם אף אחד לא רוצה את זה, מי רוצה את זה?

<נתן מאיר:>
תחת הכותרת של "ייעול", לבקש מסמך נוסף, זה נשמע כיוון לא נכון. ההסבר שנותנים לזה לא משכנע. באים ואומרים, רק כשיש לך היתר, עכשיו תמנה את הקבלן הרשום לביצוע העבודה. זה לא נכון ולא הולך ככה. כשמסתמן ההיתר באופק, ולפעמים גם הרבה לפני זה, אתה כבר בוחר את הצוות שיבצע את העבודה. לכן, אין כאן תקלה ואין כאן בעיה. מבקש ההיתר מעוניין יותר מכל אחד אחר להקים את הצוות המקצועי. לכן אני מצטרף להערות.

הערה שנייה, שגם אותה אמרתי כבר, הנושא של הסמכת ועדת ערר להוציא היתר למבקש. לא אחזור על זה, כי אמרתי את זה כבר בישיבות קודמות, זה רעיון לא ישים מבחינה לוגיסטית. חוץ מפגיעה מיותרת בשלטון המקומי, אבל הכבוד היינו מוותרים, זה פשוט לא ישים מבחינה לוגיסטית.

<היו"ר מירי רגב:>
דני מורן בבקשה.

<דני מורן:>

יש לי מספר הערות: לסעיף 151, אני מבין שהוועדה קבלה את ההערות שלנו, פחות או יותר, כי יש את זה בנוסח. עמדת הוועדה מתאימה למה שאמרנו. הערה קטנה כללית בנושא הזה, בסעיף 151(ו) יש אזכור של שטחים כוללים. החוק היום לא מדבר על שטחים כוללים, מדבר על שטחי שירות ושטחים עיקריים. אנחנו חושבים שחשוב שזה ימשיך, לא אפרט עכשיו למה כי אין זמן לזה. חשוב שזה ימשיך, אחרת אם יש שטחים כוללים, לא יהיו שטחי ציבור. שטחי שירות הם שטחי ציבור. בכל מקום שכתוב "שטחים כוללים", זה לא מתאים למה שכתוב בחוק. 


בסעיף 43, שמדבר על סעיף 152 בחוק העיקרי, אנחנו חושבים שוועדת ערר, לפי מה שכתוב פה, לא יכולה להתעסק בהיתרים, בזה אני תומך במהנדס העיר תל-אביב. נראה לנו שנכון הוא שוועדת ערר תורה לוועדה המקומית, שבתוך 15 יום תוציא היתר.


סעיף 44, שמדבר על סעיף 157 לחוק העיקרי, מאפשר לרשות הרישוי, שלא לתת החלטה ובכך לראות את זה כסירוב. זה סותר את מה שאנחנו מתכוונים פה. צריך לתת החלטה של סירוב ולא לראות סירוב באי מתן החלטה. 


בסעיף 46 של התיקון, שדן בסעיף 157ג, אנחנו טוענים שבקרת הביצוע, יכולה שתעשה גם כבקרה על ידי מנהל פרויקט, שייקבע ויירשם בוועדה המקומית כאחראי ראשי לביצוע מבנה וגם יקבל עליו את האחריות. חשוב לנו שמישהו יקבל עליו את האחריות לנושא הביצוע. כי עורך הבקשה בדרך כלל לא נמצא שם כל הזמן. חשוב שהבקרה תעשה על ידי מנהל פרויקט, שייקבע בוועדה המקומית ויהיה אחראי על הביצוע.

<תומר רוזנר:>
אתה מדבר על מנהל הפרויקט מטעם הקבלן?

<דני מורן:>
הרעיון של להגיש תכניות במכון הבקרה, שמושלמות לפני שיוצאים לשטח, אני מאד רוצה לראות את זה. 30 שנה אני במקצוע, לא ראיתי את זה מעולם. אני לא מדבר על תכניות ארכיטקטורות, הם ראשונות, קונסטרוקציות ואחרות, כשאני אראה את זה, זה אחרית הימים. יהיה עיכוב גדול בבנייה, בנושא של בקרת הביצוע של מכון הבקרה. 
<היו"ר מירי רגב:>
אורית קיטה-דרור מחברת חשמל.

<אורית קיטה-דרור:>
הערה לסעיף 42, שמתייחס לסעיף 151 לחוק העיקרי. רצינו לבקש, בהתייחס למתקני תשתית זמניים. יש לנו לעיתים מצבים, בהם אנחנו מקדמים תכנית, בעיקר בתחנות משנה בתחנות מיתוג, למשל במקרים שמקימים מפעל תעשייה, אפילו לא בתכנית, אלא מוציאים היתר וצריך לעשות את פעולת ההשנעה. או לשכונת מגורים חדשה, או במקרה של שבר או תקלה. אז, לעיתים אנחנו נדרשים לפתרון של גישור, פתרון ביניים לתשתית הזו. רצינו לבקש שתותר הקמת תחנה זמנית כזו עד לאישור התכנית. אנחנו מבקשים שזו לא תהיה סטייה ניכרת להתיר שטחי בנייה, או אחוזי בנייה לצורך תשתית זמנית במקרים כאלה שנדרש גישור. 

אני מצטרפת להערה שמתייחסת ל-157ב, לגבי אישור תחילת עבודה. נאמר כבר לפני ולא אחזור על זה, זה מיותר לחלוטין. ברגע שיש היתר, אין שום צורך באישור נוסף, באנו לייעל ולקצר ולא להאריך. זה יוצר עוד בירוקרטיה. 

לגבי 157ג, הנוסח המקורי, שהוצע על ידי משרד הפנים, ששר הפנים רשאי לקבוע חובת בקרת ביצוע, נהפך על ידי הוועדה לחובה קטגורית, שבכל מקרה ומקרה יש בקרת ביצוע של מכון בקרה. זה עלול לייקר מאד את הליך הבנייה, יכול לייצר עוד בירוקרטיה ואני חושבת שזה מיותר, לא צריך בכל מקרה ומקרה.

<היו"ר מירי רגב:>
תודה. טלי בבקשה.

<טלי ענבר גולן:>
אני חוזרת על ההתנגדות שלנו לסעיף 157ב, אני רק רוצה להדגיש, שלא נתקלנו בשום תקלה שקורית עקב כך שאין חובה בחקיקה ראשית להודיע על תחילת ביצוע, יש היום את תקנה 1601 לתקנות היתר בנייה תנאיו ואגרות. אם חושבים שיכולה להיווצר איזושהי תקלה והכוונה לפרטים טכניים, אפשר לתקן את התקנה. לא חייבים להטיל עלינו עוד מנגנון במסגרת חקיקה ראשית, כי ההליכים האלה, נכון להיום עובדים. אכן, בפרויקטים גדולים בשלב של התכנון המפורט, כבר יודעים מי הקבלן ומי כל הגורמים הרלוונטיים. בדרך כלל זה מתואם.

<היו"ר מירי רגב:>
תודה. שחר פוני, בבקשה.

<שחר פוני:>
אין לנו הערות לסעיפים האלה.

<היו"ר מירי רגב:>
מרדכי בבקשה, אחריו דוד ביטן.

<שמואל מרדכי קסלר:>
אתחיל בנושא של בקרת הביצוע על ידי מכון בקרה, לא הבנתי איך זה יעבוד בפועל. אם יש לי 100 דירות שאני בונה עכשיו, האם בקרת הביצוע יבואו לבדוק כל תקרה וכל קיר? אני מסכים שצריכה להיות בקרה על הביצוע, אבל זה צריך להיות על ידי בן אדם שנמצא בשטח ולא נראה לי שמכון בקרה יהיה בשטח. אם הוא יהיה בשטח, העלויות של הבנייה עולות וההגעה לדיור בר השגה, לא נראה לי שיהיה.

לגבי מכוני התוכן, אני חושב שצריך להיות בפרויקטים של בניינים חדשים, שמגישים אותם לבנייה, אז צריך להיות מכון תוכן, אבל זה צריך להיות לפני שהתכנית מוגשת. ממילא, כשעושים בניין, יש יועצים, יושבים ומתאמים תכניות. נראה לי שזו בדיקה כפולה, עם עלות נוספת על הבנייה. 

לגבי תוספות של בנייה, כשאת מדברת על תוספת שבן אדם מקבל, 24 מטר, האם יצטרך לעבור את כל מכון התוכן, כשאני מתאר שהם לא ייקחו 1.8% מעלות הבנייה, כי המנגנון עולה יותר יקר. לא מוגדר מספיק למה צריך מכון תוכן ולמה לא. 
<דוד ביטן:>
הנושא של פיקוח על הבנייה זה רעיון נחמד רק שאין מי שיממן אותו. בדרך כלל הפיקוח זה בין 2% ל-4%. אם רוצים לעשות את זה, צריך להגיד מי יממן את זה, הרי ברור שזה יעלה את מחיר הדירה. גם מי יממן את העיריות, שהולכות לשים את הפיקוח הזה.

דבר שני, זה מעביר את האחריות מהיזם והקבלן והקונסטרוקטור, אלינו. למשל כמו במקרה שקרה בחדרה ודברים מהסוג הזה. צריך לשים את זה על השולחן.

דבר נוסף, הנושא של אישור תחילת בנייה, היום זה עובד יפה מאד ברוב העיריות. בדרך כלל מכניסים את זה לתוך התנאים להיתר, שהם חייבים להראות תכנית מאושרת וחייבים להביא קבלן רשום וכו', ואז זה בא כתנאי. אם הם לא עושים את זה, גם אחרי שהם מקבלים את ההיתר, אנחנו מוציאים להם צו הפסקת עבודה. אז למה צריך להכניס את זה לתהליך שעובד יפה מאד, זה רק יכול לקלקל.

<היו"ר מירי רגב:>
נשמע את זה אחר כך מהממשלה, קודם היועץ המשפטי של הוועדה, להערות שלנו.

<תומר רוזנר:>
אני כבר אומר, שהנושא של אישור תחילת ביצוע, נראה גם לנו לא במקומו וצריך להותיר את המצב כמות שהוא.

<היו"ר מירי רגב:>
אם כבר יש משהו שעובד טוב.

<שירה ברנד:>
לצערנו זה לא עובד טוב.

<היו"ר מירי רגב:>
נשמע אתכם אחר כך.

<תומר רוזנר:>
הטענה, שכאילו התניית תחילת הביצוע באישור שונה מהתניית תחילת הביצוע בהודעה, בגלל שזה קבוע בתקנות וזה קבוע בחוק, בשני המקרים הפרת ההוראה היא אותה הפרה, אין הוראה אחרת בפרק הפלילי, שמאפשרת סנקציה שונה על אי קבלת אישור לתחילת ביצוע לעומת אי מתן הודעה. בשני המקרים מבוצעת אותה עבירה. אני שומע שגם השלטון המקומי לא מעוניין בזה. 

המצב הקיים הוא שצריך למסור הודעה על כל תחילת עבודה ואני חושב שההערות של גופי התשתית בעניין הזה, שזה סבב נוסף ומיותר הן במקומן. מה גם, שבהצעה הממשלתית לא נקבע שום קריטריון, לא של לוח זמנים, לא של תנאים, אנחנו מקפידים הקפדה חמורה על מה מותר לקבוע בהיתר ומה אסור לקבוע בהיתר ומתי צריך להגיש את ההיתר והנה אין מועדים, אין תנאים ואפשר לעשות מה שרוצים. אני חושב שזה מיותר ולא נכון, ואם רוצים לתקן את החוק ולדרוש שזה יהיה דווקא בחקיקה ראשית, למרות שזה לא הכרחי, אז צריך לקבוע שנדרשת רק מסירת הודעה ואולי לאפשר לרשות המקומית, אם יש צורך בכך, תגידו לי נציגי השלטון המקומי, שאם מודיעים על מועד תחילת ביצוע וזה מתנגד עם פעילות מסוימת שלה רשות המקומית, שתוכל להגיד שאפשר לדחות את התחלת הביצוע בכמה ימים, כי יש בעיה כזו או אחרת. 

<קריאה:>
זה בא על מקומו מכיוון שכל הדברים האלה נעשים כבר בתהליכים בתיאום הנדסי, שזה חובה. אי אפשר לפספס את זה.

<תומר רוזנר:>
זה לעניין הביצוע. בסעיף 151 שעניינו סטייה ניכרת, אנחנו מבקשים להוסיף סעיף, שבעצם היה ברפורמה של 2010 ועניינו עניין חברתי, הוא מאפשר להרחיב דירות קטנות במידה מסוימת, גם ללא צורך בתכנית, אלא רק בקשה להקלה. זה מיועד לאפשר לאנשים להרחיב את דירותיהם בצורה יחסית פשוטה וקלה, אני אבקש מרוני להקריא את הסעיף שאנחנו מציעים.

<רוני טיסר-זלוטניק:>
"(ב2) על אף האמור בסעיף קטן (ב), תוספת לשטח הכולל המותר לבנייה לשם הרחבת שטחה של דירת מגורים, שנבנתה לפי היתר שניתן לפני י"ז בטבת התשס"ב (1 בינואר 2002), לא תחשב סטייה ניכרת, ובלבד שתוספת השטח לא תשמש אלא לשם הרחבת הדירה האמורה, ובשטח שלא יעלה על אחד מאלה:

(1) בדירה ששטחה הכולל אינו עולה על 70 מטרים רבועים – 15 מטרים רבועים.

(2) בדירה ששטחה הכולל עולל על 70 מטרים רבועים – 15% משטח הדירה או 25 מטרים רבועים, לפי הנמוך."
<תומר רוזנר:>
המשמעות היא שמי שמבקש לעשות את זה לא יצטרך להכין - - - ולרוץ לוועדה המקומית בשביל לעשות את זה, אלא יוכל ללכת בדרך של הקלה ויוכל לבקש את זה ואם הוועדה המקומית תמצא לנכון שזה לא פוגע יותר מידי בסביבה, היא תאשר את זה.

בקשה נוספת שאנחנו מבקשים, בעקבות העובדה שהממשלה מבקשת לקבוע דווקא בחקיקה ראשית, שהעברת שטחים מיתרת הקרקע מעל פני קרקע תחשב סטייה ניכרת, למרות שהייתי סבור שאפשר היה לקבוע את זה בתקנות.

<היו"ר מירי רגב:>
עוד תקנות?

<תומר רוזנר:>
התקנות כבר קיימות. אנחנו נגיש, לבקשת יושבת ראש הוועדה, לדיון הבא, רשימה של סדרת התקנות, שהממשלה תצטרך להגיש. ההצעה שלנו היא להבהיר, שמכיוון שאנחנו מוסיפים סמכויות לוועדות המקומיות, להבטיח שהדברים האלה ימומשו, שאם בתכנית מוסיפים שטחים בשביל מימוש יעדים ציבוריים לא יהיה אפשר לשנות את זה אחר כך בבקשה להקלה. זאת אומרת, אם הוספנו שטח לשם כך, למשל שיוסיף דיור בר השגה, לא יגידו אחר כך שמוסיפים את השטח אבל מוותרים על התנאי של דיור בר השגה. להבהיר את זה שהדבר הזה לא יוכל להיעשות. אני אבקש מרוני להקריא את הסעיף.

<רוני טיסר-זלוטניק:>
(3) "אחרי סעיף קטן (ה) יבוא:"

התיקון של סעיף קטן (ו), קיים בנוסח שמונח לפניכם, אז רק אחרי המילים "לפי סעיף" יתווסף" 62א(א)(15) או" ואחריו :
(ז) שינוי מהוראות תכנית בנוגע לשטחי חניון ציבורי שהוגדלו בתכנית שאושרה לפי סעיף 62א(א1)(6).

(ח) שינוי מהוראות תכנית שמטרתן להבטיח מימוש של יעדים ציבוריים כאמור בסעיפים 62א(א1)(11) – ייחשבו כסטייה ניכרת לפי סעיף זה.

(ט) שינוי מהוראות תכנית שמטרתן להבטיח הקמתן של יחידות דיור בהישג יד או שימוש בהן למטרה זו או הגדלת שטחה של יחידת דיור קטנה במגרש המיועד לדיור בהישג יד ייחשבו כסטייה ניכרת לעניין סעיף זה." 

<תומר רוזנר:>
אלה ההערות שלנו לסעיף 151. הם נועדו להבטיח, שמה שהמחוקק רוצה להבטיח במסגרת ההסמכה של הוועדות המקומיות, אכן יתבצע. 

לסעיף 152, סעיף הערר. ההערה הראשונה שלנו לסעיף הערר, לא ארחיב את הדיבור עליה כאן, אלא בדיון הבא, שנדון במכוני הבקרה. זו אחת הבעיות הגדולות שיש לנו עם הכנסת מכוני הבקרה לתמונה. אומר רק שלא בררו מה קורה אם מכון הבקרה מודיע שהבקשה לא תואמת כביכול את תקן הבנייה, או שיש תנאים. מה עושה מגיש הבקשה, אם הוא יכול לערור או לא יכול לערור, מי המשיב בבקשה הזו. אם הוא יכול לערור, מי יהיה המשיב שלו בערר הזה . אם הוא יכול להגיש ערר והוועדה המקומית היא המשיבה שלו, זה קצת מוזר, כי היא לא צד בכלל לעניין. אבל נרחיב את הדיבור בעניין הזה בשבוע הבא, כשנדון במכוני הבקרה, כי זה קשור לשם. 

מוצע כאן לאפשר לעגן בחקיקה ראשית את האפשרות להגיש ערר על תהליך התנגדות שכיום מוגדר בתקנות ועניינו חתימת בעלי הקרקע, כפי ששמענו בחלק הקודם של הדיון. ברגיל נדרשת חתימה של כל בעלי הקרקע לבקשה להיתר ואם הם לא חותמים, אז מעבירים להם את הבקשה והם יכולים להתנגד ורשות הרישוי שומעת את ההתנגדות ומחליטה בה. 

אמנם בפסיקה אכן נקבע שאפשר לערור על החלטה זו לפי סעיף 152 לחוק, למרות שזה לא נאמר בו. כאן מבקשים לעגן את זה ואנחנו חושבים, שזה לא תקין, שהזכות העיקרית, שהיא הזכות להתנגד בפני רשות הרישוי, מה שקרוי התנגדות בעלי קרקע, לא מוגדרת בחוק. בעוד הערר על אותה התנגדות מוגדר בחוק.

צריך להחליט אחד משניים, או שאנחנו מגדירים את הזכות העיקרית בחוק, והזכות הנגררת, שהיא זכות הערר תבוא בעקבותיה, או שמוותרים על הנושא הזה בכלל. זה לגבי סעיף 152 בחוק. 

<רוני טיסר-זלוטניק:>

תיקונים קטנים נוספים: בסעיף קטן (א3) המוצע, לא נקבע מועד בו אפשר לערור, תוך כמה זמן אפשר לערור בפני ועדת ערר ואנחנו מציעים, שיהיה ניתן לערור בתוך 15 ימים מהמועד האמור בסעיף 145 ד(1). כמו כן, אנחנו מוסיפים תיקון, שהוסכם עליו בדיון שעבר, שוועדת הערר רשאית לתת את ההיתר במקום רשות הרישוי ולא חייבת. 

<תומר רוזנר:>
לגבי ההודעה, אם הממשלה עומדת על כך שצריך להסדיר את הנושא הזה בחקיקה ראשית, למרות שהוא כרגע מוסדר בחקיקת משנה. סעיף 157, הנושא של סירוב, אנחנו נציע בהחלט לשקול בחיוב את הצעת הקבלנים, לאפשר להם לבקש היתר להמשיך בהליך, בפני רשות הרישוי, למרות שעבר המועד, אם הוא בוחר בכך. נציע גם לקבוע, שאיחור במתן היתר מעבר לתקופה הקבועה בחוק, יגרור אחריו הפחתה של האגרות שישלם מגיש הבקשה. זה המעט במעט שאפשר לתת כתמריץ לרשות הרישוי. למרות שאלה אגרות יחסית לא גבוהות, זה עדיין סוג של "ראשית קנס". אני מציע לשקול את ההצעה הזו בחיוב.

<רוני טיסר-זלוטניק:>
כרגע סעיף 157 קובע מועד סופי לתת החלטה בהיתר. הוא קובע את זה גם לדיון בבקשה להקלה וגם לדיון בהיתר רגיל. אנחנו חושבים שצריך להסדיר ולקבוע מועד סופי, אף להחלטה במתן הקלה או לשימוש חורג, שתהיה הסדרה של מועד סופי. 

<תומר רוזנר:>
בנוגע להודעה במקום אישור, אנחנו נקריא את הנוסח שאנחנו מציעים.

<רוני טיסר-זלוטניק:>
"157ב הודעה על תחילת עבודה.

(א) לא תבוצע עבודה לפי היתר אלא אם כן הודיע בעל ההיתר לרשות הרישוי טרם תחילת העבודה על התחלת הבנייה ומועדה באופן ובמועדים שקבע שר הפנים". הסיפא בנוסח שלפניכם מיותרת.

(ב) קבלה רשות הרישוי הודעה כאמור, רשאית היא להודיע על דחיית העבודות לפרק זמן שלא יעלה על שבעה ימים במקרים חריגים ובנימוקים שיירשמו.
(ג) נקבע בהוראות לפי חוק זה או בתכנית כי תחילת ביצוע עבודות מותנה באישור ועדה מקומית, לא תבוצע עבודה לפי היתר אלא אם כן נתנה רשות הרישוי המקומית אישור כי ניתן להתחיל בביצוע העבודות (להלן – אישור תחילת עבודה)".
<תומר רוזנר:>
באותם מקרים, שבהם אכן יש הוראה מפורשת בתכנית, שאומרת שצריך אישור, שם אנחנו משמרים את המצב. אם התכנית אומרת שצריך אישור לתחילת ביצוע העבודות, זה יהיה מותנה.

<מירי כהן:>
אם התכנית אומרת, אז זה ממילא נדרש, למה צריך את הסעיף הזה? יעשה פרשנויות על פרשנויות.

<תומר רוזנר:>
משום שהסעיף הזה אומר שמסתפקים בהודעה. לגבי הנושא של בקרת הביצוע. זה נושא גדול מאד, שנצטרך לדון בו בישיבה הקרובה כי אכן, כפי שנאמר כאן, הוא מעורר קשיים לא מעטים. גם בעניין זה טרם קבלנו פירוט לגבי כוונות הממשלה.

<היו"ר מירי רגב:>
יש המון דברים שלא קבלנו עליהם התייחסות של ממשלה.

<שירה ברנד:>
לגבי מה?

<היו"ר מירי רגב:>
המון פערים והמון תשובות. ב-30 לחודש אני הולכת לשבת עם שר הפנים ואני עוד לא יודעת על מה אני הולכת לשבת אתו. אם לא תביאו את כל הפערים זה לא יבוא להצבעה ביום שהוא ביקש. יש המון פערים בינינו לבינכם. ב-30 לחודש ישיבה עם השר גם על דיור בר השגה וגם על כל שאר הדברים בתכנית. אנחנו עושים כאן דיון הכנה לדיון עם השר, על מה אנחנו מוכנים להתפשר ועל מה לא. כדאי שתבואו מוכנים. 

<תומר רוזנר:>
לא קבלנו תשובה לגבי איזה סוגי מבנים ומה ההיקף של בקרת הביצוע שאתם מבקשים. הנושא של השפעה על עלויות הבנייה. בנושא הזה, אני חושב שצריך לשמוע היטב היטב את ההערה שנשמעה בחדר הסמוך בקול רם יותר, קיים בישראל כרגע מחסור אמיתי באנשי מקצוע בתחום הבנייה, מהנדסים, הנדסאים ועוד, ואנחנו מוסיפים פה למעשה פונקציה נוספת שאמורה להיות נתפסת על ידי גורם מקצוע בתחום הבנייה. אנחנו עלולים להחריף את המחסור שקיים בנושא הזה במשק הישראלי, זה נושא שהוועדה בהחלט צריכה לתת עליו את הדעת. 

חרף הדברים שאמרתי עד עכשיו, אם רוצים לקבוע עיקרון של בקרת ביצוע על ידי מכון בקרה, ברירת המחדל צריכה להיות, שכל מבנה צריך בקרת ביצוע, אלא אם כן נקבע אחרת, במקרים שלא זקוקים לו. זה נראה מאד מוזר, שאנחנו אומרים מראש, שרק במקרים מאד מסוים תידרש בקרה. אם זה דבר שהוא נדרש, אז הוא נדרש לדעתנו, לפחות כמדיניות חקיקה, אם עומדים על הדבר הזה, אז לפחות שזה יהיה כברירת מחדל וכמובן עם אפשרות לקבוע שזה לא יחול. 

<רוני טיסר-זלוטניק:>
"157ג. בקרת ביצוע על ידי מכון בקרה.

(א) לא תבוצע עבודה לפי היתר לפי פרק זה אלא בכפוף לבקרת ביצוע של מכון בקרה.

(ב) שר הפנים רשאי לקבוע כי הוראות סעיף קטן זה לא יחולו על בקשות להיתר לגבי סוגי בניינים, עבודות או שימושים, שבשל מהותם אופיים או היקפם לא נדרשת לגביהם בקרת ביצוע של מכון בקרה.
(ג) בהודעה כאמור בסעיף 157ב(א) או בבקשה לאישור כאמור בסעיף 157ב(ג) יודיע בעל ההיתר על מכון הבקרה המיועד לבצע את בקרת הביצוע".
<היו"ר מירי רגב:>
תודה. ממשלה בבקשה.

<שירה ברנד:>
יש פה חמש הערות עיקריות, אני אתייחס אליהם בצורה כללית, בלי קשר למי שהעיר אותם. לעניין השאלה של מסירת הודעה ולא אישור על תחילת ביצוע עבודות. אני רוצה להגיד במה אנחנו מבקשים לטפל בעניין הזה ואיך אנחנו רואים בכך פתרון. דבר ראשון, במסגרת האישור לתחילת ביצוע עבודות, אנחנו מאחדים אותו יחד עם המסמך שנקרא היום "טופס 2" חיבור מבנה לתשתיות לצורך ביצוע עבודות. זאת אומרת, בהליך אחד אנחנו חוסכים שני דברים: את ההודעה, כי זה ניתן באישור, וחיבור מבנה לתשתיות לצורך ביצוע עבודות. אנחנו מאחדים את שניהם בפרוצדורה אחת. 

מצד שני, לצערנו הרב אנחנו יודעים ורואים, שהרבה עבודות נעשות ללא מסירת ההודעה הזו בסעיף 1602. מי שנמצא פה הם התשתיות הגדולות והחברות הגדולות, ברור, אני מאד מקווה שברור, שהם עומדים בהוראות החוק, אבל יותר קל להם. אני מציעה שתזמינו לישיבה הבאה את רשם הקבלנים ותשאלו אותו כמה פעמים לא מוסרים את שם הקבלן הרשום שמבצע את העבודה, לא נבדק הקבלן הרשום שמבצע את העבודה, לא יודעים מיהו האחראי לביצוע העבודות, כי מותר היום, לפי הוראות התקנות, לדחות את המינויים האלה לשלב הביצוע. לצערנו הרב, אנחנו נפגשים בזה בפעם הבאה, רק בטופס 4. עוצרים את זה בטופס 4 אבל הבניין כבר בנוי, לא ידועים מי הקבלן שבנה אותו, לא יודעים מי היה אחראי.

<תומר רוזנר:>
אז תתקנו את התקנות. שאי אפשר יהיה לדחות את הביצוע. 

<שירה ברנד:>
המצב היום הוא שלפי התקנות מותר לבקש לדחות את מינוי הקבלן הרשום ואת מינוי האחראי לביקורת.

<תומר רוזנר:>
לבקש.

<שירה ברנד:>
ב-99% מהמקרים זה מה שקורה אם מבקשים. אתה לא יודע בעת קבלת ההיתר מי הקבלן שיבצע לך את זה. אתה לא יודע אם תיקח מהנדס חיצוני שיבקר את הביצוע. יש המון מקרים כאלה שאנחנו לא יודעים את זה בשלב הזה.

<תומר רוזנר:>
למה את חושבת שהרשות המקומית לא תתיר את זה.

<שירה ברנד:>
כי עובדה שהיום, אנחנו 20 שנה שהתקנות האלה בתוקף, ולצערנו הרב זה לא קורה, ראה מקרה המרפסות.

<תומר רוזנר:>
למה את חושבת, שאם יידרש אישור כביכול, הרשות המקומית לא תיתן את האישור גם אם אין קבלן?

<שירה ברנד:>
זה כבר משהו אחר אם היא תיתן את האישור לא לפי התנאים שנקבעים בתקנות. אנחנו דורשים באישור הזה את כל המינויים, אנחנו בודקים את כל המינויים. בין היתר, אנחנו בודקים בעזרת המערכת המקוונת, בהתממשקות ישירה עם רשם הקבלנים, שהקבלן, שאתה הודעת שהוא הקבלן הרשום שלך, אכן קבלן רשום.

<נתן מאיר:>
יש לי הצעה. בואו נעשה את זה אופציונאלי. אני מכיר מציאות אחרת, אבל למה להתווכח?

<שירה ברנד:>
לפני שאתה מציע את ההצעה, תן לשמוע עד הסוף מה אנחנו מציעים ואז תגיב. יש דברים שלא מפורטים בחוק, אבל נמצאים בתוך המערכת. אנחנו מציעים, שהאישור הזה יינתן בתוך חמישה ימים ואם חלפו חמישה ימים נוספים ולא נתנו לך, רואים אותך כאילו קבלת את האישור. אפשר בסופו של דבר להסתפק בהודעה. את המנגנון הזה לא כתבנו בחוק הראשי, אבל הוא כתוב אצלנו, במנגנון שלנו, בהצעת התקנות שלנו, שמסדירה את התהליך. ברור גם לנו שזה לא יכול להיות אין סופי. 

<היו"ר מירי רגב:>
למה שזה לא יהיה בחוק?

<שירה ברנד:>
אפשר להכניס את זה לחוק, אם רוצים לכתוב את זה.

<תומר רוזנר:>
מה שיקול הדעת של הרשות?

<שירה ברנד:>
אם היא קבלה את כל הניירת הרלוונטית, שיקול הדעת שלה הוא אפס.

<קריאה:>
זו בדיוק הודעה.

<שירה ברנד:>
זו לא הודעה.

<כרמית יוליס:>
אם הוא רושם שם של קבלן, ואין קבלן כזה?

<תומר רוזנר:>
אם אתה רושם שם של קבלן ואין קבלן כזה, זה בדיוק כמו שהשתמשתי בבטון לא תקני בהליך עבודת הבנייה. עשיתי עבירה פלילית.

<שירה ברנד:>
לצערנו הרב אנחנו רואים את המציאות בשטח, 20 שנה קיימת התקנה.

<תומר רוזנר:>
אז תעמידו לדין.

<שאול אדם:>
יש דברים נכונים במה שאומרת שירה. זה נכון שרק למצוא את המועד, לא אישור נוסף ו-5 ימים נוספים, שיהיו רשומים מראש ומלכתחילה כל בעלי המקצוע שהולכים לעסוק באותו מקום עבודה. יש לזה יתרון, כי גם הוועדה יודעת מזה וגם הקבלן מוכן עם כל הצוות שלו, גם מבחינה כלכלית הוא ערוך ומוכן. רק הייתי חושב, שזה צריך להיכנס בתנאים להיתר.

<שירה ברנד:>
ואז - - - לא תקבל את ההיתר. יסרבו לבקשת ההיתר.

<דוד ביטן:>
היום, מה שאנחנו עושים, עם כל הכבוד לתקנות, אנחנו מכניסים את זה בתנאים להיתר ואז מה שקורה - - -

<שירה ברנד:>
זה מחמיר הרבה יותר.

<דוד ביטן:>
אבל זה מה שקורה בפועל ככה זה צריך להיות. כי כשאני כבר נותן את ההיתר, אני יודע מה המצב.

<נתן מאיר:>
בעקבות הדברים ששמענו, מתחלקת אוכלוסיית מבקשי או בעלי ההיתרים לשתי קבוצות: כאלה שדואגים לצוות המקצועי ומודיעים עליו לפני הוצאת ההיתר וכאלה שמחכים להיתר כדי לעשות את זה. בואו ניתן פתרון לשניהם. הבעיה בהצעה, כי תמיד אתה צריך את האישור הנוסף, למה שזה לא יחול על מי שהמציא את כל הרשימה לפני ההיתר ואם הוא לא עשה את זה, אני אתן לו לקבל אישור נוסף. ברגע שיש לך את האופציה שלא להזדקק לאישור הנוסף, אם נתת את זה לפני, אז נעשה את זה כאופציונאלי. 

<היו"ר מירי רגב:>
מקובל.

<שירה ברנד:>
לגבי ועדת הערר. אנחנו מציעים רק מקרה אחד, שבו ועדת הערר רשאית - זה תוקן בהצעה של הוועדה ואנחנו מסכימים לתיקון הזה - רשאית לתת היתר. המקרה האחד והיחיד הוא כאשר לא שולמו התשלומים. מה שאנחנו חוששים זה שרשות הרישוי לא תצליח לאזור את האומץ להחזיק את העט ולחתום על הבקשה להיתר כאשר הכספים לא הגיעו לידיה. לכן, זה המקרה האחד והיחיד, בו אנחנו מציעים לוועדת הערר לתת את ההיתר.

<דוד ביטן:>
מה זאת אומרת לא הגיעו התשלומים?

<שירה ברנד:>
אמרנו, שאם לא שלחת דרישה לתשלום בזמן, עדיין תהיה חייב לתת את ההיתר. אנחנו חוששים, שבמקרים האלה, בהם רשות הרישוי מצד אחד התרשלה ולא שלחה את ההודעה בזמן, אבל לא תהיה מוכנה לתת את ההיתר, כי היא רגילה שההיתר הוא בן ערובה.

<דוד ביטן:>
לא הכנסתם את זה רק בסעיף הזה.

<שירה ברנד:>
הכנסנו את זה רק בסעיף הזה. רק בסעיף הזה זה רלוונטי. כתוב בפירוש, 145ד(2). 

<כרמית יוליס:>
זה מצב של התנגשות אינטרסים יותר מידי גדולה, אז אמרנו שבמצב הזה, ועדת הערר תוציא את ההיתר.

<דוד ביטן:>
אם זה רק בזה, אז בסדר.

<שירה ברנד:>
ועדת הערר יכולה לתת את ההיתר במקרה הזה, מכיוון שאין כבר הרבה שיקול דעת שנשאר לה. יש לה כבר החלטה מרחבית שהיא תקינה, יש לה כבר מכון בקרה שאישר שזה בסדר ומה שחסר אלה התשלומים, שכנראה לא יהיו, כי אף אחד לא יודע להגיד עד לרגע זה מהם התשלומים שצריך לשלם.

<דוד ביטן:>
זה לא קורה אף פעם. הסיטואציה הזו לא תהיה בחיים.

<שירה ברנד:>
לכן, זה המקרה האחד והיחיד, שבו אנחנו מציעים לתת לוועדת הערר את האפשרות להוציא את ההיתר. זו אפשרות.

<שאול אדם:>
אני חושב שאסור לתת פתח כלשהו, שוועדת ערר נותנת היתר או אישור. ועדת ערר, כפי שנאמר פה, עוסקת בצדדים המשפטיים בעיקר ואין צורך שהיא תכנס לנושא התכנוני.

<דוד ביטן:>
זה עונש לרשות. 

<שאול אדם:>
אני לא צריך להעניש את הרשות משום שאנחנו עכשיו על ועדות חדשות, שמקבלות הסמכה ומקבלות הכשרה. זה נראה אחרת.

<נתן מאיר:>
הרעיון עדיין לא טוב ולא ישים. בשביל שוועדת הערר תסווג שמה שנשאר זה רק התשלומים היא צריכה לעבור על התיק העבה של הבקשה להיתר ולהגיע למסקנה הזו.

<שירה ברנד:>
יש לה שתי החלטות, אחת החלטה מרחבית, כי היא כבר ניתנה, אנחנו בסוף הדרך ב-145ד(2). החלטה מרחבית, שזה לאשר בתנאי מכון בקרה ותשלומים כבר ניתנה, מכון בקרה חזר עם תשובה שזה תואם וכל מה שנשאר עכשיו זה לגבות את התשלומים ולהוסיף - - -

<היו"ר מירי רגב:>
בסדר. מקובל עלי. 

<נתן מאיר:>
אם יש שני מקרים בשנה אז את צודקת, אם יש שני מקרים ביום, ועדת הערר לא תעמוד בזה. אנחנו מכניסים ראש בריא למיטה חולה. 

<היו"ר מירי רגב:>
אני מקבלת לגבי ועדת ערר. לגבי המועד לא קבלנו תשובה.

<שירה ברנד:>
לגבי המועד קבעתם 15 ימים.

<תומר רוזנר:>
אנחנו מציעים.

<שירה ברנד:>
מציעים 15 ימים. כיום המועד לערר הוא 30 ימים, אנחנו רק רוצים לבדוק שזה יהיה בסדר ל-15 ימים. לגבי הטענה שלא רוצים בקרת ביצוע. אני רוצה להסביר מה זה מכון בקרה ומה זו בקרת ביצוע, כי אולי זה יפיג את החששות. בקרה זה לא פיקוח, בקרה זה לא בדיקה. בקרה, כמו שכתוב גם בהצעת החוק, זו איזושהי עריכה של סקר סיכונים מחושב לפי הגורם המקצועי הרלוונטי, שמבצע את הבקרה.

זאת אומרת, הקונסטרוקטור במכון הבקרה יודע להעריך מהם נקודות התורפה מבחינה קונסטרוקטיבית והגורם המאשר של פיקוד העורף יודע לבדוק מהם אותם חמישה היבטים עיקריים בממ"ד, שהוא צריך לבדוק בזמן הביצוע, כנ"ל האינסטלציה וכנ"ל החשמל. כל אחד ואחד בתחומו יודע, לפחות לומד את זה במסגרת לימודי מקצוע בקרה, לאתר את נקודות התורפה המרכזיות בבניין ואותם, ורק אותם הם בודקים. אי אפשר להחליף את הפיקוח שצריך להיות בשטח. זה לא מחליף את הפיקוח על הבנייה. 

<דוד ביטן:>
את יודעת כמה זמן צריך להמתין להג"א לבוא לבדוק?

<שירה ברנד:>
יש לך אותו במכון הבקרה והוא מחויב, בפרק זמן מסודר של 30 יום.

<דוד ביטן:>
אתם מבינים בכלל מה קורה בשטח?

<שירה ברנד:>
אני אסביר את עניין הבקרים. נכון שאין לנו כרגע את מקצוע הבקרה במדינת ישראל. אנחנו פועלים מול משרד הכלכלה ורשם המהנדסים והאדריכלים כדי לרשום את המקצוע הזה בפנקס המהנדסים והאדריכלים. במקביל אנחנו פועלים לרישום בפנקס ההנדסאים, כי יש גם הנדסאים שיוכלו להיות בקרים. זה במקביל ולא אחד על חשבון השני.

<דוד ביטן:>
אחרי שכיבוי אש עושה את הבדיקות, לצורך טופס 4, מכון התקנים מחויב לבוא ולעשות בדיקות.

<שירה ברנד:>
זה לא בא במקום.

<דוד ביטן:>
את יודעת כמה זמן לוקח למכון התקנים לבוא לבדוק את זה? רוצים לקצר את הליכי הבנייה ובעצם נותנים פה משהו, שגם יעביר את האחריות אלינו וגם ייקח המון זמן.

<שירה ברנד:>
זה לא משנה את משך הבנייה בשנייה אחת.

<דוד ביטן:>
זה יעלה כסף. עד היום לא שמעתי מי יממן את זה?

<שירה ברנד:>
זה לא ישנה בשנייה את משך הביצוע.

<דוד ביטן:>
זה ישנה ועוד איך. לקבל את כיבוי אש לטופס 4, בגלל מכון התקנים זה לוקח חודשיים, חודשיים וחצי.

<שירה ברנד:>
בקרת הביצוע מתבצעת במקביל לתהליך הבנייה. היא לא משנה את משך הבנייה בכלום. מה שהיא עושה, היא בודקת שהתהליכים נכונים ואם מצא מכון הבקרה, שלא שמו את הברזלים בתוך המרפסת בבניין בחדרה, אז הוא מתריע על זה כבר עכשיו ולא מחכים שהמרפסת תתמוטט. 

<דוד ביטן:>
אין קשר. מי שעשה את הפשלה זה הקונסטרוקטור, שהיה צריך לפקח, מה זה קשור לבקרה? יעצרו את הבנייה, עד שההוא יבוא והבנייה תמשך עוד כמה חודשים. 

<שירה ברנד:>
בדיוק בגלל זה יהיה מכון בקרה, שיודע לבדוק, יהיו לו מועדים ספציפיים שהוא יצטרך לבקר בשטח ויצטרך לבקר בשלבים ספציפיים של הבניה. כבר היום יש חמישה שלבים שקבועים בתקנות שעליהם צריך לדווח, אז לפחות חמשת השלבים האלה. 

אני חייבת לציין דבר אחד, כמו שהסברתי ביום ראשון, אנחנו נמצאים כרגע בפיילוט ובודקים את התיאוריה הזו במציאות. תיאוריה שעובדת במקומות אחרים בעולם, אבל בישראל עדיין לא. לכן אנחנו בודקים איך זה עובד במציאות בשטח ומה זה אומר ואיזה הערות מעיר מכון הבקרה ואיך הוא יכול לסייע. בחלק גדול מאד מהמקרים מכון הבקרה נותן תשובות מצוינות במערך הביצוע, לשאלות שנובעות במהלך הביצוע ומוצא תקלות, שטוב שמצא אותם במהלך הביצוע ולא אחרי שהבניין עומד.

<היו"ר מירי רגב:>
ביטן, מה אתה מציע להכניס פה?

<דוד ביטן:>
אני חושב שזה מיותר, בביצוע עצמו יהיו הרבה בעיות. דבר נוסף, מי מממן את זה? אקח את ראשון לציון כדוגמה, יש לנו המון היתרים שמבצעים בפועל, את יודעת כמה עובדים יצטרכו לבוא - - -

<שירה ברנד:>
 ראשון לציון משתתפים אתנו עכשיו בפיילוט של בקרת הביצוע.

<דוד ביטן:>
את יודעת כמה עובדים יצטרכו לבוא לעשות את הפיקוח הזה? הדוגמה הניצחת זה מכון התקנים. מכון התקנים מחויב בחוק לאשר כל מיני תהליכים שקשורים לבטיחות. זה לוקח המון זמן ומחכים להם חודשיים וחצי לטופס 4. האחריות עוברת למי? היום, הקונסטרוקטור שחותם על הבניין, אחראי. מי אחראי במקרה הזה? אנחנו שוב נהיה אחראיים? יעבירו את האחריות הפלילית והאזרחית לעיריות? 

<היו"ר מירי רגב:>
אני רואה שיהיו לנו פערים מאד גדולים בממשלה. 

<אמיר הלר:>
נושא מכון הבקרה הוא נושא קריטי לתהליך הביצוע. התאחדות בוני הארץ נמצאת בפיילוט עם משרד הפנים, כדי לבדוק את התהליך. יש כמה דברים מהותיים, שההתאחדות תעמוד עליהם. לא יכול להיות, שקונסטרוקטור ממכון הבקרה יגיד לקונסטרוקטור של הקבלן, ככה עושים או ככה לא עושים. אף אחד לא שם אותו להיות ממונה עליו מבחינה מקצועית. יש אחריות לקונסטרוקטור של הקבלן, הוא זה שאחרי זה גם יישא באחריות, ככל שתקרה תקלה, כולל המהנדס לביצוע השלד של הקבלן, שהוא גם אחראי על התהליך הזה ואף אחד ממכון הבקרה לא יגיד לא. 

הרעיון של מכון הבקרה הוא לקצר ולייעל תהליכים. אמור להיות שם גורם מכיבוי אש, מהג"א, מכל הגורמים הרלוונטיים שצריך לקבל אישורים מהם. זו תחנה אחת לקבל את כל האישורים. זה לא עוד גורם שיגיד משהו. 

<היו"ר מירי רגב:>
זה בדיוק מה שאמר גם שר הפנים. הוא אמר, שיהיה לנו מקום אחד שבו יהיה הכול, כדי שיטפל. על זה הוא מדבר בכל מקום. עכשיו, להוסיף עוד בקרה על המבקרים ועל המבקרים?

<שירה ברנד:>
מכון הבקרה בא לבדוק - - - 

<דוד ביטן:>
ומי יממן את זה? 

<אמיר הלר:>
אני רוצה להוסיף עוד משהו לגבי המחיר. המחיר הוא נגזרת של שני דברים: מצד אחד יכולים להגיד שייקבע אחוז לתשלום למכון הבקרה וזה יכול דווקא לעזור לקבלן, כי זה יקצר לו את התהליכים ויש לו עלויות מימון וכל מיני עלויות של כל מיני דברים. זה יכול לקצר לו את התהליכים של האישורים מה שיכול אפילו להוזיל את המחיר, ככל שהתהליכים האלה במכון הבקרה יהיו מסודרים, מאורגנים ולא יצריכו תהליכי בקרה נוספים שדברתי עליהם קודם לכן. אם באמת הכוונה לתחנה אחת, זה עלול לקצר את התהליך, כי מכיבוי אש אני אקבל תוך כדי התהליך ואני אקבל את האישור שלהם יותר מהר בסוף. נכון שהקבלן ישלם על זה, אבל אם זה יקצר לו את משך הזמן לקבלת האישורים, זה יכול להתקזז עם המחיר שהוא ישלם.

אבל, כל נושא בקרת האיכות והביצועים ומספר הביקורים בשטח, היום אנחנו מדברים על 17 ביקורים, ממה שנזרק בפיילוט במשרד הפנים, זה המון כסף. זה משתק את האתר יומיים לפני ויומיים אחרי כי צריך להכין את האתר לביקור. 17 ביקורים זה המון. כניסה לתוך בקרה של ביצוע, אנחנו מדברים על עלויות לא פרופורציונאליות, אשר יעלו את מחיר הדירה בעשרות אחוזים. 

<היו"ר מירי רגב:>
על ענין הבקרה, תשלח בבקשה מכתב לשר הפנים, עם עותק אלי. 

<שירה ברנד:>
אני חוזרת ואומרת - - -

<היו"ר מירי רגב:>
את חוזרת ואומרת, וגם אנחנו חוזרים ואומרים.

<שירה ברנד:>
הניסיון בעולם מראה, שמכוני הבקרה, בעיקר באנגליה, שמהם אנחנו לוקחים את הדוגמה המרכזית, מוזילים את עלות הבנייה.

<אמיר הלר:>
באנגליה מכון הבקרה הוא וולונטארי. דבר שני, אנחנו עדיין לא אנגלים והישראלים אוהבים להתערב בהחלטות אחד של השני.

<היו"ר מירי רגב:>
שבובליל ישלח לשר מכתב על זה עם עותק אלי. 

<נתן מאיר:>
ראינו מצגות מאד מרשימות ממשרד הפנים ובנושא אחד לא ראינו מצגת וזו ההערכות הלוגיסטיות לכל מה שאתם מדברים. אני יודע, שהיום הבקרה נעשית בחלקה הגדול כבקרה עצמית, דהיינו, שאנשי המקצוע מטעם הבונה נותנים את ההצעות, ההצעות מתויקות ואם יש כשל, אז בודקים. כי פשוט אי אפשר לוגיסטית, שגורם שלטוני יעבור באתרים ויבדוק. היום אתם הולכים לכיוון, שגם אם אני מסיר את כל ההסתייגויות האחרות שנאמרו, מבחינה לוגיסטית אני לא ראוה איך מכוני הבקרה יעמדו במטלה של לבקר כל אתר ואתר בנייה ולעשות שם את הבקרה, אפילו הכי בסיסית. אלא אם כן יש לכם רעיונות שלא שמעתי.

<דוד ביטן:>
פשוט יחייבו אותך.

<נתן מאיר:>
הנושא של חישובים קונסטרוקטיביים, אומרים לי יודעי דבר, אין בארץ מספיק כוח אדם, שיבדוק את החישובים הקונסטרוקטיביים על בסיס פרטני. אז אולי אני טועה. חייבת להיות היערכות לוגיסטית, שלדעתנו אין לכם אותה, היא לא קיימת. 

<היו"ר מירי רגב:>
אני מבקשת, עד הדיון שלי עם שר הפנים ביום חמישי, לקבל תחשיב בכמה זה יעלה את מחיר הדירה.

<שירה ברנד:>
אני לא יודעת להגיד שזה יעלה את מחיר הדירה, אולי זה יפחית את מחיר הדירה? צריך לקחת בחשבון את משך הזמן שהתקצר בקבלת ההיתר.

<היו"ר מירי רגב:>
כמה זה יעלה את מחיר הדירה?

<כרמית יוליס:>
זה הכול ביחד.

<היו"ר מירי רגב:>
תבדקו את זה.

<שמואל מרדכי קסלר:>
מה שהצעת בוועדה, לגבי 12 מטר ו-25 מטר, זה יעלה כפול. כמה שהבנייה יותר קטנה, העלות של בקרת הביצוע תהיה כפולה. 

<נתן מאיר:>
עוד לפני מחיר הדירה, נניח שאנחנו אומרים, יעלה כמה שיעלה, זה חשוב. איך הם נערכים לוגיסטית, מבחינת כוח אדם, כמה אנשים צריכים להיות במכון בקרה, כדי לעמוד במשימה לעשות בקרה בכל אתר בנייה. אם זה נבדק ויש תשובה, אני מבקש לדעת, אני לא אומר את זה בציניות. 

<שירה ברנד:>
אנחנו יודעים להגיד על מכון בקרה קטן, בינוני וגדול, כשכל אחד אמור לשרת היקף מסוים של בנייה.

<היו"ר מירי רגב:>
כמה אנשים זה במכון בקרה קטן, בינוני וגדול?

<שירה ברנד:>
יש מכוני בקרה של 10 אנשים ויש מכוני בקרה של 50 אנשים. 

<דוד ביטן:>
זה לגבי הנתונים לא לבי הביצוע.

<שירה ברנד:>
זה לגבי ביצוע.

<דוד ביטן:>
שני אנשים יעשו ביקורת?

<שירה ברנד:>
אני מדברת אתך על 20 איש, 50 איש. יכול להיות שיהיו מקומות, שיהיו בהם מכוני בקרה קטנים עם פחות אנשים.

<אמיר הלר:>
כמה מכוני בקרה סך הכול אמורים להיות בארץ?

<שירה ברנד:>
אין אמורים להיות, זה שוק פרטי. יכול להיות שיהיו 10 מכוני בקרה פרטיים ועוד 10 מכוני בקרה בתוך הרשויות. יכול להיות שיהיו 20 מכוני בקרה פרטיים ושני מכוני בקרה בתוך הרשויות. זה שוק פרטי, אנחנו לא יודעים להגיד את הנתונים האלה.

בדיוק בגלל זה, תקראו את הוראות המעבר, לכן נתנו גמישות מאד גדולה לעניין, זה לגבי ההערה שלכם, שאתם רוצים לחייב מכון בקרה כברירת מחדל ולא הפוך. אנחנו לא בטוחים שזה נכון מכיוון שאנחנו רוצים להתחיל את זה באופן הדרגתי ואנחנו יודעים להגיד כבר היום, שנתחיל את מכוני הבקרה בסוגי הבניינים, מה שאנחנו קוראים להם פשוטים יותר, מגורים, משרדים, מסחר, בנייני ציבור, זה לא יחול בשלב הראשון על התשתיות הגדולות.

<היו"ר מירי רגב:>
מתי אתם מראים את זה בוועדה.

<שירה ברנד:>
זה לא הדיון עכשיו, זה בהוראות המעבר, בסעיפים הבאים. זה לא הסעיפים שעומדים כרגע על סדר היום. לגבי העניין שאי מתן החלטה לא יכולה להיות סירוב, רק אציין שזה המצב שקיים היום. היום כתוב בחוק, שאי מתן החלטה תוך 90 יום, רואים אותה כסירוב ואפשר לערור לוועדת הערר. 

<דוד ביטן:>
זה לטובת האזרח, אחרת הוא נשאר באוויר.

<תומר רוזנר:>
אם הוא רוצה להישאר בוועדה המקומית?

<שירה ברנד:>
גם היום, אם הוא לא רשאי לערור, הוא חייב לערור. 

<תומר רוזנר:>
הוא חייב, כי רואים את זה כסירוב סטטוטורי. 

<דוד ביטן:>
מה האלטרנטיבה? ככה הוא לא יודע מה קורה.

<היו"ר מירי רגב:>
שיהיה כתוב "רשאי". אם הוא רוצה להישאר באותה ועדה, שיישאר באותה ועדה. שיהיה כתוב "רשאי". אם הוא רוצה, שיישאר לנצח, אם לא, שילך לוועדת הערר. 

<תומר רוזנר:>
אבל אם הוא יודע שעוד יומיים יתנו לו, אז הוא לא צריך להגיש ערר.

<היו"ר מירי רגב:>
הוא רשאי, לא חייב.

<שירה ברנד:>
כתוב "רשאי".

<תומר רוזנר:>
לא.

<שירה ברנד:>
הוא רשאי להגיש ערר, הוא לא חייב.

<תומר רוזנר:>
אבל זה סירוב. 
<דוד ביטן:>
אם הוא לא מגיש, כאילו אין לו תכנית.

<היו"ר מירי רגב:>
שלא יבינו מהנוסח - - -

<תומר רוזנר:>
הנוסח ברור, הוא של אוטומטית סירוב. 

<שירה ברנד:>
כתוב גם היום שזה אוטומטית סירוב.

<תומר רוזנר:>
נכון, אבל אנחנו מבקשים לתקן את זה. 

<היו"ר מירי רגב:>
אנחנו רוצים לתקן את זה שיהיה רשאי. אם הוא לא רוצה ללכת לוועדת ערר ולהישאר בוועדה המקומית, שיישאר בוועדה המקומית.

<שירה ברנד:>
הייתה דרישה לפיצוי, או להפחתת אגרות. אולי יש מקום לשקול את זה. אבל אני חייבת לציין, שמכיוון שאנחנו עכשיו עוקבים אחרי כל הבקשות להיתר במערכת מרכזית אחת, אנחנו בהחלט נבחן רשויות רישוי, שבהם, באופן עקבי לא עומדים בלוחות הזמנים. אם זו ועדה שהוסמכה, זה בהחלט הולך להיות שיקול מרכזי בשאלה של הארכת תוקף ההסמכה. היום יש לנו כבר 19 ועדות מוסמכות.

<היו"ר מירי רגב:>
ומה עם מי שלא מוסמך? מספיק שיש אחת לא מוסמכת.

<שירה ברנד:>
זה הולך להיות אחד מהשיקולים. 

<תומר רוזנר:>
אתם תשקלו את העניין של האגרות? 

<שירה ברנד:>
אנחנו גם נשקול את העניין של האגרות. לגבי ההערות של הוועדה. אנחנו חושבים, שהדרישה של הוועדה, להוסיף את מסלול הוספת שטחים להרחבת שטח של דירת מגורים, מתאים ויפה ונכון, אבל בתכנית מצומצמת ולא במסגרת הליך של הקלה. זו האכסניה הראויה לדרישה מהסוג הזה. בזמנו, ברפורמה של 2010, לא הייתה תכנית מצומצמת. 

<דוד ביטן:>
בהקלה גם יש פרסום ויש התנגדויות, אין שום בעיה, הציבור לא נפגע מזה. כל הסיפור, 45 יום אחרי החלטה. בתכנית זה לוקח חצי שנה. 

<שירה ברנד:>
יש הבדל בלוחות הזמנים, זה נכון. אבל בכל זאת, בנייה בהיקף כזה מצדיקה תכנית מצומצמת. לגבי סעיף קטן (ה), אנחנו חושבים שכל ההצעות מקומם בתקנות. אני מקבלת את ההערה של היועץ המשפטי, שאנחנו צריכים לשקול אם לא גם מה שאנחנו דרשנו, מקומו גם צריך להיות בתקנות. יכול להיות באמת שהמקום של כל התוספות האלה הוא בתקנות ולא בחקיקה ראשית. 

לגבי ההערה של היועץ המשפטי לעניין הקביעה של התנגדות לפי סעיף 149(3) והתנגדות 149א שלא נמצאת היום בחקיקה ראשית, היא רק בפסיקה, חשבנו שזה כן נכון לעגן את זה בחקיקה ראשית ולא להשאיר את זה רק לפסיקה.

<תומר רוזנר:>
אז גם את ההתנגדות עצמה צריך לעגן בחקיקה ראשית. אי אפשר שהזכות הראשית והערר יקבעו בחקיקה ראשית.

<נתן מאיר:>
אני רוצה להגיד מילה בנושא, היום, בחתימת בעל זכות בנכס, הוועדה חייבת להמתין 30 יום עד להוצאת ההיתר. 30 היום האלה, זה לא כתוב בשום מקום, זה על מנת לאפר למישהו לפנות לבית המשפט המוסמך, כי ההנחה היא, שהוועדה לא תחליף לבית משפט. לכן הגישה של המחוקק היום היא, שלא נותנים זכות התנגדות, כי בטעמים תכנוניים הוועדה כן דנה. אז, פתוחים שערי משפט הכלליים להגיש עתירות, לא חייבים להתיר זכות ערעור. לכן, אני חשוב שלתת את ההתנגדות זה מסרבל ומסבך את הדברים. ממילא לא מוציאים לך את ההיתר מחר בבוקר, יש לך 30 יום, אתה יכול להגיש עתירות, לפנות לכל בית משפט. אם נוסיף זכות ערעור במקרה הזה, אנחנו מסבכים את ההליך שלא לצורך.

<שירה ברנד:>
אנחנו לא מוסיפים, אנחנו מעגנים את המצב הנוהג היום, עם הפרשנות של ועדות הערר, שיש זכות ערר. על פניו, בלשון החוק, לא ברור שקיימת זכות ערר.

<תומר רוזנר:>
ברור שלא קיימת.

<שירה ברנד:>
אבל הפרשנות היא שיש זכות ערר, בפועל נותנים זכות ערר ודנים בעררים האלה.

<היו"ר מירי רגב:>
נעגן את זכות הערר בחקיקה וזהו. תשבו ותסגרו ביניכם את ענייני הנוסח. המהות ברורה. אם צריך עוד עמוד כדי לעשות סדר וצדק, אז נכניס עוד עמוד.

<שירה ברנד:>
דברנו לגבי הזכות של ועדת הערר להוציא היתר. אנחנו מדברים על מקרה אחד ויחיד שקבוע ב-145א. לגבי ערר על החלטת מכון בקרה, בשלב הזה אנחנו חושבים שזה לא נכון. אנחנו חושבים שכן צריך לראות איך פועלים מכוני הבקרה, אם בכלל יש מחלוקות עם מוכני הבקרה ואולי, אחרי שנראה את המנגנון הזה עובד, יש מקום לבחון זכות ערר על מכון בקרה ואנחנו גם לא יודעים להגיד כרגע מי הגורם הנכון שישמע את הערר הזה. בוועדת ערר יושבים משפטנים, לא אנשי מקצוע, המחלוקות, אם יהיו מחלוקות, הם בדרך כלל מחלוקות הנדסיות, זה לא מקום לעורך דין שייתן תשובה. לכן אנחנו מבקשים בשלב הזה, לא לקבוע בעניין הזה הוראה בחוק, כי יכול להיות שנצטרך לבוא ולתקן בעוד כמה שנים, אחרי שנראה את זה עובד.

<אמיר הלר:>
לא צריך להיות חכמים בדיעבד.

<מירי כהן:>
אי אפשר להטיל חובה על אזרח ולא לתת לו אפשרות להסיג על החובה הזו. זה לא הגיוני.

<שירה ברנד:>
אני רוצה להגיד משהו בזהירות, החשש שלנו הוא בדיוק הפוך. מכיוון שמכון הבקרה הוא מכון פרטי, החשש שלנו שמכון הבקרה ירצה לאסוף אליו כמה שיותר בקשות להיתר שיבואו אליו, שכן על כך פרנסתו. החשש שלנו הוא בדיוק מהדבר ההפוך, לא שהוא יסרב כלאחר יד, אלא שיאשר כלאחר יד. 

<אמיר הלר:>
אפשר לשים מכון בקרה על מכון הבקרה.

<שירה ברנד:>
מכון בקרה לא דן בשום התנגדות. אני אגיד שוב, מכון בקרה לא שומע שום התנגדות. 

<היו"ר מירי רגב:>
שמענו וזה נכתב בפרוטוקול.

<שירה ברנד:>
לעניין מועד סופי להחלטה במתן הקלה או שימוש חורג, אנחנו מסכימים שצריך לקבוע מועד כזה, יכול להיות שהמועד הנכון הוא באמת אותם 90 ימים שקבועים היום בחוק. נצטרך לשבת ולראות איך מנסחים את העניין הזה. לגבי ההצעה שהציעו, שאיחור במתן ההיתר יגרור הפחתה באגרה, אמרתי, אנחנו צריכים לשקול את זה, לא יודעת לתת תשובה על זה כרגע. 

דברנו על אישור תחילת עבודה, אנחנו חושבים שזה כן חשוב לעדן את זה באישור ולא רק בהודעה. זה מאפשר בדיקות מקיפות, שהיום לצערנו הרב, במנגנון הקיים, אנחנו אומרים שהוא כושל ולא נותן מענה, לכן אנחנו באים לתת לו מענה. זה לא מסרבל את התהליך. אני חושבת שאפשר לשקול את ההצעה, שבמידה והכול כבר נמסר בשלב ההיתר, אין צורך באישור נוסף, זה בוודאי נכון. נראה איך מנסחים את זה כך, שבמידה וכבר מסרת את כל הדברים האלה כבר בשלב היתר הבנייה, אין צורך באישור נוסף, זה נשמע בהחלט מקובל והגיוני. במקרה שלא מסרת את כל הפרטים האלה במסגרת הבקשה להיתר, יש בהחלט מקום לקצוב לוחות זמנים, שאנחנו מראש אומרים אותם, 5 ימים ועוד 5 ימים, אם לא נתנו אישור תוך 5 ימים, או סירוב, או הסבירו למה לא נותנים את האישור, איזושהי התייחסות, אז יש 5 ימים נוספים ואחר כך זה הופך להיות אישור אוטומטי. אני חושבת שזה בהחלט מאזן בין כל הדעות שנשמעו פה ונותן פתרון יפה לבעיה שקיימת היום וחבל שנתעלם ממנה. 

לגבי בקרת הביצוע, אמרתי שאנחנו חושבים, שלאור העבודה שמכון בקרה זה מנגנון חדש, שפחות ראינו אותו מבוצע בשטח, יותר נכון יהיה להיות זהירים יותר כרגע ולא לקבוע, שתמיד חובה ואת המקרים האחרים שבהם לא, אלא להפך ולאט לאט יוסיף שר הפנים עוד ועוד סוגי מבנים, אם אכן זה יתברר כסיפור הצלחה, יוסיף עו ועוד סוגי מבנים, שייכנסו לבדיקת מכון בקרה ולא להפך. 
<תומר רוזנר:>
אני מבקש שתציגו בוועדה ביום ראשון את התכנית.

<היו"ר מירי רגב:>
ביום ראשון, הדיונים יתחילו ב-14:00 ויסתיימו ב- 21:00. תודה רבה לכולם הישיבה נעולה.

<הישיבה ננעלה בשעה 15:30.>
